

T: 01 369 63 00

F: 01 369 66 59

Župančičeva 3, p.p. 644a, 1001 LjubljanaE: gp.mf@gov.si

www.mf.gov.si

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **PRILOGA 1 (spremni dopis – 1. del):**   |  |  | | --- | --- | |  | | | Številka: 007-766/2018 | | | Ljubljana, 1. 3. 2019 | | | EVA 2018-1611-0073 | | | GENERALNI SEKRETARIAT VLADE REPUBLIKE SLOVENIJE  [Gp.gs@gov.si](mailto:Gp.gs@gov.si) | | | **ZADEVA: Zakon o spremembah in dopolnitvah Zakona o davčnem postopku – predlog za obravnavo** | | | | | **1. Predlog sklepov vlade:** | | | | | Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na ... seji dne … pod točko … sprejela naslednji  S K L E P  »Vlada Republike Slovenije je določila besedilo predloga Zakona o spremembah in dopolnitvah Zakona o davčnem postopku in ga pošlje v obravnavo in sprejetje Državnemu zboru Republike Slovenije po rednem zakonodajnem postopku.«.    Stojan Tramte  generalni sekretar    Priloga:   * Predlog Zakona o spremembah in dopolnitvah Zakona o davčnem postopku   Sklep prejmejo:   * Državni zbor Republike Slovenije * Ministrstvo za finance * Služba Vlade Republike Slovenije za zakonodajo * Generalni sekretariat Vlade Republike Slovenije | | | | | **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | | | (Navedite razloge, razen za predlog zakona o ratifikaciji mednarodne pogodbe, ki se obravnava po nujnem postopku – 169. člen Poslovnika državnega zbora.) | | | | | **3.a Osebe, odgovorne za strokovno pripravo in usklajenost gradiva:** | | | | | * mag. Petra Brus, v. d. generalne direktorice Direktorata za sistem davčnih, carinskih in drugih javnih prihodkov, Ministrstvo za finance * mag. Martina Verbančič, vodja Sektorja za sistem pobiranja davkov, Ministrstvo za finance | | | | | **3.b Zunanji strokovnjaki, ki so sodelovali pri pripravi dela ali celotnega gradiva:** | | | | | / | | | | | **4. Predstavniki vlade, ki bodo sodelovali pri delu državnega zbora:** | | | | | * dr. Andrej Bertoncelj, minister za finance * Natalija Kovač Jereb, državna sekretarka, Ministrstvo za finance * mag. Saša Jazbec, državna sekretarka, Ministrstvo za finance * Metod Dragonja, državni sekretar, Ministrstvo za finance * mag. Alojz Stana, državni sekretar, Ministrstvo za finance * mag. Petra Brus, v. d. generalne direktorice Direktorata za sistem davčnih, carinskih in drugih javnih prihodkov, Ministrstvo za finance * mag. Martina Verbančič, vodja Sektorja za sistem pobiranja davkov, Ministrstvo za finance * mag. Milena Krnec Horvat, sekretarka, Ministrstvo za finance * Irma Medle, višja svetovalka, Ministrstvo za finance * Ksenija Pinter, svetovalka, Ministrstvo za finance | | | | | **5. Kratek povzetek gradiva:** | | | | | Poglavitne rešitve predloga Zakona o spremembah in dopolnitvah Zakona o davčnem postopku (v nadaljnjem besedilu: predlog zakona) se nanašajo predvsem na prenos direktiv.  V slovenski pravni red se s tem predlogom zakona prenaša Direktiva Sveta (EU) 2018/822 z dne 25. maja 2018 o spremembi Direktive 2011/16/EU glede obvezne avtomatične izmenjave informacij na področju obdavčenja v zvezi s čezmejnimi aranžmaji, o katerih se poroča (v nadaljnjem besedilu: Direktiva 2018/822/EU). S prenosom Direktive 2018/822/EU se razširja področje uporabe obvezne avtomatične izmenjave podatkov na potencialno agresivne čezmejne davčne aranžmaje. Z ukrepom, s katerim se povečuje preglednost na strani posrednikov (to so davčni svetovalci in drugi udeleženci, ki so običajno povezani z ustvarjanjem, trženjem ali implementacijo takšnih aranžmajev), bodo davčnim organom zagotovljene pravočasne, celovite in relevantne informacije, saj je predvideno, da se prek razkritij s strani posrednikov zajamejo aranžmaji, ki se identificirajo preko petih skupin prepoznavnih značilnosti - to so lastnosti čezmejnega aranžmaja, ki nakazuje morebitno tveganje za izogibanje davkom.  V slovenski pravni red se s tem predlogom zakona prenaša tudi Direktiva Sveta (EU) 2017/1852 z dne 10. oktobra 2017 o mehanizmih za reševanje davčnih sporov v Evropski uniji (v nadaljnjem besedilu: Direktiva 2017/1852/EU). Namen Direktive 2017/1852/EU je povečanje učinkovitosti postopka skupnega dogovarjanja kot temeljnega mehanizma, namenjenega reševanju čezmejnih davčnih sporov oziroma vzpostavitev ukrepov, ki bodo zagotovili učinkovito reševanje sporov, povzročenih zaradi različne razlage in uporabe dvostranskih ali večstranskih mednarodnih pogodb. Direktivo 2017/1852/EU je treba implementirati do konca junija 2019.  Zakon o davčnem postopku (v nadaljnjem besedilu: ZDavP-2) določa pravila, po katerih davčni organ postopa v davčnem postopku pri pobiranju davkov. Enako varstvo pravic (22. člen Ustave Republike Slovenije) je ustavna pravica procesnega značaja, s katero se zagotavlja enakopravnost med strankami v postopku. Z ZDavP-2 je davčnim zavezancem zagotovljeno enako varstvo pravic oziroma pravica do enakega procesnega varstva. Davčni zavezanci po postopku, določenem v ZDavP-2, uveljavljajo in zavarujejo svoje pravice in pravne koristi. Kljub temu, da normativna ureditev davčnega postopka, z vidika uveljavljanja pravic davčnega zavezanca in varstva javnih koristi, predstavlja učinkovit sistem, še vedno omogoča izboljšave. Iz tega razloga so v predlog zakona vključene tudi nekatere druge spremembe in dopolnitve, ki so se ob uporabi veljavnega ZDavP-2 pokazale za potrebne. Te zasledujejo preglednost in jasnost pobiranja davkov, s čimer se zagotavlja pravna varnost davčnega zavezanca v davčnem postopku in učinkovito pobiranje davkov. Spremembe oziroma dopolnitve se nanašajo na:   * dolžnost posredovanja resničnih, pravilnih in popolnih podatkov v zvezi s poročanjem o veljavnosti kritičnih predpostavk in prilagoditvah, opravljenih skladno z merili, določenimi z vnaprejšnjim cenovnim sporazumom, * dajanje podatkov, ki jih davčni organ potrebuje za pobiranje davkov, * popravljanje davčnega obračuna in obračuna davčnega odtegljaja zaradi odločitve sodišča in * vložitev davčne napovedi po izteku predpisanega roka. | | | | | **6. Presoja posledic za:** | | | | | a) | javnofinančna sredstva nad 40.000 EUR v tekočem in naslednjih treh letih | | DA/**NE** | | b) | usklajenost slovenskega pravnega reda s pravnim redom Evropske unije | | **DA**/NE | | c) | administrativne posledice | | DA/**NE** | | č) | gospodarstvo, zlasti mala in srednja podjetja ter konkurenčnost podjetij – MSP-test v prilogi | | **DA**/NE | | d) | okolje, vključno s prostorskimi in varstvenimi vidiki | | DA/**NE** | | e) | socialno področje | | DA/**NE** | | f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | DA/**NE** | | **7.a Predstavitev ocene finančnih posledic nad 40.000 EUR:**  (Samo če izberete DA pod točko 6.a.) | | | |  |  |  |  |  |  |  |  |  |  | | --- | --- | --- | --- | --- | --- | --- | --- | --- | | **I. Ocena finančnih posledic, ki niso načrtovane v sprejetem proračunu** | | | | | | | | | |  | | Tekoče leto (t) | | t + 1 | t + 2 | | | t + 3 | | Predvideno povečanje (+) ali zmanjšanje (–) prihodkov državnega proračuna | |  | |  |  | | |  | | Predvideno povečanje (+) ali zmanjšanje (–) prihodkov občinskih proračunov | |  | |  |  | | |  | | Predvideno povečanje (+) ali zmanjšanje (–) odhodkov državnega proračuna | |  | |  |  | | |  | | Predvideno povečanje (+) ali zmanjšanje (–) odhodkov občinskih proračunov | |  | |  |  | | |  | | Predvideno povečanje (+) ali zmanjšanje (–) obveznosti za druga javnofinančna sredstva | |  | |  |  | | |  | | **II. Finančne posledice za državni proračun** | | | | | | | | | | **II.a Pravice porabe za izvedbo predlaganih rešitev so zagotovljene:** | | | | | | | | | | Ime proračunskega uporabnika | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | Znesek za t + 1 | |  |  | |  | |  | | |  | |  |  | |  | |  | | |  | | SKUPAJ | | | | |  | | |  | | **II.b Manjkajoče pravice porabe bodo zagotovljene s prerazporeditvijo:** | | | | | | | | | | Ime proračunskega uporabnika | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | Znesek za t + 1 | |  |  | |  | |  | | |  | |  |  | |  | |  | | |  | | SKUPAJ | | | | |  | | |  | | **II.c Načrtovana nadomestitev zmanjšanih prihodkov in povečanih odhodkov proračuna:** | | | | | | | | | | Novi prihodki | | | Znesek za tekoče leto (t) | | | Znesek za t + 1 | | | |  | | |  | | |  | | | |  | | |  | | |  | | | |  | | |  | | |  | | | | SKUPAJ | | |  | | |  | | | | **OBRAZLOŽITEV:**   1. **Ocena finančnih posledic, ki niso načrtovane v sprejetem proračunu**   V zvezi s predlaganim vladnim gradivom se navedejo predvidene spremembe (povečanje, zmanjšanje):   * prihodkov državnega proračuna in občinskih proračunov, * odhodkov državnega proračuna, ki niso načrtovani na ukrepih oziroma projektih sprejetih proračunov, * obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.  1. **Finančne posledice za državni proračun**   Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:  **II.a Pravice porabe za izvedbo predlaganih rešitev so zagotovljene:**  Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:   * proračunski uporabnik, ki bo financiral novi projekt oziroma ukrep, * projekt oziroma ukrep, s katerim se bodo dosegli cilji vladnega gradiva, in * proračunske postavke.   Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.  **II.b Manjkajoče pravice porabe bodo zagotovljene s prerazporeditvijo:**  Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.  **II.c Načrtovana nadomestitev zmanjšanih prihodkov in povečanih odhodkov proračuna:**  Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. | | | | | | | | | | **7.b Predstavitev ocene finančnih posledic pod 40.000 EUR:**  (Samo če izberete NE pod točko 6.a.)  Kratka obrazložitev | | | | | | | | | | **8. Predstavitev sodelovanja z združenji občin:** | | | | | | | | | | Vsebina predloženega gradiva (predpisa) vpliva na:   * pristojnosti občin, * delovanje občin, * financiranje občin. | | | | | | | DA/**NE** | | | Gradivo (predpis) je bilo poslano v mnenje:   * Skupnosti občin Slovenije SOS: DA/**NE** * Združenju občin Slovenije ZOS: DA/**NE** * Združenju mestnih občin Slovenije ZMOS: DA/**NE** | | | | | | | | | | **9. Predstavitev sodelovanja javnosti:** | | | | | | | | | | Gradivo je bilo predhodno objavljeno na spletni strani predlagatelja: | | | | | | | **DA**/NE | | |  | | | | | | | | | | Datum objave: 19. 12. 2018  V razpravo so bili vključeni:   * predstavniki zainteresirane javnosti in * predstavniki strokovne javnosti.   Predlog zakona je bil objavljen na spletnih naslovih:  <http://www.mf.gov.si/si/delovna_podrocja/davki_in_carine/predlogi_predpisov/> in <https://e-uprava.gov.si/drzava-in-druzba/e-demokracija/predlogi-predpisov/predlog-predpisa.html?id=9997>.  Javna predstavitev, v kateri je bilo mogoče sporočiti mnenja, predloge in pripombe, je potekala od 19. 12. 2018 do 20. 1. 2019.  Mnenja, predlogi in pripombe z navedbo predlagateljev:   * Združenje družb za upravljanje investicijskih skladov – GIZ, * Združenje bank Slovenije – GIZ, * Zbornica davčnih svetovalcev Slovenije in * Odvetniška zbornica Slovenije.   Upoštevani so bili:   * v celoti, * večinoma, * **delno**, * niso bili upoštevani.   Bistvena mnenja, predlogi in pripombe, ki niso bili upoštevani, ter razlogi za neupoštevanje:  Ministrstvo za finance je na predlog zakona prejelo številne pripombe. Obširneje je poročilo o prejetih pripombah, predlogih in mnenjih ter njihovem upoštevanju vsebovano v tabeli, ki je priloga tega dokumenta. | | | | | | | | | | **10. Pri pripravi gradiva so bile upoštevane zahteve iz Resolucije o normativni dejavnosti:** | | | | | | | **DA**/NE | | | **11. Gradivo je uvrščeno v delovni program vlade:** | | | | | | | **DA**/NE | | | **Natalija Kovač Jereb**  **Državna sekretarka** | | | | | | | | |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  | | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | | PRILOGA 3:    PREDLOG  EVA 2018-1611-0073   |  | | --- | | ZAKON O SPREMEMBAH IN DOPOLNITVAH ZAKONA O DAVČNEM POSTOPKU | | I. UVOD | | 1. OCENA STANJA IN RAZLOGI ZA SPREJEM PREDLOGA ZAKONA | | Državni zbor Republike Slovenije je Zakon o davčnem postopku sprejel na seji 26. oktobra 2006, objavljen pa je bil v Uradnem listu RS, št. 117/06. Prvič je bil spremenjen z Zakonom o davku na dobitke pri klasičnih igrah na srečo (Uradni list RS, št. 24/08; ZDDKIS), nato pa še z Zakonom o spremembah in dopolnitvah Zakona o davčnem postopku (Uradni list RS, št. 125/08; ZDavP-2A), Zakonom o spremembah in dopolnitvah Zakona o dohodnini (Uradni list RS, št. 20/09; ZDoh-2D), Zakonom o spremembah in dopolnitvah Zakona o davčnem postopku (Uradni list RS, št. 110/09 in 1/10 – popr.; ZDavP-2B), Zakonom o spremembah in dopolnitvah Zakona o davčnem postopku (Uradni list RS, št. 43/10; ZDavP-2C), Zakonom o spremembah in dopolnitvah Zakona o davčnem postopku (Uradni list RS, št. 97/10; ZDavP-2D), Zakonom o spremembah in dopolnitvah Zakona o davčnem postopku (Uradni list RS, št. 32/12; ZDavP-2E), Zakonom o spremembah in dopolnitvah Zakona o davčnem postopku (Uradni list RS, št. 94/12; ZDavP-2F), Zakonom o spremembah in dopolnitvah Zakona o davčnem postopku (Uradni list RS, št. 111/13; ZDavP-2G), Zakonom o spremembah in dopolnitvah Zakona o davčnem postopku (Uradni list RS, št. 90/14; ZDavP-2H), Zakonom o spremembah in dopolnitvah Zakona o davčnem postopku (Uradni list RS, št. 91/15; ZDavP-2I), Zakonom o spremembah in dopolnitvah Zakona o davčnem postopku (Uradni list RS, št. 63/16; ZDavP-2J) ter Zakonom o spremembah in dopolnitvah Zakona o davčnem postopku (Uradni list RS, št. 69/17; ZDavP-2K).  S predlogom zakona se v slovenski pravni red prenaša Direktiva Sveta (EU) 2018/822 z dne 25. maja 2018 o spremembi Direktive 2011/16/EU glede obvezne avtomatične izmenjave informacij na področju obdavčenja v zvezi s čezmejnimi aranžmaji, o katerih se poroča (v nadaljnjem besedilu: Direktiva 2018/822/EU). Zaradi upoštevanja novih pobud na področju davčne preglednosti na ravni EU je bila osnovna direktiva (Direktiva 2011/16/EU) v zadnjih letih večkrat spremenjena. V okviru tega je bil z Direktivo 2014/107/EU uveden skupni standard poročanja, ki določa avtomatično izmenjavo podatkov o finančnih računih, ki jih imajo davčni nerezidenti, ter vzpostavlja svetovni okvir za tovrstno izmenjavo. Osnovna direktiva je bila nadalje spremenjena z Direktivo 2015/2376/EU, ki določa avtomatično izmenjavo podatkov o vnaprejšnjih davčnih stališčih s čezmejnim učinkom, in z Direktivo 2016/881/EU, ki določa predložitev in avtomatično izmenjavo poročil po državah mednarodnih skupin podjetij. Direktiva Sveta 2016/2258/EU je uvedla zahtevo po dostopu davčnih organov do podatkov iz Direktive 2015/849/EU (ta ureja mehanizme za preprečevanje pranja denarja in financiranja terorizma), ki omogočajo identifikacijo upravičenega lastništva. Ker je Zakon o davčnem postopku (v nadaljnjem besedilu: ZDavP-2) že urejal dostop davčnega organa do teh podatkov, se je s spremembo zakona zgolj določil sklic na Direktivo 2016/2258/EU. Čeprav je bila Direktiva 2011/16/EU že večkrat spremenjena, da bi se davčnim organom zagotovila boljša sredstva za odzivanje na agresivno davčno načrtovanje, je še vedno treba okrepiti nekatere posebne vidike preglednosti obstoječega davčnega okvira. S predlogom zakona se tako prenaša Direktiva 2018/822/EU, ki razširja področje uporabe obvezne avtomatične izmenjave podatkov na potencialno agresivne čezmejne davčne aranžmaje. Z ukrepom, s katerim se povečuje preglednost na strani posrednikov (to so davčni svetovalci in drugi udeleženci, ki so običajno povezani z ustvarjanjem, trženjem ali izvajanjem takšnih aranžmajev), bodo davčnemu organu zagotovljene pravočasne, celovite in relevantne informacije, saj je predvideno, da se prek razkritij s strani posrednikov zajamejo aranžmaji, ki se identificirajo prek petih skupin prepoznavnih značilnosti – to so lastnosti čezmejnega aranžmaja, ki nakazuje morebitno tveganje za izogibanje davkom.  V slovenski pravni red se s tem predlogom zakona prenaša tudi Direktiva Sveta (EU) 2017/1852 z dne 10. oktobra 2017 o mehanizmih za reševanje davčnih sporov v Evropski uniji (v nadaljnjem besedilu: Direktiva 2017/1852/EU). Namen Direktive 2017/1852/EU je povečanje učinkovitosti postopka skupnega dogovarjanja kot temeljnega mehanizma, namenjenega reševanju čezmejnih davčnih sporov oziroma vzpostavitev ukrepov, ki bodo zagotovili učinkovito reševanje sporov, povzročenih zaradi različne razlage in uporabe dvostranskih ali večstranskih mednarodnih pogodb. Direktivo 2017/1852/EU je treba implementirati do konca junija 2019.  Postopek skupnega dogovarjanja (angl. Mutual Agreement Procedure) ni nov institut. Kot način reševanja davčnih sporov med državami se uporablja že več kot stoletje, o njegovi uporabi pa se državi oziroma države dogovorita oziroma dogovorijo z mednarodno pogodbo. Mednarodne pogodbe, ki omenjeni institut določajo, so (dvostranske) konvencije o izogibanju dvojnega obdavčevanja in (večstranska) Konvencija o odpravi dvojnega obdavčevanja v zvezi s preračunom dobička povezanih podjetij (v nadaljnjem besedilu: Arbitražna konvencija), sklenjena med državami članicami EU.  Kot izhaja iz uvodne izjave Direktive 2017/1852/EU lahko primeri, ko različne države članice različno razlagajo ali uporabljajo določbe mednarodnih davčnih pogodb, povzročajo resne davčne ovire za podjetja, ki poslujejo čezmejno, ustvarjajo čezmerne davčne obremenitve za podjetja in utegnejo povzročiti izkrivljanje in neučinkovitost gospodarstva ter negativno vplivati na čezmejne naložbe in rast. Zato morajo v EU obstajati mehanizmi, ki zagotavljajo učinkovito reševanje sporov v zvezi z razlago in uporabo takih dvostranskih in večstranskih davčnih pogodb, zlasti sporov, ki vodijo k dvojnemu obdavčevanju.  Temelj pravnega varstva zavezancev je obstoj učinkovitega instituta (pravnega sredstva), ki zagotavlja ustrezno raven varovanja pravic zavezancev, v davčnopravnih razmerjih z mednarodnim elementom navedeno pomeni obdavčitev v skladu s konkretno mednarodno pogodbo. Obstoječi mehanizmi ne zagotavljajo pravočasnega in učinkovitega reševanja takih sporov v vseh primerih. Kot problematična sta izpostavljena dostop do instituta ter trajanje in uspešnost zaključka postopka.  Dostopnost do instituta skupnega dogovarjanja je v skladu z veljavnimi pravili odvisna od ocene upravičenosti začetka postopka, ki jo poda pristojni organ (Ministrstvo za finance). Navedeno se že v osnovi pokaže kot problematično, saj je davčnim zavezancem tako lahko omejen dostop do presoje pravilnosti in zakonitosti konkretne obdavčitve. Nadalje se, upoštevaje veljavna pravila, kot problematična kaže tudi obveznost pristojnih organov (zgolj) prizadevati si k rešitvi spora in ne obvezna rešitev spora v vseh primerih, ki je sicer nekoliko omiljena s t. i. arbitražno klavzulo, s katero je obveznost držav iz izhodiščnega načela prizadevanja za razrešitev spora dejansko prešla v sfero obvezne rešitve spora.  Slovenija je 22. 3. 2018 z deponiranjem listine o ratifikaciji pri Organizaciji za gospodarsko sodelovanje in razvoj (OECD) ratificirala Večstransko konvencijo o izvajanju z mednarodnimi davčnimi sporazumi povezanih ukrepov za preprečevanja zmanjševanja davčne osnove in preusmerjanja dobička (v nadaljnjem besedilu: konvencija), s seznamom pridržkov in uradnih obvestil. V okviru tega seznama je Slovenija izbrala, da bo uporabljala VI. del konvencije, ki vsebuje določbe o arbitraži, za svoje zajete davčne sporazume. Ta del konvencije pa bo med dvema pogodbenicama veljal samo takrat, kadar bosta obe pogodbenici obvestili depozitarja, da sta izbrali določbe VI. dela konvencije. Dokler konvencije ne ratificirajo druge države podpisnice konvencije, zato ni možno ugotoviti, v zvezi s katerimi davčnimi sporazumi se bodo dejansko začele uporabljati določbe o arbitraži. Po stanju ratifikacij na dan 4. 12. 2018 so določbe o arbitraži vključene v davčne sporazume z Avstrijo, Veliko Britanijo in Francijo.  Poleg tega ima trenutno Slovenija določbe o arbitraži že vključene v štiri davčne sporazume, tj. v davčni sporazum z Italijo, Nizozemsko, Švico in Japonsko, pri čemer bo lahko uporaba določb o arbitraži v davčnih sporazumih z Italijo in Nizozemsko še spremenjena z določbami o arbitraži iz VI. dela navedene večstranske konvencije, če bosta določbe VI. dela konvencije izbrali tudi omenjeni državi, ko bosta ratificirali konvencijo.  Direktiva 2017/1852/EU tako določa podrobna pravila o mehanizmu za reševanje sporov, vključno z natančno opredelitvijo rokov, v katerih je treba izvesti posamezna dejanja, ter pravicami in obveznostmi davčnega zavezanca in pristojnega organa.  Postopek skupnega dogovarjanja in uveljavitev doseženega dogovora v veljavnem ZDavP-2 urejajo 256., 257. in 258. člen. Glede na podrobno normirano vsebino Direktive 2017/1852/EU je treba navedene člene ustrezno spremeniti oziroma dopolniti.  ZDavP-2 določa pravila, po katerih davčni organ postopa v davčnem postopku pri pobiranju davkov. Enako varstvo pravic (22. člen Ustave Republike Slovenije) je ustavna pravica procesnega značaja, s katero se zagotavlja enakopravnost med strankami v postopku. Z ZDavP-2 je davčnim zavezancem zagotovljeno enako varstvo pravic oziroma pravica do enakega procesnega varstva. Davčni zavezanci po postopku, določenem v ZDavP-2, uveljavljajo in zavarujejo svoje pravice in pravne koristi. Kljub temu, da normativna ureditev davčnega postopka z vidika uveljavljanja pravic davčnega zavezanca in varstva javnih koristi predstavlja učinkovit sistem, še vedno omogoča izboljšave. Iz tega razloga so v predlog zakona vključene tudi nekatere druge spremembe in dopolnitve, ki so se ob uporabi veljavnega ZDavP-2 pokazale za potrebne. Te spremembe so podrobneje predstavljene v poglavitnih rešitvah predloga zakona. | | 2. CILJI, NAČELA IN POGLAVITNE REŠITVE PREDLOGA ZAKONA | | 2.1 Cilji | | Glavni cilj predloga zakona je prenos Direktive 2018/822/EU in prenos Direktive 2017/1852/EU. V predlog zakona so poleg rešitev, povezanih z ureditvijo vsebine direktiv, vključene tudi druge spremembe in dopolnitve, ki so se ob izvajanju veljavne ureditve pokazale za potrebne. Druge spremembe v predlogu zakona so glede preglednosti in jasnosti pobiranja davkov, kar je potrebno za pravno varnost in izognitev težavam pri izvajanju. S tem se zagotavlja pravna varnost davčnega zavezanca v davčnem postopku in učinkovito pobiranje davkov.  S prenosom Direktive Sveta (EU) 2018/822 z dne 25. maja 2018 o spremembi Direktive 2011/16/EU glede obvezne avtomatične izmenjave informacij na področju obdavčenja v zvezi s čezmejnimi aranžmaji, o katerih se poroča (v nadaljnjem besedilu: Direktiva 2018/822/EU) v slovenski pravni red, se razširja področje uporabe obvezne avtomatične izmenjave podatkov na potencialno agresivne čezmejne davčne aranžmaje. Z ukrepom, s katerim se povečuje preglednost na strani posrednikov (to so davčni svetovalci in drugi udeleženci, ki so običajno povezani z ustvarjanjem, trženjem ali izvajanjem takšnih aranžmajev), bodo davčnim organom zagotovljene pravočasne, celovite in relevantne informacije, saj je predvideno, da se prek razkritij s strani posrednikov zajamejo aranžmaji, ki se identificirajo prek petih skupin prepoznavnih značilnosti – to so lastnosti čezmejnega aranžmaja, ki nakazuje morebitno tveganje za izogibanje davkom.  S prenosom Direktive 2017/1852/EU, ki nadgrajuje obstoječe mehanizme za reševanje sporov, v naš pravni red se zagotavlja pravočasno in učinkovito reševanje sporov, s tem pa tudi povečuje pravna varnost državljanov in pravnih oseb. Pričakuje se, da bo pregledno urejen postopek povečal zaupanje davčnih zavezancev v davčni sistem in še dodatno spodbudil prostovoljno izpolnjevanje davčnih obveznosti. Pri tistih pravnih osebah, ki čezmejno poslujejo, se predvideva, da bo ta ureditev zaradi zagotovljene večje gotovosti in predvidljivosti pospešila tudi naložbene odločitve. Reševanje sporov bo za davčnega zavezanca manj administrativno obremenjujoče kot doslej, prav tako pa bodo v tem postopku tudi nižji stroški za davčne zavezance in davčni organ. | | 2.2 Načela | |  | | Predlog zakona spoštuje pravice davčnih zavezancev in upošteva temeljna načela davčnega postopka, ki so opredeljena v veljavnem zakonu. Predlog zakona ne spreminja obstoječih temeljnih načel davčnega postopka. Predlagane spremembe in dopolnitve predstavljajo način izvedbe temeljnega načela zakonitosti, načela gotovosti, seznanjenosti in pomoči, načela varstva pravic strank in varstva javnih koristi, načela sorazmernosti, načela zaslišanja stranke, načela dolžnosti govoriti resnico in poštene uporabe pravic, načela zakonitega in pravočasnega izpolnjevanja ter plačevanja davčnih obveznosti, načela dolžnosti dajanja podatkov, načela materialne resnice, načela proste presoje dokazov, načela tajnosti podatkov, načela usklajenosti pravnega reda s pravom Evropske unije, načela samostojnosti pri odločanju, načela pravice do pritožbe, načela ekonomičnosti postopka. S predlogom zakona se še dodatno krepijo načela zakonitosti, varstva pravic strank in varstva javnih koristi, dolžnosti govoriti resnico in poštene uporabe pravic ter dolžnosti dajanja podatkov.  2.3 Poglavitne rešitve | | Poglavitne rešitve predloga zakona so:  1. Prenos Direktive 2018/822/EU (1., 21., 22. in 26. člen predloga zakona)  S prenosom Direktive 2018/822/EU v slovenski pravni red se razširja področje uporabe obvezne avtomatične izmenjave podatkov na potencialno agresivne čezmejne davčne aranžmaje. Z ukrepom, s katerim se povečuje preglednost na strani posrednikov (to so davčni svetovalci in drugi udeleženci, ki so običajno povezani z ustvarjanjem, trženjem ali izvajanjem takšnih aranžmajev), bodo davčnim organom zagotovljene pravočasne, celovite in relevantne informacije, saj je predvideno, da se prek razkritij s strani posrednikov zajamejo aranžmaji, ki se identificirajo prek petih skupin prepoznavnih značilnosti – to so lastnosti čezmejnega aranžmaja, ki nakazuje morebitno tveganje za izogibanje davkom (t. i. Hallmarks).  Prepoznavne značilnosti – halmarki:   * splošni in posebni halmarki, povezani s testom glavne koristi (skupina A in B), * specifični halmarki, povezani s čezmejnimi transakcijami (skupina C), * specifični halmarki glede avtomatične izmenjave podatkov in dejanskim lastništvom (skupina D) in * specifični hallmarki, povezani s transfernimi cenami (skupina E).   Testu glavne koristi, ki se izvede v povezavi z določenimi prepoznavnimi značilnostmi, bo zadoščeno, če se lahko ugotovi, da je glavna korist ali ena od glavnih koristi, ki jo posameznik razumno lahko pričakuje od aranžmaja, pridobitev davčne koristi.  Rok za poročanje o aranžmaju je 30 dni od uporabe ali izvedbe aranžmajev, ti se nato četrtletno avtomatično izmenjajo z davčnimi organi v EU.  Obveznost poročanja je primarno določena za posrednika, ko tega ni, ali pa se sklicuje na zakonsko določeno poklicno molčečnost, pa obveznost poročanja preide na davčnega zavezanca. Predlog ureja tudi pravila, ki preprečujejo dvojno poročanje, na drugi strani pa vrzeli v poročanju. Na ta način se zagotavlja celovitost poročanja ob hkratnem preprečevanju prevelikega upravnega bremena tako za zavezance kot za davčni organ.  2. Prenos Direktive 2017/1852/EU (1., 28., 29., 30., 31., 32., 33. in 34. člen predloga zakona)  S prenosom Direktive 2017/1852/EU v slovenski pravni red se urejajo postopek reševanja sporov med državami članicami, povezanimi z izvajanjem mednarodnih pogodb (konvencij o izogibanju dvojnega obdavčevanja in Arbitražne konvencije) oziroma sporov, ki so posledica različne razlage ali uporabe konkretne mednarodne pogodbe (kar se v večini primerov kaže v dvojnem obdavčenju).  V predlogu spremenjenega in dopolnjenega IV. poglavja ZDavP-2 se ureja izvajanje mednarodnih pogodb in postopek skupnega dogovarjanja v skladu z mednarodno pogodbo. Predlog tega poglavja z namenom preprečitve obdavčenja, ki ni skladno z mednarodno pogodbo, zagotavlja davčnim zavezancem, da na način in po postopku, ki ga določa IV. poglavje noveliranega ZDavP-2 v zvezi z izvajanjem mednarodne pogodbe, v postopku skupnega dogovarjanja učinkovito varujejo pravice in pravne koristi proti odločitvam in dejanjem davčnega organa.  Postopek skupnega dogovarjanja lahko razdelimo v štiri faze:  1. obravnava zahteve za začetek postopka skupnega dogovarjanja,  2. postopek skupnega dogovarjanja z drugo državo,  3. postopek pred svetovalno komisijo (t. i. arbitraža) in  4. uveljavitev doseženega dogovora oziroma mnenja svetovalne komisije.  Davčni zavezanec, ki meni, da ni bil obdavčen v skladu z mednarodno pogodbo, lahko najkasneje v treh letih od obračuna ali odmere davka vloži zahtevo za začetek postopka skupnega dogovarjanja. Postopek skupnega dogovarjanja sproži davčni zavezanec z vložitvijo zahteve pri Ministrstvu za finance, ki je slovenski pristojni organ za vodenje postopka skupnega dogovarjanja. Ta najprej presodi, ali je zahteva utemeljena. Če zahteva ni utemeljena (je ni vložila upravičena oseba, je bila vložena prepozno, se ne nanaša na obdavčitev po mednarodni pogodbi in ne vsebuje vseh zahtevanih elementov) zahtevo s sklepom, zoper katerega je dopusten upravni spor, zavrže. V nasprotnem bodisi sam (enostransko) reši vprašanje v zvezi z zahtevo z uporabo pravnih sredstev po slovenski zakonodaji bodisi izda odločbo, s katero ugodi zahtevi zavezanca za začetek postopka skupnega dogovarjanja.  Če se tudi druga država strinja, da obstajajo razlogi za začetek postopka skupnega dogovarjanja, se ta začne. Postopek skupnega dogovarjanja je poseben postopek po mednarodnem pravu, stranki katerega sta državi pogodbenici. Davčni zavezanec ni stranka tega postopka, ima pa v zvezi s postopkom določene pravice in obveznosti.  Državi pogodbenici se v dveh letih dogovorita o rešitvi spora, torej o načinu izvajanja mednarodne pogodbe. Ta rok se lahko podaljša za največ eno leto, če za to obstajajo razlogi.  Pristojni organi si morajo prizadevati doseči dogovor. Če to ni mogoče ali če dogovor ni bil dosežen v določenem roku, lahko pod pogoji, določenimi v zakonu, davčni zavezanec predlaga ustanovitev svetovalne komisije. Če se pristojna organa tako dogovorita, lahko o vprašanju dvojne obdavčitve namesto svetovalne komisije odloča komisija za alternativno reševanje sporov.  Komisijo sestavljajo predsednik, predstavnik pristojnega organa vsake izmed udeleženih držav in neodvisni ugledni osebi, imenovani s seznama na predlog vsake izmed udeleženih držav. Komisija poda svoje mnenje o rešitvi spora v šestih mesecih od ustanovitve. Ta rok se lahko podaljša za tri mesece. Na podlagi mnenja komisije se državi v šestih mesecih dogovorita o rešitvi spora. Mnenje komisije je za državi zavezujoče, razen če se o rešitvi spora dogovorita drugače.  Pristojni organ, Ministrstvo za finance, o doseženem dogovoru v 30 dneh obvesti davčnega zavezanca, ki lahko v nadaljnjih 60 dneh od davčnega organa zahteva uveljavitev doseženega dogovora. Dogovor se uveljavi z izdajo nove odmerne odločbe, če je bil davek prvotno ugotovljen z odločbo, če pa je bil davek obračunan v obračunu davka (samoobdavčitev), pa se uveljavi s popravkom obračuna davka, ki ga predloži davčni zavezanec.  Postopek skupnega dogovarjanja se lahko sproži ne glede na morebitna vložena pravna sredstva po domačem pravu. Tako lahko zavezanec sproži postopek, četudi je zoper odmerno odločbo vložil pritožbo ali sprožil upravni spor. Postopek s pravnimi sredstvi po domačem pravu in postopek skupnega dogovarjanja lahko potekata vzporedno. Ker v slovenskem pravnem redu ni mogoče odstopati od odločitev sodišč, se s predlogom zakona določa, da se v tem primeru pritožbeni ali tožbeni postopek prekine do odločitve v postopku skupnega dogovarjanja (postopku skupnega dogovarjanja se tako daje prednost). Če davčni zavezanec zahteva uveljavitev dogovarjanja, doseženega v okviru postopka skupnega dogovarjanja, mora najprej umakniti pritožbo ali tožbo, šele v tem primeru se doseženi dogovor lahko uveljavi v davčnem postopku. Razlog za navedeno je ureditev, zaradi katere ni mogoče odstopati od odločitev, ki jih sprejeme sodišče. Ob tem je treba upoštevati, da z vidika načela smotrnosti (ekonomičnosti) postopka ni primerno, da bi pritožbeni organ oziroma sodišče kot tudi pristojni organ hkrati odločala o istem vsebinskem vprašanju, vprašanju obdavčitve.  Predlog zakona, s katerim se v slovenski pravni red prenaša Direktiva 2017/1852/EU, si prizadeva doseči, da je odločitev o vprašanju obdavčitve čim hitreje sprejeta. Z določitvijo rokov, postopkov, organov in drugih možnosti, ki jih ima davčni zavezanec na voljo, da se razreši vprašanje glede obdavčitve, se učinkovito zagotavlja uveljavitev pravice subjektov, za katero se uporabljajo določbe mednarodne pogodbe. S tem se krepi preglednost in predvidljivost pravnih norm in tudi pravna varnost davčnih zavezancev.  Postopek skupnega dogovarjanja se na podlagi mednarodne pogodbe lahko začne tudi na pobudo pristojnega organa, če je treba zagotoviti enotno razlago za uporabo mednarodne pogodbe ali če se v zvezi z uporabo postavljajo vprašanja o razlagi mednarodne pogodbe (težave, dvomi ...). Ureditev tega postopka v zakonu ni potrebna, saj to upravičenje organa izhaja že iz sklenjenih mednarodnih pogodb.  3. Predlog zakona vključuje tudi spremembe, ki so se ob uporabi veljavnega ZDavP-2 pokazale za potrebne. Spremembe oziroma dopolnitve (2., 3., 4., 6., 7., 9., 10., 13., 38., 39. in 40. člen) veljavnega ZDavP-2 se nanašajo na:   * dolžnost posredovanja resničnih, pravilnih in popolnih podatkov v zvezi s poročanjem o veljavnosti kritičnih predpostavk in prilagoditvah, opravljenih skladno z merili, določenimi z vnaprejšnjim cenovnim sporazumom (v nadaljnjem besedilu: APA sporazum), * dajanje podatkov, ki jih davčni organ potrebuje za pobiranje davkov, * popravljanje davčnega obračuna in obračuna davčnega odtegljaja zaradi odločitve sodišča in * vložitev davčne napovedi po izteku predpisanega roka.   Davčni organ za pobiranje davkov, ki je njegova temeljna naloga, potrebuje podatke, ki so pomembni predvsem za določitev davčne obveznosti, izvajanje finančne preiskave, opravljanje davčnega nadzora in davčne izvršbe. Dajanje podatkov je splošna dolžnost vseh zavezancev za davek in je opredeljeno kot načelo. Dolžnost za posredovanje resničnih, pravilnih in popolnih podatkov izhaja tudi iz načela Zakona o splošnem upravnem postopku oziroma načela dolžnosti govoriti resnico in poštene uporabe pravic. Jasno se določi, da mora davčni zavezanec v poročilu ali obvestilu v zvezi z izvajanjem APA sporazuma navajati resnične, pravilne in popolne podatke. Za kršitev te zakonske zapovedi je predpisana tudi globa.  Dolžnost dajanja podatkov, ki ni samo načelo, temveč tudi pravilo, saj ZDavP-2 s številnimi določbami ureja obveznost dajanja podatkov oseb, ki so dolžne voditi poslovne knjige in evidence v skladu z zakonom ali računovodskim standardom. S predlogom zakona se družbam za upravljanje in Upravi Republike Slovenije za javna plačila nalaga obveznost dajanja podatkov, in sicer po elektronski poti. Tak način posredovanja podatkov razbremenjuje družbe za upravljanje in Upravo Republike Slovenije za javna plačila, Finančni upravi Republike Slovenije pa omogoča učinkovitejše pridobivanje podatkov.  Ureditev samoobdavčitve kot načina izpolnitve davčne obveznosti, vključno z instituti, s katerimi davčni zavezanec lahko popravlja obračune, ki jih je sam predložil, davčnemu zavezancu zagotavljajo pravno varnost, saj mu omogočajo, da lahko odločilno vpliva na pravilno odmero davka. Predlog noveliranega ZDavP-2 določa, da lahko davčni zavezanec zaradi odločitve sodišča predloži popravek davčnega obračuna oziroma popravek obračuna davčnega odtegljaja v daljših rokih, kot jih določa veljavna ureditev. Davčnemu zavezancu, ki zaradi odločitve sodišča predloži popravek davčnega obračuna ali obračuna davčnega odtegljaja po izteku zakonskega roka, se ne zaračunavajo obresti.  Pregleden in jasen predpis zagotavlja predvidljiv davčni postopek, kar povečuje pravno varnost davčnih zavezancev. S predlaganimi spremembami in dopolnitvami ZDavP-2 se za izognitev dvomom jasneje opredeli končni rok, do katerega je davčni obračun ali davčna napoved na podlagi samoprijave lahko vložena. S tem se ne spreminja vsebina veljavne določbe, ki določa rok, do katerega lahko davčni zavezanec vloži samoprijavo.  Po veljavni ureditvi se za prekršek ne kaznuje davčni zavezanec, če je davek plačal na podlagi vložene davčne napovedi na podlagi samoprijave. S predlaganimi spremembami in dopolnitvami ZDavP-2 se jasneje določi, da se šteje vložena davčna napoved za samoprijavo, če je davčni zavezanec v zakonskem roku plačal davek, izračunan v odmerni odločbi. V nasprotnem primeru se njegova napoved obravnava kot davčna napoved, predložena po izteku predpisanega roka. V tem primeru davčni zavezanec ni razbremenjen odgovornosti za prekršek. Predlog je primerljiv z veljavno ureditvijo instituta samoprijave za davčne obračune oziroma predložitve davčnega obračuna na podlagi samoprijave.  4. Preostale spremembe veljavnega ZDavP-2 so redakcijske narave (8., 10. 11., 12.,13., 14., 15., 16., 17., 18., 19., 20., 23., 24., 25. in 40. člen). | | 3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA | | Pričakuje se, da bo predlog zakona zaradi prenosa Direktive 2018/822/EU glede avtomatične izmenjave podatkov o čezmejnih aranžmajih imel pozitivne učinke na državni proračun, predvsem v daljšem časovnem obdobju. Ti bodo predvsem odraz izboljšanja davčne kulture prek vzpostavitve dodatnih mehanizmov za pobiranje davčnih prihodkov.  Ocenjuje se, da predlog zakona ne bo imel finančnih posledic za druga javnofinančna sredstva. | | 4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET | | Za izvajanje zakona v državnem proračunu ni treba zagotoviti dodatnih finančnih sredstev. | | 5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE | | Prikaz ureditve v drugih pravnih sistemih in pravu Evropske unije  Splošna ureditev  Avstrija  Davčni postopek v Republiki Avstriji ureja zvezni dajatveni red (Bundesabgabenordnung), ki vsebuje splošne določbe, ki se nanašajo na obdavčitev, pravice in dolžnosti zavezancev, ter kazenske določbe. Zakon vsebuje tudi določbe, ki se nanašajo na stranke, vloge, pristojnost, izločitev uradnih oseb, pisanja v postopku, vpogled v spise, vročanje, obliko odločitev ipd., saj ne predvideva subsidiarne uporabe zakona o splošnem upravnem postopku. Kot zvezne dajatve so opredeljene vse javne dajatve, določene z zveznimi predpisi, in dajatve, ki izhajajo iz neposredno uporabljivih predpisov Evropske unije, uvozne in izvozne dajatve, če carinski predpisi ne določajo drugače, vse vrste subvencij ter vse akcesorne terjatve, ki nastanejo v davčnem postopku (zvišanja dajatev, obresti, stroški postopka in kazni).  Način pobiranja davkov  Davčna obveznost nastane, ko so po zakonu o obdavčenju izpolnjeni pogoji za njen nastanek. Davčni zavezanec je opredeljen kot oseba, ki mora po davčnih predpisih plačati davek.  Nemčija  V Zvezni republiki Nemčiji davčni postopek ureja zakon, ki velja od začetka leta 1987, ko je Nemčija izpeljala korenito davčno reformo.  Način pobiranja davkov  Davčni zavezanec je oseba, ki plača davčno obveznost. Zakon pozna institut solidarnih davčnih zavezancev, kar pomeni, da davčni organ lahko terja od vsakega od njih izpolnitev celotne davčne obveznosti. Ko kateri koli od dolžnikov izpolni obveznost, to velja za vse. Za univerzalne pravne naslednike velja, da prevzamejo obveznosti po osebi, ki je umrla oziroma prenehala, vendar le do višine premoženja zapustnika oziroma osebe, ki je prenehala. Davčni zavezanec mora davčnemu organu sporočiti vsako spremembo svojega statusa, ki je pomembna za obdavčenje.  Davčne obveznosti obsegajo vse obveznosti davčno aktivnih in pasivnih subjektov. Osnovna obveznost aktivnih subjektov je podrobno spoznavanje pasivnih subjektov s postopkom obdavčenja. Obveza skupnega delovanja pri obdavčenju je skupna za aktivne subjekte, ki morajo pravilno uporabljati predpise, in tudi za pasivne subjekte, ki morajo dajati točne podatke, na podlagi katerih se predpisi lahko pravilno uporabljajo.  Nizozemska  V Kraljevini Nizozemski ureja davčni postopek splošni davčni zakon, ki vsebuje splošne določbe glede obdavčitve, obveznosti sporočanja podatkov in kazenske določbe. Posebne določbe za posamezne davke določajo posebni zakoni. Državne davke zakon opredeljuje kot davke, ki jih pobira davčna uprava po pooblastilu vlade, ter vse uvozne in izvozne dajatve, ki jih določa carinski zakon.  Način pobiranja davkov  Odločba, s katero inšpektor določi davek, mora biti vedno izdana v pisni obliki. Inšpektor izda odločbo na podlagi davčne napovedi, ki jo mora vložiti vsakdo, od katerega inšpektor tako zahteva. Rok za vložitev davčne napovedi ne sme biti krajši od enega meseca. Ob vložitvi davčnega obračuna mora vsak priložiti tudi vse dokumente oziroma druge dokaze, katerih vsebina vpliva na odmero davka.  Pri odmeri davka inšpektor ni vezan na davčni obračun in lahko odmeri davek tudi na podlagi ocene davčne osnove. Inšpektor lahko na prošnjo zavezancu tudi podaljša rok, ki ga je postavil za vložitev davčne napovedi.  Predlog zakona je prilagojen pravu Evropske unije.  Prikaz režima obveznega razkritja na Irskem, Portugalskem in v Združenem kraljestvu  1. Irska  Režim obveznega razkritja je bil na Irskem prvič uveden leta 2011, z nekaj kasnejšimi spremembami. Režim je zastavljen kot mehanizem zgodnjega opozorila (early warning) proti agresivnim davčnim shemam. Poročati je treba o vsaki transakciji, če se pričakuje, da bo zagotovila davčno ugodnost, pri čemer je davčna ugodnost ena od glavnih koristi transakcije, če transakcija spada v eno izmed določenih transakcij, ki vsebujejo splošne ali specifične halmarke. Obveznost poročanja se ne nanaša na vsakodnevno davčno svetovanje, kar pomeni svetovanje o olajšavah in izjemah, ki so uporabljeni v dobri veri (used in bona fide manner). Poročati mora promotor ali davčni zavezanec, če prvega ni (in-house sheme). Če zaradi privilegija poklicne molčečnosti posrednik ne sme poročati o podatkih zavezanca, mora o shemi poročati zavezanec sam.  2. Portugalska  Portugalska je režim obveznega razkritja uvedla leta 2008. Davčno načrtovanje je vsaka molče ali izrecno dogovorjena shema, načrt, predlog, nasvet ali dejanje, ki zagotavlja ali pretežno zagotavlja davčno korist. Poročati mora posrednik, definicija pa je široka in zajema tudi certificirane revizorje, računovodje, finančne institucije in ponudnike storitev. Odvetniki niso zavezani k razkritju, kadar dajejo nasvet o shemi ali ravnanju in pri tem analizirajo pravno pozicijo stranke ali kadar gre za pravno posvetovanje, ali pa za zastopanje v sodnem postopku. V teh primerih mora o shemi poročati zavezanec.  3. Združeno kraljestvo  Režim obveznega razkritja (t. i. DOTAS – disclosure of tax avoidance schemes) je bil v Združenem kraljestvu uveden leta 2004. Gre za dve vrsti režima, in sicer za DDV in za neposredne davke in zavarovalne prispevke.  Obveznost poročanja je prvenstveno določena za promotorja, kadar pa ta ni lociran v ZK, ali se sklicuje na privilegij molčečnosti, pa mora o shemi poročati zavezanec. DOTAS se nanaša tako na pravne kot na fizične osebe. Promotor prijavi shemo v petih dneh, ko je postala na voljo, davčna uprava nato dodeli referenčno številko shemi, kar pa ne pomeni, da je ta odobrena. Referenčno številko nato promotor posreduje zavezancu, ki jo navede v svojem davčnem obračunu. Promotor pa četrtletno poroča o strankah, ki so uporabile konkretno shemo. | | 6. PRESOJA POSLEDIC, KI JIH BO IMEL SPREJEM ZAKONA | | 6.1 Presoja administrativnih posledic  a) v postopkih oziroma poslovanju javne uprave ali pravosodnih organov: | | Predlog zakona s prenosom Direktive 2018/822/EU uvaja obveznost sporočanja pristojnega organa (Generalni finančni urad Finančne uprave RS) glede podatkov o čezmejnih aranžmajih, o katerih se poroča, in sicer z vložitvijo podatkov, o katerih bodo poročali posredniki, v osrednjo podatkovno zbirko, ki jo vzpostavi in vodi Evropska komisija.  Pričakovati je, da bo predlog zakona s prenosom Direktive 2017/1852/EU zaradi jasnejšega okvira razreševanja sporov glede dvojnega obdavčenja povečal pripad zahtev za začetek postopka skupnega dogovarjanja na pristojni organ (Ministrstvo za finance).  Določitev obveznosti glede dajanja podatkov bo vplivala na ekonomičnost vodenja postopkov in s tem tudi na učinkovitost pobiranja davkov. Avtomatski zajem podatkov iz podatkovnih virov prek centralnih elektronskih gradnikov, ki so bili v ta namen vzpostavljeni na Ministrstvu za javno upravo (Pladenj), bo administrativno razbremenil Finančno upravo Republike Slovenije, družbe za upravljanje in Upravo Republike Slovenije za javna plačila (predlog 4. člena).  b) pri obveznostih strank do javne uprave ali pravosodnih organov:  Predlog zakona s prenosom Direktive 2018/822/EU za posrednike uvaja obveznost poročanja o določenih aranžmajih, ki jih ti ustvarijo in nakazujejo na tveganje za izogibanje davkom.  Predlog zakona s prenosom Direktive 2017/1852/EU davčnim zavezancem zagotavlja učinkovitejše uveljavljanje pravic in s tem večjo pravno varnost.  Druge spremembe in dopolnitve veljavnega zakona ne bodo vplivale oziroma spremenile dosedanjih obveznosti davčnih zavezancev. Sprememba načina posredovanja podatkov (določitev elektronskega posredovanja podatkov) se za družbe za upravljanje in Upravo Republike Slovenije za javna plačila olajša in poceni postopek pošiljanja, Finančni upravi Republike Slovenije pa omogoči učinkovitejše pridobivanje podatkov, ki jih potrebuje za pobiranje davkov (določitev obveznosti oziroma odmero davka, nadzor in davčno izvršbo). | | 6.2 Presoja posledic za okolje, vključno s prostorskimi in varstvenimi vidiki, in sicer za: | | Predlog zakona ne bo imel posledic na okolje, ki vključuje tudi prostorske in varstvene vidike. | | 6.3 Presoja posledic za gospodarstvo, in sicer za: | | Eden izmed ciljev predloga zakona je zagotoviti pravno varnost davčnega zavezanca in učinkovitost pri pobiranju davkov. Obveznost posredovanja podatkov, ki jih potrebuje davčni organ za pobiranje davkov, velja za fizične in pravne osebe. Te obveznosti se za davčne zavezance ne spreminjajo. Za subjekte, za katere se v predlogu zakona določi poseben način posredovanja podatkov, je takšen način tudi bolj smotrn in ekonomičen.  Predlog zakona uvaja obveznost poročanja o potencialno agresivnih davčnih aranžmajih za posrednike, v nekaterih primerih pa tudi za davčne zavezance. Obveznost poročanja o aranžmajih bo kratkoročno pomenila povečano administrativno obremenitev za navedene subjekte, dolgoročno pa se pričakuje precejšnje zmanjšanje oblikovanja in ponujanja tovrstnih davčnih shem, ki so zajete v poročanje. Slednje je tudi eden izmed temeljnih ciljev Direktive 2018/822/EU. | | 6.4 Presoja posledic za socialno področje, in sicer za: | | Predlog zakona nima posledic za socialno področje. | | 6.5 Presoja posledic za dokumente razvojnega načrtovanja, in sicer za: | | Predlog zakona ne vpliva na dokumente razvojnega načrtovanja.  6.6 Presoja posledic za druga področja | | 6.7 Izvajanje sprejetega predpisa: | | 1. Predstavitev sprejetega zakona:   Za izvajanje zakona je pristojna Finančna uprava Republike Slovenije, ki bo na običajen način zagotovila tudi obveščanje zavezancev o novostih v predlogu zakona.   1. Spremljanje izvajanja sprejetega predpisa:   Izvajanje zakona spremlja Ministrstvo za finance v skladu s svojimi pristojnostmi.  6.8 Druge pomembne okoliščine v zvezi z vprašanji, ki jih ureja predlog zakona  7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:  Predlog zakona je bil objavljen na spletnih naslovih:  <http://www.mf.gov.si/si/delovna_podrocja/davki_in_carine/predlogi_predpisov/> in <https://e-uprava.gov.si/drzava-in-druzba/e-demokracija/predlogi-predpisov/predlog-predpisa.html?id=9997>.  Javna predstavitev, v kateri je bilo mogoče sporočiti mnenja, predloge in pripombe, je potekala od 19. 12. 2018 do 20. 1. 2019.  Ministrstvo za finance je na predlog zakona prejelo številne pripombe. Seznam subjektov, njihova mnenja, predlogi in pripombe ter razlogi za njihovo upoštevanje oziroma neupoštevanje so vsebovani v tabeli, ki je priloga tega dokumenta.  8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN:   * osebno ime in naziv fizične osebe ali firma in naslov pravne osebe, * znesek plačila, ki ga je oseba iz prejšnje alineje prejela za namen priprave zakona.   9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES:   * dr. Andrej Bertoncelj, minister za finance, * Natalija Kovač Jereb, državna sekretarka, Ministrstvo za finance, * mag. Saša Jazbec, državna sekretarka, Ministrstvo za finance, * Metod Dragonja, državni sekretar, Ministrstvo za finance, * mag. Alojz Stana, državni sekretar, Ministrstvo za finance, * mag. Petra Brus, v. d. generalne direktorice Direktorata za sistem davčnih, carinskih in drugih javnih prihodkov, Ministrstvo za finance, * mag. Martina Verbančič, vodja Sektorja za sistem pobiranja davkov, Ministrstvo za finance, * mag. Milena Krnec Horvat, sekretarka, Ministrstvo za finance, * Irma Medle, višja svetovalka, Ministrstvo za finance, * Ksenija Pinter, svetovalka, Ministrstvo za finance. | | | II. BESEDILO ČLENOV   1. **člen**   V Zakonu o davčnem postopku (Uradni list RS, št. 13/11 – uradno prečiščeno besedilo, 32/12, 94/12, 101/13 – ZDavNepr, 111/13, 22/14 – odl. US, 25/14 – ZFU, 40/14 – ZIN-B, 90/14, 91/15, 63/16, 69/17 in 13/18 – ZJF-H) se v 1. členu v drugem odstavku druga alineja spremeni tako, da se glasi:  »– Direktiva Sveta 2011/16/EU z dne 15. februarja 2011 o upravnem sodelovanju na področju obdavčevanja in razveljavitvi Direktive 77/799/EGS (UL L št. 64 z dne 11. 3. 2011, str. 1), zadnjič spremenjena z Direktivo Sveta 2018/822/EU z dne 25. maja 2018 o spremembi Direktive 2011/16/EU glede obvezne avtomatične izmenjave informacij na področju obdavčenja v zvezi s čezmejnimi aranžmaji, o katerih se poroča (UL L št. 139 z dne 5. 6. 2018, str. 1; v nadaljnjem besedilu: Direktiva 2018/822/EU) s III.C poglavjem četrtega dela tega zakona;«.  Za četrto alinejo, na koncu katere se pika nadomesti s podpičjem, se doda nova peta alineja, ki se glasi:  »– Direktiva Sveta 2017/1852/EU z dne 10. oktobra 2017 o mehanizmih za reševanje davčnih sporov v Evropski uniji (UL L št. 265 z dne 14. 10. 2017, str. 1) - s IV. poglavjem tega zakona.«.   1. **člen**   V 14.c členu se za drugim odstavkom doda nov tretji odstavek, ki se glasi:  »(3) V poročilu ali obvestilu morajo biti navedeni resnični, pravilni in popolni podatki.«.   1. **člen**   V 39. členu se prvi odstavek spremeni tako, da se glasi:  »(1) Osebe iz 31. člena tega zakona ter druge osebe, ki so z zakonom pooblaščene, da vzpostavijo, vodijo in vzdržujejo zbirke podatkov, registre ali druge evidence, morajo davčnemu organu, če tako zahteva, dati na razpolago vse podatke, potrebne za pobiranje davkov, ter v tem obsegu tudi omogočiti davčnemu organu vpogled v svojo dokumentacijo. Na razpolago morajo dati tudi vso dokumentacijo, ki jo vodijo, in zbirke podatkov, ki jih vodijo v obliki registrov, evidenc ali zbirov podatkov, ne glede na to, ali so z zakonom predpisane kot obvezne, če in v obsegu, kot so potrebne za pobiranje davkov, in druge informacije, ki so pomembne pri pobiranju davka, vključno s svojo davčno številko in davčnimi številkami drugih oseb, s katerimi morajo razpolagati v skladu s tem zakonom ali zakonom o obdavčenju, ter enotnimi matičnimi številkami občana, če se v evidencah ne vodijo podatki o davčni številki.«.  V drugem odstavku se 1. točka spremeni tako, da se glasi:  »1. avtomatično, če sta tak način dajanja podatkov in vrsta zahtevanih podatkov določena z zakonom.«.   1. **člen**   Za 39. členom se doda nov 39.a člen, ki se glasi:  »39.a člen  (pridobivanje podatkov od družb za upravljanje in Uprave Republike Slovenije za javna plačila)  (1) Družbe za upravljanje davčnemu organu, če tako zahteva, iz evidenc imetnikov investicijskih kuponov po elektronski poti posredujejo podatke o imetniku enot premoženja investicijskih skladov, o številu enot, vrednosti enote ter podatke o skladu, ki jih davčni organ potrebuje za pobiranje davkov.  (2) Uprava Republike Slovenije za javna plačila davčnemu organu, če tako zahteva, po elektronski poti posreduje podatke o e-računih, ki jih prejmejo neposredni in posredni uporabnik državnega proračuna, uporabnik občinskih proračunov, Zavod za pokojninsko in invalidsko zavarovanje, Zavod za zdravstveno zavarovanje Slovenije prek enotne vstopne in izstopne točke, ki jih davčni organ potrebuje za pobiranje davkov. Posredujejo se zlasti podatki o izdajatelju in prejemniku e-računa, datumu izdaje, statusu in številki e-računa ter podatki o obveznosti, ki izhaja iz e-računa.  (3) Davčni organ lahko davčni register in druge evidence, ki jih vodi v skladu z zakonom, poveže z zbirkami podatkov iz prvega in drugega odstavka tega člena.«.   1. **člen**   Za 54. členom se doda nov 54.a člen, ki se glasi:  »54.a člen  (popravljanje obračuna davka zaradi odločitve sodišča in sklenjene izvensodne poravnave)  (1) Ne glede na 53. in 54. člen tega zakona lahko davčni zavezanec v zvezi z izvršitvijo sodbe, izdane v delovnih in socialnih sporih, v dveh mesecih od pravnomočnosti sodbe predloži popravek obračuna davka. S popravkom obračuna davka davčni zavezanec odpravlja predhodno predloženi obračun davka v delu, v katerem ga spreminja. Popravljenemu obračunu davka mora davčni zavezanec priložiti obrazložitev o razlogih, zaradi katerih je predložil popravek obračuna davka in sodbo, opremljeno s potrdilom o pravnomočnosti.  (2) Razlika v davčni obveznosti med predloženim in popravljenim obračunom davka je izvršilni naslov.  (3) V zvezi s popravkom obračunom davka, predloženega v roku iz prvega odstavka tega člena, se davčnemu zavezancu ne zaračunajo obresti niti mu obresti ne pripadajo.  (4) Če davčni zavezanec po dveh mesecih od pravnomočnosti sodbe predloži popravek obračuna davka v zvezi z izvršitvijo sodbe, izdane v delovnih in socialnih sporih, se po preteku dveh mesecev popravljen obračun davka obravnava kot obračun davka, predložen po izteku zakonskega roka. Na posebni prilogi, ki je sestavni del tako predloženega popravka obračuna davka, davčni zavezanec prikaže tudi premalo obračunan davek, skupaj z obrestmi iz 95.a člena, ki začnejo teči po preteku roka iz prejšnjega stavka.  (5) Prvi, drugi, tretji in četrti odstavek tega člena se uporabljajo tudi za sklenjene izvensodne poravnave v delovnih in socialnih sporih.«.   1. **člen**   V 55. členu se v prvem odstavku za prvim stavkom doda nov drugi stavek, ki se glasi:  »Predložitev davčnega obračuna na podlagi samoprijave ni več mogoča, ko prvič nastopi ena izmed okoliščin iz prejšnjega stavka.«.   1. **člen**   V 58. členu se v petem odstavku drugi in tretji stavek spremenita tako, da se glasita:  »V izjavi morajo navesti tudi pravilno količino finančnih instrumentov, iz katerih pravice izvršujejo za tuj račun. Če pravice iz finančnih instrumentov izvršujejo tudi za svoj račun, morajo v izjavi navesti tudi pravilno količino finančnih instrumentov, iz katerih pravice izvršuje zase.«.   1. **člen**   V 62. členu se deveti odstavek spremeni tako, da se glasi:  »(9) Če davčni organ ne dovoli predložitve davčne napovedi po izteku predpisanega roka ali če davčni zavezanec hkrati s prepozno vloženo davčno napovedjo ne vloži predloga iz prvega odstavka tega člena, se za čas od poteka roka za vložitev davčne napovedi do vložitve davčne napovedi obračunajo obresti. Obrestna mera za izračun obresti znaša 3 % letno.«.   1. **člen**   Besedilo 63. člena se spremeni tako, da se glasi:  »(1) Davčni zavezanec lahko najpozneje do vročitve odmerne odločbe oziroma do začetka davčnega inšpekcijskega nadzora oziroma do začetka postopka o prekršku oziroma kazenskega postopka vloži davčno napoved na podlagi samoprijave v primeru zamude roka za vložitev davčne napovedi. Vložitev davčne napovedi na podlagi samoprijave ni več mogoča, ko prvič nastopi ena izmed okoliščin iz prejšnjega stavka.  (2) Od neplačanega davka davčni organ obračuna obresti za čas od poteka roka za vložitev davčne napovedi do vložitve davčne napovedi na podlagi samoprijave. Obrestna mera za izračun obresti znaša 3 % letno.  (3) Če davčni zavezanec davka, izračunanega v odmerni odločbi, ne plača v roku za plačilo davka, se predložena davčna napoved obravnava kot davčna napoved, predložena po izteku predpisanega roka.  (4) Davčni zavezanec ne more vložiti nove samoprijave glede obveznosti, v zvezi s katerimi je predhodno že vložil samoprijavo.«.   1. **člen**   Besedilo 64. člena se spremeni tako, da se glasi:  »Davčni zavezanec lahko popravi davčno napoved najpozneje do vročitve odmerne odločbe.«.   1. **člen**   V 69. členu se v sedmem odstavku črta besedilo »oziroma v registrirani istospolni partnerski skupnosti« in besedilo »oziroma oseba, ki živi z davčnim zavezancem v registrirani istospolni partnerski skupnosti«.   1. **člen**   V 70. členu se tretji in četrti odstavek črtata.  Dosedanji peti odstavek postane tretji odstavek.   1. **člen**   Besedilo 95.a člena se spremeni tako, da se glasi:  »Če davčni zavezanec v primerih, ki niso določeni s 54.a in 55. členom tega zakona, predloži obračun davka ali popravek obračuna davka po izteku zakonskega roka, se za čas od poteka roka za plačilo davka do plačila davka obračunajo obresti po 96. členu tega zakona.«.   1. **člen**   V 96. členu se v četrtem odstavku besedilo »petega odstavka 48. člena,« črta.   1. **člen**   V 97. členu se drugi odstavek spremeni tako, da se glasi:  »(2) V primerih iz 53., 54., 54.a, 256.c in 258. člena tega zakona razliko med davčno obveznostjo, obračunano in plačano po prvotnem obračunu, in višino obračunane obveznosti po popravku obračuna davčni organ vrne v 30 dneh po prejemu popravljenega obračuna.«.   1. **člen**   V 113. členu se besedilo »pristojnega državnega pravobranilstva« nadomesti z besedilom »Državnega odvetništva Republike Slovenije (v nadaljnjem besedilu: državno odvetništvo)«.   1. **člen**   V 147. členu se v 2. točki drugega odstavka črta besedilo »oziroma v korist osebe, s katero dolžnik živi v registrirani istospolni partnerski skupnosti,«.   1. **člen**   V 148. členu se tretji odstavek spremeni tako, da se glasi:  »(3) Povezana oseba po tem zakonu je družinski član, za katerega se šteje: zakonec dolžnika ali oseba, s katero dolžnik živi v dalj časa trajajoči življenjski skupnosti, ki ima po zakonu, ki ureja zakonsko zvezo in družinska razmerja, enake pravne posledice kot zakonska zveza, otrok, posvojenec in pastorek ali otrok osebe, s katero dolžnik živi v dalj časa trajajoči življenjski skupnosti, ki ima po zakonu, ki ureja zakonsko zvezo in družinska razmerja, enake pravne posledice kot zakonska zveza, prednik ali potomec dolžnika ali njegovega zakonca, zakonec prednika ali potomca zavezanca ali njegovega zakonca, bratje in sestre oziroma polbratje in polsestre ter posvojenci in posvojitelji.«.   1. **člen**   V 196. členu se v tretjem odstavku črta besedilo »oziroma osebe, s katerimi živijo v registrirani istospolni partnerski skupnosti«.   1. **člen**   V 208. členu se v tretjem odstavku besedilo »državnemu pravobranilstvu« nadomesti z besedilom »državnemu odvetništvu«.   1. **člen**   V 243.a členu se 9. točka spremeni tako, da se glasi:  »9. osrednja podatkovna zbirka je zbirka držav članic EU za upravno sodelovanje na področju obdavčevanja, kjer se za izpolnitev obveznosti glede avtomatične izmenjave podatkov o vnaprejšnjih davčnih stališčih s čezmejnim učinkom in o vnaprejšnjih cenovnih sporazumih ter o čezmejnih aranžmajih, o katerih se poroča, beležijo podatki;«.  Za 9. točko se dodajo nove 10., 11., 12., 13., 14. in 15. točka, ki se glasijo:  »10. čezmejni aranžma pomeni aranžma, ki zadeva bodisi več kot eno državo članico EU bodisi državo članico EU in tretjo državo, pri čemer je izpolnjen vsaj eden od naslednjih pogojev:  – vsi udeleženci v aranžmaju niso rezidenti za davčne namene v isti jurisdikciji,  – vsaj eden od udeležencev v aranžmaju je hkrati rezident za davčne namene v več kot eni jurisdikciji,  – eden ali več udeležencev v aranžmaju izvaja dejavnosti v drugi jurisdikciji prek stalne poslovne enote, ki se nahaja v navedeni jurisdikciji, in aranžma predstavlja celotno poslovanje stalne poslovne enote ali njegov del,  – eden ali več udeležencev v aranžmaju izvaja dejavnost v drugi jurisdikciji, v kateri ni rezident za davčne namene in nima stalne poslovne enote,  – tak aranžma bi lahko vplival na avtomatično izmenjavo informacij ali identifikacijo upravičenega lastništva;  pri tem pa aranžma vključuje tudi niz aranžmajev, in lahko obsega več kot en korak ali del;  11. čezmejni aranžma, o katerem se poroča, pomeni vsak čezmejni aranžma, ki ima vsaj eno od prepoznavnih značilnosti iz Priloge IV Direktive 2011/16/EU (v nadaljnjem besedilu: Priloga IV);  12. prepoznavna značilnost pomeni lastnost ali značilnost čezmejnega aranžmaja, ki nakazuje morebitno tveganje za izogibanje davkom, kakor so naštete v Prilogi IV;  13. zadevni davčni zavezanec pomeni osebo, ki se ji čezmejni aranžma, o katerem se poroča, da na voljo za izvajanje ali ki je tak aranžma pripravljena izvajati oziroma je že izvedla njegov prvi korak;  14. tržni aranžma pomeni čezmejni aranžma, ki je zasnovan, dan na tržišče, pripravljen za izvajanje ali dan na voljo za izvajanje, ne da bi ga bilo treba bistveno prilagoditi;  15. posebej prilagojeni aranžma pomeni vsak čezmejni aranžma, ki ni tržni aranžma.«.   1. **člen**   Za 248.b členom se doda nov 248.c člen, ki se glasi:  »248.c člen  (avtomatična izmenjava čezmejnih aranžmajev, o katerih se poroča)  (1) Pristojni organ z avtomatično izmenjavo podatkov sporoči pristojnim organom vseh drugih držav članic EU in Evropski komisiji podatke o čezmejnem aranžmaju, o katerem se poroča, ki glede na značilnosti posameznega aranžmaja zajemajo naslednje podatke:  1. identifikacijo posrednikov in zadevnih davčnih zavezancev, vključno z njihovim imenom, datumom in krajem rojstva (če gre za posameznika), rezidentstvom za davčne namene, davčno številko ter, če je primerno, osebami, ki so povezana podjetja zadevnega davčnega zavezanca;  2. podrobnosti o prepoznavnih značilnostih iz Priloge IV, zaradi katerih se o čezmejnem aranžmaju poroča;  3. povzetek vsebine čezmejnega aranžmaja, o katerem se poroča, vključno z navedbo imena, pod katerim je znan, če takšno ime obstaja, ter abstraktnim opisom zadevnih poslovnih dejavnosti ali aranžmajev, ne da bi to privedlo do razkritja poslovne, industrijske ali poklicne skrivnosti oziroma poslovnega procesa niti razkritja podatkov, ki bi bilo v nasprotju z javnim redom;  4. datum, ko je ali bo storjen prvi korak pri izvajanju čezmejnega aranžmaja, o katerem se poroča;  5. podrobnosti o določbah nacionalnega prava, ki so podlaga za čezmejni aranžma, o katerem se poroča;  6. vrednost čezmejnega aranžmaja, o katerem se poroča;  7. identifikacijo države članice EU zadevnega davčnega zavezanca in morebitnih drugih držav članic EU, ki bi jih verjetno zadeval čezmejni aranžma, o katerem se poroča;  8. identifikacijo morebitne druge osebe v državi ali jurisdikciji, na katero bi verjetno vplival čezmejni aranžma, o katerem se poroča, ob navedbi, s katerimi državami ali jurisdikcijami je ta oseba povezana.  (2) Avtomatična izmenjava podatkov iz prejšnjega odstavka se izvede v enem mesecu po koncu četrtletja, v katerem so bili podatki predloženi.  (3) Pristojni organ pošlje pristojnemu organu države članice EU in Evropski komisiji podatke iz prvega odstavka tega člena v osrednjo podatkovno zbirko.«.   1. **člen**   Naslov III. poglavja se spremeni tako, da se glasi:  »III. poglavje  Izmenjava podatkov na področju posrednih davkov«.   1. **člen**   254. člen se spremeni tako, da se glasi:  »254. člen  (pristojni organ na področju posrednih davkov)  (1) Pristojni organ za izvajanje nalog izmenjave podatkov med državami članicami EU glede obdavčenja blaga in storitev z davkom na dodano vrednost med državami članicami EU in obdavčevanja dobav trošarinskih izdelkov v prometu med državami članicami EU je Finančna uprava Republike Slovenije.  (2) Pristojni organ Republike Slovenije za izvajanje Sporazuma med Evropsko unijo in Kraljevino Norveško o upravnem sodelovanju, boju proti goljufijam in izterjavi terjatev na področju davka na dodano vrednost (UL L št. 195 z dne 1. 8. 2018, str. 3) je Finančna uprava Republike Slovenije.«.   1. **člen**   V 255.f členu se v drugem odstavku besedilo »30. junija« nadomesti z besedilom »31. maja«.   1. **člen**   Za 255.l členom se doda novo III.C poglavje in novi 255.m, 255.n, 255.o, 255.p, 255.r, 255.s, 255.š, 255.t, 255.u in 255.v člen, ki se glasijo:  »III.C poglavje  Pravila za poročanje o čezmejnih aranžmajih  255.m člen  (opredelitev pojmov)  (1) Pojmi, uporabljeni v tem poglavju, imajo enak pomen, kot je določen v 243.a členu tega zakona.  (2) Za namene tega poglavja pojem povezano podjetje pomeni osebo, ki je povezana z drugo osebo na enega od naslednjih načinov:  1. oseba je udeležena pri upravljanju druge osebe tako, da je v položaju z znatnim vplivom na to drugo osebo;  2. oseba je udeležena pri nadzoru nad drugo osebo z deležem glasovalnih pravic, ki presega 25 %;  3. oseba je udeležena v kapitalu druge osebe z imetništvom kapitala, ki neposredno ali posredno presega delež 25 %;  4. oseba je upravičena do 25 % ali več dobička druge osebe.  (3) Če je v skladu s prejšnjim odstavkom pri upravljanju, nadzoru ali v kapitalu oziroma dobičku iste osebe udeležena več kot ena oseba, se vse zadevne osebe štejejo za povezana podjetja. Če je pri upravljanju, nadzoru ali v kapitalu oziroma pri dobičku več kot ene osebe udeležena ista oseba, se vse zadevne osebe štejejo za povezana podjetja.  (4) Oseba, ki deluje skupaj z drugo osebo v zvezi z glasovalnimi pravicami ali imetništvom kapitala subjekta, se obravnava kot udeležena pri vseh glasovalnih pravicah ali lastništvu kapitala tega subjekta, ki jih ima druga oseba. Pri posredni udeležbi se izpolnjevanje zahtev iz 3. točke drugega odstavka tega člena določi tako, da se pomnožijo deleži po zaporednih stopnjah. Za osebo z več kot 50 % glasovalnih pravic se šteje, da jih ima 100 %.  (5) Posameznik in njegovi družinski člani se štejejo za eno osebo.  (6) Za družinskega člana iz prejšnjega odstavka se šteje: zakonec ali oseba, s katero posameznik živi v dalj časa trajajoči življenjski skupnosti, ki ima po zakonu, ki ureja zakonsko zvezo in družinska razmerja, enake pravne posledice kot zakonska zveza, otrok, posvojenec in pastorek ali otrok osebe, s katero posameznik živi v dalj časa trajajoči življenjski skupnosti, ki ima po zakonu, ki ureja zakonsko zvezo in družinska razmerja, enake pravne posledice kot zakonska zveza, prednik ali potomec posameznika ali njegovega zakonca, zakonec prednika ali potomca zavezanca ali njegovega zakonca, bratje in sestre oziroma polbratje in polsestre ter posvojenci in posvojitelji.  255.n člen  (davki, na katere se to poglavje nanaša)  Glede davkov, na katere se to poglavje nanaša, se uporablja 244. člen tega zakona.  255.o člen  (posrednik)  (1) Posrednik je oseba, ki oblikuje, trži, organizira ali daje na voljo za uporabo čezmejni aranžma, o katerem se poroča, ali upravlja njegovo izvajanje.  (2) Poleg oseb iz prejšnjega odstavka je posrednik tudi oseba, ki se ob upoštevanju ustreznih dejstev in okoliščin ter na podlagi razpoložljivih informacij in ustreznega strokovnega znanja in razumevanja, potrebnega za zagotavljanje takih storitev, zaveda, ali bi bilo zanjo upravičeno pričakovati, da se zaveda, da bo neposredno ali prek drugih oseb nudila pomoč oziroma svetovanje pri oblikovanju, trženju, organizaciji, dajanju na voljo za uporabo ali upravljanju izvajanja čezmejnega aranžmaja, o katerem se poroča. Vsakdo lahko dokazuje, da ni vedel, niti ne bi bilo upravičeno pričakovati, da bi vedel, da je sodeloval pri čezmejnem aranžmaju, o katerem se poroča. V ta namen se lahko sklicuje na vsa ustrezna dejstva in okoliščine, pa tudi na razpoložljive informacije, svoje ustrezno strokovno znanje in razumevanje.  (3) Oseba iz prvega oziroma drugega odstavka tega člena se šteje za posrednika, če izpolnjuje vsaj enega od naslednjih dodatnih pogojev:  1. je rezident za davčne namene v Sloveniji;  2. ima stalno poslovno enoto v Sloveniji, prek katere zagotavlja storitve v zvezi s čezmejnim aranžmajem;  3. je ustanovljena oziroma urejena v skladu s slovenskim pravom ali  4. je registrirana pri slovenskem poklicnem združenju s področja pravnih, davčnih ali svetovalnih storitev.  255.p člen  (obveznost poročanja o čezmejnih aranžmajih)  (1) Posredniki pristojnemu organu predložijo naslednje podatke o čezmejnih aranžmajih, o katerih se poroča, s katerimi razpolagajo:  1. identifikacijo posrednikov in zadevnih davčnih zavezancev, vključno z njihovim imenom, datumom in krajem rojstva (če gre za posameznika), rezidentstvom za davčne namene, davčno številko ter, če je primerno, osebami, ki so povezana podjetja zadevnega davčnega zavezanca;  2. podrobnosti o prepoznavnih značilnostih iz Priloge IV, zaradi katerih se o čezmejnem aranžmaju poroča;  3. povzetek vsebine čezmejnega aranžmaja, o katerem se poroča, vključno z navedbo imena, pod katerim je znan, če takšno ime obstaja, ter abstraktnim opisom zadevnih poslovnih dejavnosti ali aranžmajev, ne da bi to privedlo do razkritja poslovne, industrijske ali poklicne skrivnosti oziroma poslovnega procesa niti razkritja podatkov, ki bi bilo v nasprotju z javnim redom;  4. datum, ko je ali bo storjen prvi korak pri izvajanju čezmejnega aranžmaja, o katerem se poroča;  5. podrobnosti o določbah nacionalnega prava, ki so podlaga za čezmejni aranžma, o katerem se poroča;  6. vrednost čezmejnega aranžmaja, o katerem se poroča;  7. identifikacijo države članice EU zadevnega davčnega zavezanca in morebitnih drugih držav članic EU, ki bi jih verjetno zadeval čezmejni aranžma, o katerem se poroča;  8. identifikacijo morebitne druge osebe v državi ali jurisdikciji, na katero bi verjetno vplival čezmejni aranžma, o katerem se poroča, ob navedbi, s katerimi državami ali jurisdikcijami je ta oseba povezana.  (2) Posredniki predložijo podatke iz prejšnjega odstavka v 30 dneh od:  1. dneva po tem, ko je tržni aranžma na voljo za izvajanje,  2. dneva po tem, ko je posebej prilagojeni aranžma pripravljen za izvajanje, ali  3. dneva, ko se izvede kakršna koli aktivnost, ki pomeni prvi korak in kaže na namero o izvajanju aranžmaja ali pomeni izvajanje aranžmaja.  (3) Posredniki iz drugega odstavka 255.o člena tega zakona predložijo podatke iz prejšnjega odstavka v 30 dneh od dneva po tem, ko so neposredno ali prek drugih oseb zagotovili pomoč oziroma svetovanje.  (4) V primeru tržnih aranžmajev posrednik vsake tri mesece predloži redno poročilo, ki glede na predhodno poročilo vsebuje nove podatke iz 1., 4., 7. in 8. točke prvega odstavka tega člena.  255.r člen  (poročanje pristojnemu organu)  (1) Kadar mora posrednik predložiti podatke pristojnim organom več kot ene države članice EU, predloži podatke o čezmejnih aranžmajih, o katerih se poroča, le v Sloveniji, če:  1. je posrednik v Sloveniji rezident za davčne namene;  2. ima posrednik v Sloveniji stalno poslovno enoto, prek katere se zagotavljajo storitve v zvezi z aranžmajem, pa ni rezident za davčne namene v nobeni drugi državi članici EU;  3. je posrednik ustanovljen ali urejen po slovenskem pravu, pri tem pa ni podana nobena od naveznih okoliščin iz 1. ali 2. točke tega odstavka v drugi državi članici EU;  4. je posrednik v Sloveniji registriran pri poklicnem združenju s področja pravnih, davčnih ali svetovalnih storitev, pri tem pa ni podana nobena od naveznih okoliščin iz 1., 2. ali 3. točke tega odstavka v drugi državi članici EU.  (2) Posrednik je oproščen poročanja v Sloveniji, če lahko dokaže, da so bili, ob upoštevanju okoliščin iz prejšnjega odstavka, isti podatki že predloženi v drugi državi članici EU.  255.s člen  (poklicna tajnost)  (1) Posrednik je oproščen predložitve podatkov o čezmejnem aranžmaju, o katerem se poroča, če bi s poročanjem kršil varovanje poklicne tajnosti, kot jo določa zakon, ki ureja poklicno tajnost.  (2) Če se posrednik sklicuje na poklicno tajnost, mora o tem nemudoma pisno obvestiti katerega koli drugega posrednika ali, če tega ni, zadevnega davčnega zavezanca, ter ga obvestiti tudi o njegovi obveznosti poročanja iz 255.š člena tega zakona.  (3) Posrednik je oproščen poročanja v skladu s tem členom le v obsegu, ki ga za njegov poklic določa zakon, ki ureja poklicno tajnost.  255.š  (poročanje drugega posrednika ali zadevnega davčnega zavezanca)  (1) Če ni posrednika ali če posrednik pisno obvesti zadevnega davčnega zavezanca ali drugega posrednika o uporabi privilegija poklicne tajnosti iz 255.s člena tega zakona, podatke o čezmejnem aranžmaju, o katerem se poroča, predloži drugi posrednik ali, če tega ni, zadevni davčni zavezanec.  (2) Davčni zavezanec ali drugi posrednik iz prejšnjega odstavka predložita podatke v 30 dneh od dneva, na katerega je čezmejni aranžma, o katerem se poroča, na voljo davčnemu zavezancu za izvajanje ali je pripravljen za izvajanje s strani zadevnega davčnega zavezanca ali je storjen prvi korak pri njegovem izvajanju v zvezi z zadevnim davčnim zavezancem, odvisno od tega, kaj nastopi prej.  (3) Kadar mora zadevni davčni zavezanec predložiti podatke pristojnim organom več kot ene države članice EU, predloži podatke o čezmejnem aranžmaju, o katerem se poroča, le v Sloveniji, če:  1. je v Sloveniji rezident za davčne namene;  2. ima v Sloveniji stalno poslovno enoto, ki ima koristi od aranžmaja, pa ni rezident druge države članice EU;  3. v Sloveniji prejema dohodek ali ustvarja dobiček, pri tem pa ni podana nobena od naveznih okoliščin iz 1. in 2. točke tega odstavka v drugi državi članici EU;  4. v Sloveniji opravlja dejavnost, pri tem pa ni podana nobena od naveznih okoliščin iz 1., 2. ali 3. točke tega odstavka v drugi državi članici EU.  (4) Zadevni davčni zavezanec je oproščen poročanja v Sloveniji, če lahko dokaže, da so bili, ob upoštevanju okoliščin iz prejšnjega odstavka, isti podatki že predloženi v drugi državi članici EU.  255.t člen  (pravila za poročanje, kadar je več posrednikov oziroma več zadevnih davčnih zavezancev)  (1) Če je posrednikov več, morajo predložiti podatke o čezmejnem aranžmaju, o katerem se poroča, vsi posredniki, ki so vključeni v isti čezmejni aranžma. Posrednik je oproščen predložitve podatkov le, če lahko dokaže, da je iste podatke iz prvega odstavka 248.c člena tega zakona že predložil drug posrednik.  (2) Če je k poročanju zavezan zadevni davčni zavezanec in če je zadevnih davčnih zavezancev več, predloži podatke v skladu s prvim odstavkom 255.s člena tega zakona prvi od naslednjih davčnih zavezancev:  1. zadevni davčni zavezanec, ki se je s posrednikom dogovoril o čezmejnem aranžmaju;  2. zadevni davčni zavezanec, ki upravlja izvajanje aranžmaja.  (3) Zadevni davčni zavezanec je oproščen predložitve podatkov le, če lahko dokaže, da je iste podatke iz 248.c člena tega zakona že predložil drug zadevni davčni zavezanec.  (4) Vsak zadevni davčni zavezanec podatke o uporabi aranžmaja posreduje davčnemu organu vsako leto, za katero ga uporablja.  255.u člen  (učinek poročanja o čezmejnem aranžmaju)  Dejstvo, da je bilo o čezmejnem aranžmaju poročano, ne omejuje davčnega organa pri izvrševanju njegovih pooblastil.  255.v člen  (pooblastilo za podzakonski akt)  Minister, pristojen za finance, lahko podrobneje določi način izvajanja tega poglavja zakona.«.   1. **člen**   Naslov IV. poglavja se spremeni tako, da se glasi:  »IV. poglavje  Izvajanje mednarodnih pogodb«.   1. **člen**   Naslov 1. podpoglavja se spremeni tako, da se glasi:  »1. Podpoglavje  Postopek skupnega dogovarjanja v skladu z mednarodno pogodbo«.   1. **člen**   256. člen se spremeni tako, da se glasi:  »256. člen  (splošne določbe)  (1) To poglavje določa postopek skupnega dogovarjanja v zvezi z izvajanjem Konvencije o odpravi dvojnega obdavčevanja v zvezi s preračunom dobička povezanih podjetij s Protokolom (Uradni list RS – Mednarodne pogodbe, št. 12/07) in mednarodne pogodbe o izogibanju dvojnega obdavčevanja dohodka in premoženja, ki obvezuje Republiko Slovenijo (v nadaljnjem besedilu: mednarodna pogodba), če je tak postopek dogovorjen v mednarodni pogodbi, sklenjeni med Republiko Slovenijo in drugimi državami članicami EU, pravice in obveznosti davčnega zavezanca, pristojnega organa, članov svetovalne komisije in komisije za alternativno reševanje sporov ter način imenovanja članov svetovalne komisije in komisije za alternativno reševanje sporov.  (2) V postopku skupnega dogovarjanja se zagotavlja varstvo pravic in pravnih koristi davčnega zavezanca na način in po postopku, ki ju določa to poglavje.  (3) Postopek skupnega dogovarjanja lahko sproži davčni zavezanec, ki se šteje za rezidenta Republike Slovenije, z vložitvijo zahteve za začetek postopka skupnega dogovarjanja s pristojnim organom druge države pri pristojnem organu, kadar meni, da so ali bodo odločitve oziroma dejanja davčnega organa ali davčnega organa druge države povzročile obdavčenje, ki ni v skladu z mednarodno pogodbo (v nadaljnjem besedilu: vprašanje obdavčitve).  (4) Postopek skupnega dogovarjanja se začne, ko pristojni organ ugotovi, da je zahteva za začetek postopka skupnega dogovarjanja dopustna in o tem obvesti pristojni organ druge države, ki se strinja s postopkom skupnega dogovarjanja.  (5) Če se davčni zavezanec tako odloči in to navede v zahtevi iz 256. člena tega zakona, se v zvezi z izvajanjem mednarodnih pogodb, sklenjenih med Republiko Slovenijo in državami članicami EU, smiselno uporabljajo 256.a, 256.b, 256.c, 256.č, 256.d in 258. člen tega zakona, če ni z mednarodno pogodbo določeno drugače. Te določbe se smiselno uporabljajo tudi v zvezi z izvajanjem mednarodnih pogodb, sklenjenih med Republiko Slovenijo in tretjimi državami oziroma jurisdikcijami, če ni z mednarodno pogodbo ali dogovorom pristojnih organov po mednarodni pogodbi določeno drugače.  (6) O vprašanjih postopka, ki niso urejena v tem poglavju, se v postopku skupnega dogovarjanja smiselno uporabljata ta zakon in zakon, ki ureja splošni upravni postopek.«.   1. **člen**   Za 256. členom se dodajo novi 256.a, 256.b, 256.c, 256.č, 256.d in 256.e člen, ki se glasijo:  »256.a člen  (opredelitev pojmov)  (1) Pojem, ki v tem poglavju ni opredeljen, ima – razen če sobesedilo zahteva drugače – pomen, ki ga ima takrat po mednarodni pogodbi iz prvega odstavka 256. člena tega zakona, ki se uporablja na dan, s katerim začne teči triletni rok iz prvega odstavka 256.b člena tega zakona. Pojem, ki v mednarodni pogodbi ni opredeljen, ima pomen, ki ga ima takrat po pravu Republike Slovenije za namene davkov, za katere se uporablja omenjena mednarodna pogodba, pri čemer kateri koli pomen po veljavni davčni zakonodaji Republike Slovenije prevlada nad pomenom izraza po drugi zakonodaji Republike Slovenije.  (2) V tem poglavju pojem »dvojno obdavčevanje« pomeni obdavčitev istega dohodka ali premoženja z davki, za katere se uporablja mednarodna pogodba iz prvega odstavka 256. člena tega zakona, v dveh ali več državah članicah, kadar taka obdavčitev privede do nastanka dodatne davčne obveznosti, povečanja davčne obveznosti oziroma nepriznavanja ali zmanjšanja izgube, ki lahko zmanjšuje davčno osnovo.  256.b člen  (zahteva za začetek postopka skupnega dogovarjanja)  (1) Davčni zavezanec, ki meni, da ni bil ali ne bo obdavčen v skladu z mednarodno pogodbo, lahko najkasneje v treh letih od predložitve obračuna davka, davčnega obračuna v postopku davčnega inšpekcijskega postopka oziroma vročitve odmerne odločbe vloži pisno zahtevo za začetek postopka skupnega dogovarjanja s pristojnim organom druge države (v nadaljnjem besedilu: zahteva), v katerem se odloči o obravnavi dohodka ali premoženja po mednarodni pogodbi (v nadaljnjem besedilu: dogovor), ne glede na pravna sredstva, ki jih dovoljuje pravni red Republike Slovenije. Pred predložitvijo obračuna davka, davčnega obračuna v postopku davčnega inšpekcijskega postopka oziroma pred vročitvijo odmerne odločbe pa lahko davčni zavezanec vloži zahtevo, če meni, da je že iz prvega uradnega obvestila verjetno izkazano, da bo prišlo do obdavčitve, neskladne z mednarodno pogodbo.  (2) Davčni zavezanec ne more predložiti zahteve, če je glede vprašanja obdavčitve v upravnem sporu že izdana pravnomočna sodba.  (3) Zahteva se vloži pri pristojnem organu Republike Slovenije (v nadaljnjem besedilu: pristojni organ). Davčni zavezanec, ki se po zakonu, ki ureja gospodarske družbe, šteje za veliko gospodarsko družbo, zahtevo in izvod dopolnitve zahteve iz šestega odstavka tega člena hkrati vloži pri vseh pristojnih organih držav, na katere se vprašanje obdavčitve nanaša. Pristojni organ v dveh mesecih od prejema zahteve potrdi prejem zahteve davčnemu zavezancu in o prejeti zahtevi obvesti pristojni organ druge države, na katerega se zahteva nanaša, ter o jeziku, v katerem namerava voditi postopek.  (4) Zahteva se vloži v slovenskem in angleškem jeziku. Priloženim dokumentom, sestavljenim v tujem jeziku, ki niso v angleškem jeziku, je treba priložiti prevod v angleškem jeziku.  (5) Zahteva mora vsebovati:   1. identifikacijske podatke davčnega zavezanca in drugih relevantnih oseb, 2. podatke o davčnih obdobjih, na katera se nanaša vprašanje obdavčitve, 3. dejstva, dokaze in okoliščine, odločilne za presojo o vprašanju obdavčitve, 4. navedbo predpisov in mednarodne pogodbe, ki se uporablja oziroma je pomembna v konkretnem primeru, ki se razlaga in uporablja v povezavi z vprašanjem obdavčitve, 5. podatke v zvezi z zahtevo ter dokazila, s katerimi davčni zavezanec:  * izkazuje razloge, zaradi katerih meni, da ni bil ali ne bo obdavčen v skladu z mednarodno pogodbo, * seznani pristojni organ z obračunom ali odločbo, s katero je bil obračunan ali odmerjen davek, * seznani pristojni organ z vloženimi pravnimi sredstvi in izdanimi upravnimi odločbami in sodbami iz prejšnje alineje, * seznani pristojni organ s tem, da je že bila vložena zahteva oziroma da že teče postopek skupnega dogovarjanja in poda izjavo, da bo postopek skupnega dogovarjanja na podlagi te zahteve zaključen, * seznani pristojni organ s tem, ali je vložil zahtevek pri pristojnem organu druge države, * poda izjavo, s katero se zavezuje, da bo na zahtevo pristojnih organov, svetovalne komisije in komisije za alternativno reševanje sporov v postavljenem roku pravilno navajal dejstva in predlagal dokaze v zvezi z zahtevo, predvsem pa se izjavil o dejstvih, pomembnih za rešitev vprašanja obdavčitve, * poda izjavo, da so vsi podatki v zahtevi resnični, pravilni in popolni, * poda izjavo, da bo v treh mesecih od vročitve zahteve pristojnega organa predložil podatke, dokaze in dokumente, potrebne za razjasnitev vprašanja obdavčitve, * poda izjavo, da bo v zvezi s postopkom skupnega dogovarjanja spoštoval določbe tega poglavja, ki urejajo prekinitev postopka, ki je v teku oziroma da bo sprožil postopke za prekinitev postopkov, ki tečejo v zvezi z reševanjem vprašanja obdavčitve.   (6) Pristojni organ lahko v treh mesecih od prejema zahteve iz prvega odstavka tega člena od davčnega zavezanca zahteva dopolnitev, pomembno za razjasnitev vprašanja obdavčitve. Davčni zavezanec mora v treh mesecih od vročitve zahteve za dopolnitev predložiti podatke, dokaze in dokumente. Dopolnitve, pomembne za razjasnitev vprašanja obdavčitve, lahko pristojni organ zahteva tudi v postopku skupnega dogovarjanja.  (7) Minister, pristojen za finance, podrobneje predpiše podatke, dokazila in dokumente, ki jih vsebuje zahteva iz petega odstavka tega člena.  (8) Minister, pristojen za finance, za namene vodenja postopka po tem poglavju določi vrsto informacij in način pošiljanja informacij med Ministrstvom za finance in Finančno upravo Republike Slovenije.  (9) Če davčni zavezanec vloži novo zahtevo, se predhodno začeti postopek skupnega dogovarjanja nadaljuje po tem poglavju zakona.  (10) Ta člen se smiselno uporablja tudi za zahteve, ki jih prejme pristojni organ od pristojnega organa druge države ali od rezidenta druge države.  256.c člen  (postopek pred pristojnim organom)  (1) Pristojni organ preizkusi, ali je zahtevo vložila upravičena oseba, ali je zahteva pravočasna in utemeljena.  (2) O utemeljenosti zahteve mora pristojni organ odločiti v šestih mesecih od prejema zahteve ali v šestih mesecih od prejema informacij iz šestega odstavka 256.b člena tega zakona.  (3) Če pristojni organ v šestih mesecih od prejema zahteve ali v šestih mesecih od prejema informacij iz šestega odstavka 256.b člena tega zakona ugotovi, da je zahteva utemeljena in da ni treba izvesti postopka skupnega dogovarjanja, s tem seznani davčnega zavezanca, davčni organ in pristojni organ druge države. Pristojni organ pošlje zahtevo davčnemu organu ter mu določi primeren rok za rešitev zadeve, pri tem pa navede dejstva oziroma razloge, ki morajo biti upoštevani pri odmeri davka. Z dnem, ko je davčni zavezanec seznanjen, da bo o njegovi zahtevi odločal davčni organ, se postopek na podlagi tega poglavja zakona konča.  (4) O zahtevi iz prejšnjega odstavka odloči davčni organ z rednimi ali izrednimi pravnimi sredstvi. Če je odločba o odmeri davka, na katero se nanaša zahteva glede vprašanja obdavčitve, že dokončna ali pravnomočna, pa te odločbe ni mogoče odpraviti z obnovo ali odpravo in razveljavitvijo odločbe po nadzorstveni pravici, davčni organ z novo odločbo, v kateri upošteva napotilo pristojnega organa iz prejšnjega odstavka, nadomesti dokončno ali pravnomočno odločbo. Odločba učinkuje od dneva vročitve.  (5) Če se davek izračuna v obračunu davka in če pristojni organ v šestih mesecih od prejema zahteve ali v šestih mesecih od prejema informacij iz šestega odstavka 256.b člena tega zakona ugotovi, da je zahteva utemeljena in da ni treba izvesti postopka skupnega dogovarjanja, s tem seznani davčnega zavezanca, davčni organ in pristojni organ druge države. Pristojni organ pošlje zahtevo davčnemu organu ter pri tem navede dejstva oziroma razloge, ki morajo biti upoštevani v predloženem davčnem obračunu oziroma popravku davčnega obračuna. Z dnem, ko je davčni zavezanec seznanjen, da lahko predloži davčni obračun oziroma popravek davčnega obračuna, se postopek na podlagi tega poglavja zakona konča.  (6) Davčni organ glede obdavčitve iz prejšnjega odstavka davčnemu zavezancu dovoli predložitev davčnega obračuna oziroma popravka davčnega obračuna in ga pri tem seznani z odločilnimi dejstvi, ki jih mora upoštevati v davčnem obračunu ali popravku davčnega obračuna. S popravkom davčnega obračuna davčni zavezanec odpravlja predhodno predloženi davčni obračun v delu, v katerem ga spreminja. V predloženem davčnem obračunu ali popravku davčnega obračuna mora izkazati razloge, zaradi katerih je predložil popravek davčnega obračuna. Razlika v davčni obveznosti med predloženim in popravljenim obračunom, ki učinkuje od dneva predloženega popravljenega obračuna, je izvršilni naslov.  (7) Če o vprašanju obdavčitve že teče postopek pred sodiščem, se zahteva, ki je glede vprašanja obdavčitve utemeljena, ne more rešiti na način, kot je urejen v tretjem, četrtem, petem in šestem odstavku tega člena.  (8) Če pristojni organ v šestih mesecih od prejema zahteve ali v šestih mesecih od prejema informacij iz šestega odstavka 256.b člena tega zakona z odločbo ne zavrne zahteve ali ne ravna v skladu s tretjim, četrtim, petim in šestim odstavkom tega člena, izda odločbo, s katero ugodi zahtevi davčnega zavezanca. O svoji odločitvi pristojni organ nemudoma obvesti davčnega zavezanca in pristojni organ druge države. Če pristojni organ v šestmesečnem roku ne odloči, se šteje, da je zahtevi ugodil.  (9) Vložitev zahteve ne prekine postopka obračunavanja, odmere oziroma nadzora davka niti ne zadrži izvršitve obračuna davka oziroma odmerne odločbe.  (10) Po sprejemu odločitve, s katero pristojni organ ugotovi, da je zahteva glede vprašanja obdavčitve utemeljena in da ni potreben postopek skupnega dogovarjanja, davčni organ po uradni dolžnosti do izdaje odločbe iz četrtega odstavka tega člena oziroma do predložitve davčnega obračuna oziroma popravka davčnega obračuna iz šestega odstavka tega člena odloži plačilo davka oziroma davčno izvršbo. Če pristojni organ ugotovi, da je zahteva glede vprašanja obdavčitve utemeljena, davčni organ odloži plačilo davka oziroma davčno izvršbo do uveljavitve doseženega dogovora oziroma do poteka roka iz drugega odstavka 258. člena tega zakona, če davčni zavezanec ne zahteva uveljavitve dogovora oziroma po poteku 50 dni od vročitve obvestila iz tretjega odstavka 256.e člena tega zakona, če dogovor ni dosežen in davčni zavezanec ni predlagal ustanovitve svetovalne komisije. Za čas odloga se davčnemu zavezancu ne obračunajo obresti.  256.č člen  (umik zahteve)  (1) Davčni zavezanec lahko umakne svojo zahtevo vsak čas med postopkom pred pristojnim organom in med postopkom skupnega dogovarjanja.  (2) Če davčni zavezanec umakne zahtevo med postopkom pred pristojnim organom ali med postopkom skupnega dogovarjanja, pristojni organ izda sklep o ustavitvi postopka, zoper katerega ni dovoljena pritožba.  (3) Z umikom zahteve med postopkom skupnega dogovarjanja se končajo vsi postopki na podlagi tega poglavja zakona. Pristojni organ seznani pristojni organ druge države, da se je postopek skupnega dogovarjanja končal.  (4) O umiku zahteve pristojni organ obvesti davčni organ in sodišče, če je bil postopek v skladu z 256.d členom tega zakona prekinjen.  256.d člen  (prekinitev davčnega in sodnega postopka)  (1) Pristojni organ nemudoma obvesti davčni organ oziroma sodišče, pred katerim teče postopek glede vprašanja obdavčitve, da je o tem vprašanju začet postopek skupnega dogovarjanja.  (2) Davčni organ ali sodišče s sklepom prekine postopek takoj po prejemu obvestila, da je bil začet postopek skupnega dogovarjanja.  (3) Zoper sklep o prekinitvi ni dovoljena pritožba.  (4) S prekinitvijo prenehajo teči vsi roki, določeni za procesna dejanja.  (5) Prekinjeni postopek se nadaljuje, če davčni zavezanec umakne svojo zahtevo ali če ne uveljavlja doseženega dogovora.  256.e člen  (rok za sprejem skupnega dogovora)  (1) Pristojni organ mora v dveh letih od vročitve odločbe, s katero je ugodil zahtevi davčnega zavezanca, doseči dogovor. Rok iz prejšnjega stavka se lahko na predlog enega izmed pristojnih organov podaljša za največ eno leto.  (2) Če je sodišče glede odločbe iz drugega odstavka 256.c člena tega zakona ugodilo tožbi davčnega zavezanca, začne teči rok za sprejem skupnega dogovora iz prejšnjega odstavka z dnem prejema odločitve sodišča.  (3) Pristojni organ v roku iz prvega in drugega odstavka tega člena obvesti davčnega zavezanca o razlogih, zaradi katerih dogovor ni bil dosežen, ter o možnosti za ustanovitev svetovalne komisije in pogojih, ki morajo biti izpolnjeni za ustanovitev svetovalne komisije.«.   1. **člen**   257. člen se spremeni tako, da se glasi:  »257. člen  (ustanovitev svetovalne komisije)  (1) Davčni zavezanec lahko pristojnemu organu pisno predlaga ustanovitev svetovalne komisije, če:   * če je vsaj eden izmed pristojnih organov ugodil njegovi zahtevi, pri čemer pa v zvezi z zavrnjeno zahtevo pri drugem pristojnem organu ni bila sprejeta odločitev sodišča, ki veže ta pristojni organ oziroma če je pristojni organ druge države ugodil njegovi zahtevi, pri čemer pa v zvezi z zavrnjeno zahtevo pri pristojnem organu sodišče z odločbo tožbe zoper odločbo iz drugega odstavka 256.c člena tega zakona ni zavrnilo, ali * v roku iz prvega odstavka 256.e člena tega zakona ni bil dosežen dogovor.   (2) Davčni zavezanec ne more vložiti predloga za ustanovitev svetovalne komisije:   * dokler je mogoče vložiti tožbo zoper odločbo iz drugega odstavka 256.c člena tega zakona, * dokler teče postopek pred sodiščem zoper odločbo iz drugega odstavka 256.c člena tega zakona, ali * če v zvezi z zavrženo zahtevo ni bila sprejeta odločitev sodišča, ki veže pristojni organ ali   organ druge države.  (3) Davčni zavezanec, ki je bil pravnomočno kaznovan za hujši davčni prekršek ali pravnomočno obsojen za kaznivo dejanje davčne zatajitve, ne more vložiti predloga za ustanovitev svetovalne komisije, četudi gre za vprašanje obdavčitve, ki ni v skladu z mednarodno pogodbo. Če zoper davčnega zavezanca iz prejšnjega stavka teče prekrškovni postopek za hujši davčni prekršek ali kazenski postopek zaradi kaznivega dejanja davčne zatajitve, se postopek skupnega dogovarjanja prekine, dokler prekrškovni in kazenski postopek ni pravnomočno končan.  (4) Pristojni organ lahko zavrne ustanovitev svetovalne komisije, če ne gre za vprašanje dvojne obdavčitve in je to določeno z mednarodno pogodbo. O zavrnitvi mora nemudoma obvestiti davčnega zavezanca in pristojni organ druge države.  (5) Predlog za primere iz prve alineje prvega odstavka tega člena se vloži v 50 dneh od prejema odločbe iz drugega odstavka 256.c člena tega zakona, če zoper njo ni bila vložena tožba. Če je bila zoper odločbo iz prejšnjega stavka vložena tožba, se vloži predlog v 50 dneh od prejema sodbe, s katero je sodišče ugodilo tožbi. Predlog za primere iz druge alineje prvega odstavka tega člena se vloži v 50 dneh od prejema obvestila iz tretjega odstavka 256.e člena tega zakona.  (6) Z ustanovitvijo svetovalne komisije predsednik svetovalne komisije nemudoma seznani davčnega zavezanca.«.   1. **člen**   Za 257. členom se dodajo novi 257.a, 257.b, 257.c, 257.č in 257.d člen, ki se glasijo:  »257.a člen  (sestava svetovalne komisije in način imenovanja uglednih neodvisnih oseb)  (1) Svetovalno komisijo sestavljajo predsednik, predstavnik pristojnega organa in ugledni neodvisni osebi, ki ju določita pristojna organa s seznama uglednih neodvisnih oseb, ki ga vzpostavi in vodi Evropska komisija. Ugledne neodvisne osebe imajo vsaka svojega namestnika, ki ju določita pristojna organa s seznama uglednih neodvisnih oseb.  (2) Za ugledno neodvisno osebo se lahko imenuje oseba, ki izpolnjuje naslednje pogoje:   * oseba ima pridobljeno univerzitetno izobrazbo pravne ali ekonomske smeri, * oseba je strokovnjak na področju davčnega prava, ima najmanj deset let izkušenj na tem področju in znanje angleškega jezika, * oseba v zadnjih treh letih pred dnevom imenovanja ni bila ali ni zaposlena pri davčnem organu oziroma v tem času ni ali ne deluje v njenem imenu, * oseba v zadnjih petih letih pred dnevom imenovanja ni imela ali nima pomembnih lastniških deležev v pravni osebi, ni član upravnega ali nadzornega organa te osebe, v njej ni zaposlena, niti ni njen svetovalec, * oseba se v zadnjih treh letih pred dnevom imenovanja ni ukvarjala ali se ne ukvarja z davčnim svetovanjem, * kadar ni nobenih drugih okoliščin, ki vzbujajo dvom o njeni nepristranskosti za reševanje vprašanja obdavčitve.   (3) Ugledna neodvisna oseba je lahko razrešena, če:   * sama zahteva razrešitev, * se ugotovi, da obstajajo okoliščine, ki vzbujajo dvom o njeni neodvisnosti in nepristranskosti za reševanje vprašanja obdavčitve, * se ugotovi, da okoliščine iz prejšnje alineje nastopijo v enem letu od podaje mnenja iz 257. člena tega zakona.   (4) Podatki o imenovanih uglednih neodvisnih osebah, ki jih imenuje in razreši minister, pristojen za finance, je javen v delu, ki obsega podatke o osebnem imenu ugledne neodvisne osebe in njen znanstveni ali strokovni naziv. Te podatke objavi Ministrstvo za finance na svoji spletni strani.  (5) Minister, pristojen za finance, predpiše način imenovanja in razrešitve uglednih neodvisnih oseb ter upravljanje podatkov za vzpostavitev in vodenje seznama uglednih neodvisnih oseb.  (6) Pristojni organ lahko nasprotuje imenovanju ugledne neodvisne osebe ali nasprotuje, da bi bila še naprej na seznamu uglednih neodvisnih oseb, na način in po postopku, ki ju določa Direktiva Sveta 2017/1852/EU.  257.b člen  (pravila delovanja svetovalne komisije)  (1) Pristojni organ v roku iz prvega stavka šestega odstavka 257. člena tega zakona obvesti davčnega zavezanca o:   * pravilih delovanja svetovalne komisije (v nadaljnjem besedilu: pravila delovanja), * datumu, do katerega bo sprejeto mnenje glede vprašanja obdavčitve, in * pravni podlagi, na podlagi katere bo sprejeta odločitev glede vprašanja obdavčitve.   (2) Pristojni organ se s pristojnim organom druge države dogovori o pravilih delovanja, ki določajo zlasti:   * opis in značilnosti vprašanja spora, * mandat v zvezi s pravnimi in dejanskimi vprašanji, ki jih je treba rešiti, * obliko organa za reševanje spora, ki je svetovalna komisija ali komisija za reševanje sporov, ter vrsto postopka za alternativno reševanje, če se ta postopek razlikuje od postopka neodvisnega mnenja, ki ga uporablja svetovalna komisija, * časovni okvir postopka za reševanje sporov, * sestavo svetovalne komisije ali komisije za alternativno reševanje sporov, vključno s številom in imeni članov, podrobnostmi o njihovi usposobljenosti in kvalifikacijah ter nasprotji interesov, ki so jih razkrili, * pravila za udeležbo davčnega zavezanca in tretjih oseb v postopku, izmenjavo memorandumov, podatke in dokaze, stroške, vrsto postopka reševanja sporov ter druge postopkovne in organizacijske vidike, * logistične ureditve za postopke in podajo mnenja svetovalne komisije.   (3) Če je svetovalna komisija ustanovljena za podajo mnenja glede vprašanja izpolnjevanja pogojev za začetek postopka skupnega dogovarjanja iz prve alineje prvega odstavka 257. člena tega zakona, vsebujejo pravila delovanja informacije iz prve, četrte, pete in šeste alineje prejšnjega odstavka.  (4) Če so pravila delovanja svetovalne komisije nepopolna ali pristojni organ o pravilih delovanja ne obvesti davčnega zavezanca, se uporabljajo standardna pravila o delovanju, ki jih je sprejela Evropska komisija.  (5) Če se predsednik in ugledne neodvisne osebe ne dogovorijo o pravilih delovanja ali če davčni zavezanec o njih ni bil obveščen, lahko sodišče v postopku, sproženem na predlog davčnega zavezanca, naloži svetovalni komisiji, da v določenem roku sprejme pravila delovanja in jih sporoči davčnemu zavezancu. Za vprašanja tega postopka se smiselno uporablja zakon, ki ureja arbitražo.  257.c člen  (ukrepi za ustanovitev svetovalne komisije in imenovanje članov svetovalne komisije s strani sodišča)  (1) Če svetovalna komisija ni ustanovljena najpozneje v štirih mesecih od vložitve pisnega predloga iz prvega odstavka 257. člena tega zakona, lahko davčni zavezanec zahteva od sodišča, da sprejeme potrebne ukrepe za ustanovitev svetovalne komisije.  (2) Če pristojni organ ne imenuje ugledne neodvisne osebe in njenega namestnika, lahko ugledno neodvisno osebo in namestnika na zahtevo davčnega zavezanca imenuje sodišče s seznama uglednih neodvisnih oseb. Sodišče na zahtevo davčnega zavezanca imenuje s seznama uglednih neodvisnih oseb dve ugledni neodvisni osebi, če pristojni organ in pristojni organ druge države ne imenujeta ugledne neodvisne osebe.  (3) Zahteva za ustanovitev svetovalne komisije ali imenovanje članov svetovalne komisije se vloži na pristojno sodišče v 30 dneh po poteku roka iz šestega odstavka 257. člena tega zakona.  (4) Za vprašanja tega postopka se smiselno uporablja zakon, ki ureja arbitražo.  257.č člen  (komisija za alternativno reševanje sporov)  (1) Pristojni organ se lahko dogovori s pristojnim organom druge države, da bo o vprašanju obdavčitve namesto svetovalne komisije odločala komisija za alternativno reševanje sporov, ki se lahko oblikuje kot stalno ali začasno telo. Glede pristojnosti te komisije se smiselno uporablja 257.d člen tega zakona.  (2) Če se pristojni organ s pristojnim organom druge države šestih mesecih od prejema mnenja komisije za alternativno reševanje sporov ne dogovori drugače, je mnenje, ki ga poda komisija iz prejšnjega odstavka na podlagi mednarodne pogodbe in nacionalnega prava, za pristojni organ zavezujoče.  (3) Za sestavo, obliko komisije za alternativno reševanje sporov, pravila o delovanju ter stroške postopka se uporabljajo določbe tega poglavja, ki urejajo svetovalno komisijo, razen če se pristojni organ dogovori drugače. Četudi se dogovori drugače, mora pristojni organ pri tem upoštevati pogoje za imenovanje in razrešitev uglednih neodvisnih oseb, ki so določene v drugem in tretjem odstavku 257.a člena tega zakona.  257.d člen  (naloge pristojnega organa v zvezi z odločitvami svetovalne komisije)  (1) Če so na podlagi mnenja svetovalne komisije izpolnjeni pogoji za začetek postopka skupnega dogovarjanja, lahko pristojni organ začne postopek skupnega dogovarjanja. O začetku postopka skupnega dogovarjanja pristojni organ obvesti svetovalno komisijo, pristojni organ druge države in davčnega zavezanca. Z dnem prejema obvestila o mnenju svetovalne komisije glede izpolnjevanja pogojev za postopek skupnega dogovarjanja, za pristojni organ začne teči rok za sprejem dogovora iz prvega odstavka 256.e člena tega zakona.  (2) Kadar svetovalna komisija poda mnenje zaradi razloga iz druge alineje prvega odstavka 257. člena tega zakona, lahko pristojni organ z pristojnim organom druge države sklene dogovor, ki se razlikuje od mnenja svetovalne komisije. Če pristojni organ s pristojnim organom druge države v šestih mesecih od prejema mnenja svetovalne komisije ne sklene dogovora, je mnenje, ki ga poda komisija na podlagi mednarodne pogodbe in nacionalnega prava, za pristojni organ zavezujoče.   1. **člen**   258. člen se spremeni tako, da se glasi:  »258. člen  (uveljavitev skupnega dogovora)  (1) Pristojni organ nemudoma obvesti davčnega zavezanca o doseženem dogovoru. Če davčni zavezanec v 30 dneh od sprejema dogovora ni prejel obvestila, lahko pri pristojnem organu zahteva njegovo predložitev.  (2) Davčni zavezanec v 60 dneh od dneva, ko je bil obveščen o doseženem dogovoru, od davčnega organa zahteva uveljavitev dogovora. Dogovor se lahko uveljavi ne glede na roke zastaranja, določene v tem zakonu.  (3) Davčni zavezanec, ki želi, da se uveljavi dogovor, mora umakniti pritožbo, tožbo ali drugo pravno sredstvo, vloženo v zvezi z vprašanjem obdavčitve. Dokazilo o umiku pravnega sredstva mora predložiti davčnemu organu v 60 dneh od obvestila pristojnega organa o sprejemu dogovora.  (4) Če je bil davek ugotovljen z odločbo o odmeri davka, davčni organ z novo odločbo, v kateri upošteva skupni dogovor, nadomesti odločbo o odmeri davka. Zoper novo odločbo ima davčni zavezanec pravico pritožbe, s katero ne more izpodbijati vsebine dogovora.  (5) Odločba iz četrtega odstavka učinkuje od dneva vročitve. Davek, izračunan v odločbi, mora biti plačan v 30 dneh od vročitve odločbe. Če je bil z novo odločbo ugotovljen premalo plačan oziroma neplačan davek, začnejo teči zamudne obresti po preteku roka za plačilo. Davčnemu zavezancu obresti za preveč odmerjen in plačan davek ne pripadajo, če je z novo odločbo ugotovljeno preplačilo davka.  (6) Če se davek izračuna v obračunu davka, davčni zavezanec hkrati z zahtevo za uveljavitev dogovora predloži davčni obračun ali popravek davčnega obračuna, v katerem upošteva skupni dogovor. S popravkom davčnega obračuna davčni zavezanec odpravlja predhodno predloženi davčni obračun v delu, v katerem ga spreminja. V predloženem davčnem obračunu ali popravku davčnega obračuna mora izkazati razloge, zaradi katerih je predložil popravek davčnega obračuna, ter predložiti dokazilo o umiku tožbe. Razlika v davčni obveznosti med predloženim in popravljenim obračunom, ki učinkuje od dneva predloženega popravljenega obračuna, je izvršilni naslov.  (7) Šteje se, da davčni zavezanec ne uveljavlja dogovora, če v roku iz drugega odstavka tega člena ne zahteva njegove uveljavitve oziroma v roku iz tretjega odstavka ne predloži dokazila o umiku pravnega sredstva.  (8) Pristojni organ obvesti davčni organ oziroma sodišče o tem, da davčni zavezanec ne uveljavlja dogovora. Z dnem obvestila prenehajo razlogi, zaradi katerih je bil postopek prekinjen.  (9) Če je davčni zavezanec izpolnil pogoje za uveljavitev dogovora iz tretjega odstavka tega člena, pa davčni organ ni izdal odločbe iz četrtega odstavka tega člena v šestih mesecih od dneva, ko je zahteval uveljavitev dogovora, lahko vloži tožbo v upravnem sporu, ker odločba ni bila izdana oziroma mu ni bila vročena v predpisanem roku.«.   1. **člen**   Za 258. členom se dodata nova 258.a in 258.b člen, ki se glasita:  »258.a člen  (objava mnenja svetovalne komisije ali komisije za alternativno reševanje sporov)  (1) Mnenje, ki ga je podala svetovalna komisija ali komisija za alternativno reševanje, se javno objavi v celoti, če se pristojni organ tako dogovori s pristojnim organom druge države in se davčni zavezanec s tem strinja. V nasprotnem primeru se javno objavi samo njegov povzetek.  (2) Povzetek mora vsebovati opis in bistvene elemente vprašanja obdavčitve, datum, davčna obdobja, pravno podlago za sprejem odločitve, gospodarsko panogo, kratek opis dogovora ter uporabljene metode.  (3) Pristojni organ pred objavo seznani davčnega zavezanca z vsebino nameravane objave dogovora.  (4) Davčni zavezanec lahko v 60 dneh po prejemu obvestila iz prejšnjega odstavka zahteva izločitev podatkov, ki bi privedli do razkritja poslovne skrivnosti ali razkritja podatkov, ki bi bili v nasprotju z javnim redom.  258.b člen  (stroški postopka skupnega dogovarjanja)  (1) Stroški, ki nastanejo pristojnemu organu med postopkom ali zaradi postopka skupnega dogovarjanja, gredo v breme pristojnega organa, stroške svetovalne komisije ali komisije za alternativno reševanje sporov krijeta pristojna organa po enakih delih, razen če se pristojna organa dogovorita drugače.  (2) Davčnega zavezanca bremenijo stroški, ki jih ima zaradi postopka skupnega dogovarjanja, kot so stroški za zamudo časa, izgubljeni zaslužek, pravno zastopanje, strokovno pomoč, in drugi stroški v zvezi z izpolnjevanjem zahtev svetovalne komisije ali komisije za alternativno reševanje sporov.  (3) Davčni zavezanec krije vse stroške uglednih neodvisnih oseb, članov svetovalne komisije ali komisije za alternativno reševanje sporov, če:   * je v postopku skupnega dogovarjanja umaknil zahtevo ali * je zaradi zavrnitve zahteve predlagal ustanovitev svetovalne komisije ali * je svetovalna komisija podala mnenje, da niso podani pogoji za začetek skupnega dogovarjanja.   (4) Pristojni organ izda odločbo, s katero odloči o stroških iz prejšnjega odstavka.  (5) Ugledni neodvisni osebi pripada povračilo dejanskih stroškov, ki jih je imela zaradi sodelovanja v postopku skupnega dogovarjanja, in nadomestilo za sodelovanje v postopku skupnega dogovarjanja. Višino nadomestila določi minister, pristojen za finance.«.   1. **člen**   V 265. členu se v drugem odstavku prvi stavek spremeni tako, da se glasi:  »Pristojni organ Republike Slovenije za postopke skupnega dogovarjanja s pristojnimi organi drugih držav po mednarodnih pogodbah, ki obvezujejo Republiko Slovenijo, je ministrstvo, pristojno za finance.«.   1. **člen**   V 266.g členu se v drugem odstavku besedilo »30. junija« nadomesti z besedilom »31. maja«.   1. **člen**   V 394. členu se za 6. točko, na koncu katere se pika nadomesti s podpičjem, doda nova 7. točka, ki se glasi:  »7. ne predloži podatkov o čezmejnem aranžmaju, o katerem se poroča, ali jih ne predloži v predpisanem roku oziroma jih ne predloži za vsako leto, ko aranžma uporablja (prvi in drugi odstavek 255.š člena ter četrti odstavek 255.t člena).«.   1. **člen**   396. člen se spremeni tako, da se glasi:  »396. člen  (izjema od prekrška pri vložitvi davčne napovedi)  (1) Ne glede na 1. točko 394. člena in 1.a točko 397.člena tega zakona se za prekršek ne kaznuje pravna oseba, samostojni podjetnik posameznik, posameznik, ki samostojno opravlja dejavnost, in odgovorne osebe teh oseb ter posameznik, če je davek plačan na podlagi samoprijave v skladu s 63. členom tega zakona.  (2) Ne glede na 1. točko 395. člena in 8. točko prvega odstavka 397. člena tega zakona se za prekršek ne kaznuje pravna oseba, samostojni podjetnik posameznik, posameznik, ki samostojno opravlja dejavnost, in odgovorne osebe teh oseb ter posameznik, če popravi davčno napoved v skladu s 64. členom tega zakona.«.   1. **člen**   V 397. členu se v prvem odstavku za 1. točko doda nova 1.a točka, ki se glasi:  »1.a ne vloži davčne napovedi na predpisan način ali v predpisanem roku (četrti odstavek 61. člena);«.  44. točka se spremeni tako, da se glasi:  »44. davčnemu organu ne poroča o veljavnosti in spremembah kritičnih predpostavk in prilagoditvah, opravljenih skladno z merili, določenimi z APA sporazumom ali v poročilu ali obvestilu ne navede resničnih, pravilnih in popolnih podatkov (14.c člen);«.  Za 45. točko, na koncu katere se pika nadomesti s podpičjem, se dodajo nove 46., 47. in 48. točka, ki se glasijo:  »46. ne predloži ali ne predloži v predpisanem roku podatkov o čezmejnem aranžmaju, o katerem se poroča, oziroma ne predloži rednega poročila ali ga ne predloži v roku (prvi, drugi, tretji in četrti odstavek 255.p člena);  47. ne obvesti drugega posrednika ali zadevnega davčnega zavezanca o uporabi privilegija zaupnosti in o obveznosti poročanja (drugi odstavek 255.s člena);  48. ne predloži podatkov o čezmejnem aranžmaju, o katerem se poroča, ali jih ne predloži v predpisanem roku oziroma jih ne predloži za vsako leto, ko aranžma uporablja (prvi in drugi odstavek 255.š člena ter četrti odstavek 255.t člena).«.   1. **člen**   V 399. členu se za besedilom »54.,« doda besedilo »54.a,«.  PREHODNE IN KONČNA DOLOČBA   1. **člen**   (prehodna določba glede prve predložitve in prve izmenjave podatkov o čezmejnih aranžmajih, o katerih se poroča)  (1) Posredniki oziroma zadevni davčni zavezanci do 31. avgusta 2020 predložijo podatke o čezmejnih aranžmajih, o katerih se poroča v skladu z novim 248.c členom zakona in so se začeli izvajati med 25. junijem 2018 in 1. julijem 2020.  (2) Prva avtomatična izmenjava podatkov v skladu z novim 248.c členom zakona se izvede najkasneje do 31. oktobra 2020.   1. **člen**   (dokončanje postopkov)  Zadeve, glede katerih je postopek ob začetku uporabe tega zakona v teku, in zadeve, glede katerih je bilo ob začetku uporabe tega zakona že vloženo pravno sredstvo oziroma začet upravni spor, se končajo po Zakonu o davčnem postopku (Uradni list RS, št. [13/11](http://www.uradni-list.si/1/objava.jsp?sop=2011-01-0553) – uradno prečiščeno besedilo, [32/12](http://www.uradni-list.si/1/objava.jsp?sop=2012-01-1402), [94/12](http://www.uradni-list.si/1/objava.jsp?sop=2012-01-3643), [101/13](http://www.uradni-list.si/1/objava.jsp?sop=2013-01-3676) – ZDavNepr, [111/13](http://www.uradni-list.si/1/objava.jsp?sop=2013-01-4127), 22/14 – odl. US, [25/14](http://www.uradni-list.si/1/objava.jsp?sop=2014-01-0961) – ZFU, [40/14](http://www.uradni-list.si/1/objava.jsp?sop=2014-01-1619) – ZIN-B, [90/14](http://www.uradni-list.si/1/objava.jsp?sop=2014-01-3647), [91/15](http://www.uradni-list.si/1/objava.jsp?sop=2015-01-3571), [63/16](http://www.uradni-list.si/1/objava.jsp?sop=2016-01-2685), [69/17](http://www.uradni-list.si/1/objava.jsp?sop=2017-01-3269) in [13/18](http://www.uradni-list.si/1/objava.jsp?sop=2018-01-0544) – ZJF-H).   1. **člen**   (izdaja podzakonskih predpisov)  Minister, pristojen za finance, izda predpis iz sedmega in osmega odstavka 256.b člena, šestega odstavka 257.a člena in petega odstavka 258.b člena tega zakona do 1. julija 2019.   1. **člen**   (začetek veljavnosti)  (1) Ta zakon začne veljati petnajsti dan po objavi v Uradnem listu Republike Slovenije, uporabljati pa se začne 1. julija 2019, razen novega III.C poglavja četrtega dela zakona in novega 248.c člena zakona, ki se začneta uporabljati 1. julija 2020.  (2) Do začetka uporabe tega zakona se uporablja Zakon o davčnem postopku (Uradni list RS, št. [13/11](http://www.uradni-list.si/1/objava.jsp?sop=2011-01-0553) – uradno prečiščeno besedilo, [32/12](http://www.uradni-list.si/1/objava.jsp?sop=2012-01-1402), [94/12](http://www.uradni-list.si/1/objava.jsp?sop=2012-01-3643), [101/13](http://www.uradni-list.si/1/objava.jsp?sop=2013-01-3676) – ZDavNepr, [111/13](http://www.uradni-list.si/1/objava.jsp?sop=2013-01-4127), 22/14 – odl. US, [25/14](http://www.uradni-list.si/1/objava.jsp?sop=2014-01-0961) – ZFU, [40/14](http://www.uradni-list.si/1/objava.jsp?sop=2014-01-1619) – ZIN-B, [90/14](http://www.uradni-list.si/1/objava.jsp?sop=2014-01-3647), [91/15](http://www.uradni-list.si/1/objava.jsp?sop=2015-01-3571), [63/16](http://www.uradni-list.si/1/objava.jsp?sop=2016-01-2685), [69/17](http://www.uradni-list.si/1/objava.jsp?sop=2017-01-3269) in [13/18](http://www.uradni-list.si/1/objava.jsp?sop=2018-01-0544) – ZJF-H).  (3) Spremenjeni 256. člen, novi 256.a, 256.b, 256.c, 256.č, 256.d in 256.e člen, spremenjeni 257. člen, novi 257.a, 257.b, 257.c, 257.č in 257.d člen, spremenjeni 258. člen, nova 258.a in 258.b člen ter spremenjeni 265. člen se uporabljajo za vse zahteve, vložene od 1. julija 2019 za davčna obdobja, ki so se začela 1. januarja 2018. |   III. OBRAZLOŽITEV  K 1. členu  Doda se sklic na spremembo Direktive 2011/16/EU z Direktivo 2018/822/EU.  S predlogom sprememb se v slovenski pravni red prenaša Direktiva Sveta (EU) 2018/822 z dne 25. maja 2018 o spremembi Direktive 2011/16/EU glede obvezne avtomatične izmenjave informacij na področju obdavčenja v zvezi s čezmejnimi aranžmaji, o katerih se poroča (Direktiva 2018/822/EU).    Predlog razširja področje uporabe obvezne avtomatične izmenjave podatkov na potencialno agresivne čezmejne davčne aranžmaje. Z ukrepom, s katerim se povečuje preglednost na strani posrednikov (to so davčni svetovalci in drugi udeleženci, ki so običajno povezani z ustvarjanjem, trženjem ali izvajanjem takšnih aranžmajev), bodo davčnemu organu zagotovljene pravočasne, celovite in relevantne informacije, saj je predvideno, da se prek razkritij s strani posrednikov zajamejo aranžmaji, ki se identificirajo prek petih skupin prepoznavnih značilnosti – to so lastnosti čezmejnega aranžmaja, ki nakazuje morebitno tveganje za izogibanje davkom.  S predlogom se v slovenski pravni red prenaša Direktiva Sveta (EU) 2017/1852 z dne 10. oktobra 2017 o mehanizmih za reševanje davčnih sporov v Evropski uniji.  K 2. členu  Davčni organ za opravljanje svojih nalog potrebuje podatke. S tem namenom ZDavP-2 v 10. členu (načelo dolžnosti dajanja podatkov) določa splošno dolžnost zavezancev za davek, da davčnemu organu dajejo resnične, pravilne in popolne podatke, ne glede na to, ali so jim v breme ali korist. Načelo dolžnosti dajanja podatkov je povezano z načelom zakonitega in pravočasnega izpolnjevanja davčnih obveznosti, urejenega v 9. členu ZDavP-2. Dolžnost za posredovanje resničnih, pravilnih in popolnih podatkov izhaja tudi iz načela Zakona o splošnem upravnem postopku oziroma načela dolžnosti govoriti resnico in poštene uporabe pravic. Za kršitev zakonske zapovedi dolžnosti dajanja resničnih, pravilnih in popolnih podatkov ZDavP-2 predpisuje globe.  Vnaprejšnji cenovni sporazum (APA sporazum) je dogovor med davčnim zavezancem in davčnim organom, s katerim se pred izvajanjem transakcij med povezanimi osebami določijo metodologija, kritične predpostavke in druga primerna merila za določanje transfernih cen za te transakcije in obdobje, za katero ta merila veljajo. ZDavP-2 v 14.c členu ureja poročanje v času veljavnosti vnaprejšnjega cenovnega sporazuma. Na podlagi tega člena mora davčni zavezanec enkrat letno davčnemu organu poročati o veljavnosti kritičnih predpostavk in prilagoditvah, opravljenih skladno z merili, določenimi z APA sporazumom. Davčni zavezanec je dolžan v 30 dneh obvestiti davčni organ o spremembi kritičnih predpostavk, ki niso skladne z merili, določenimi z APA sporazumom. S predlogom tega zakona se jasno določi, da morajo biti v poročilu ali obvestilu navedeni resnični, pravilni in popolni podatki. Predlog zakona ureja sankcijo (globo) za davčnega zavezanca, ki v poročilu ali obvestilu ne bo navedel resničnih, pravilnih in popolnih podatkov.  K 3. členu  39. člen ZDavP-2 je temeljna določba, ki ureja obveznost dajanja podatkov. Prvi odstavek določa, da morajo vse osebe, ki so dolžne voditi poslovne knjige in evidence v skladu z zakonom, davčnemu organu dati na razpolago vse podatke in mu omogočiti vpogled v vso dokumentacijo, ki jo vodijo, čeprav je dokumentacija lahko tudi v njihovo škodo. Dolžnost dajanja podatkov (posredovanja podatkov ali vpogleda v podatke) imajo poleg zavezancev za davek tudi druge osebe, ki razpolagajo s podatki (na primer državni organi, ponudniki plačilnih storitev). Posredovanje podatkov lahko poteka avtomatično, če sta tak način dajanja podatkov in vrsta podatkov določena z zakonom, na pisno zahtevo, če ni določeno drugače, lahko pa tudi na kraju samem. Davčni zavezanci morajo davčnemu organu predložiti podatke ne glede na to, v kakšni obliki so. ZDavP-2 že ureja, da morajo zavezanci, ki elektronsko obdelujejo podatke, na zahtevo davčnega organa zagotoviti izpis podatkov in dostop ter vpogled v podatke v svojih elektronsko vodenih poslovnih knjigah in evidencah (38. člen ZDavP-2).  Veljavna ureditev določa, da morajo vse osebe, ki so na podlagi zakona dolžne voditi poslovne knjige in evidence, dati davčnemu organu na razpolago vso dokumentacijo in zbirke podatkov, ki so predpisane kot obvezne, in informacije, ki so pomembne pri odmeri davka, vključno s svojo davčno številko in davčnimi številkami drugih oseb, s katerimi morajo razpolagati v skladu s tem zakonom ali zakonom o obdavčenju. Vsi organi iz tega odstavka v svojih evidencah nimajo podatkov o davčni številki, temveč vodijo enotno matično številko občana kot edino osebno identifikacijsko številko, zato predlog tega člena določa, da morajo osebe, ki razpolagajo s podatki, davčnemu organu dati na razpolago enotne matične številke občana, če se v evidencah ne vodijo podatki o davčni številki. 119. člen Zakona o evidentiranju nepremičnin (v nadaljnjem besedilu: ZEN) določa, da lahko državni organi iz zemljiškega katastra, katastra stavb in registra nepremičnin pridobijo podatek o enotni matični številki občana, če tako določa zakon. Finančna uprava Republike Slovenije pridobiva podatke o nepremičninah, ki jih Geodetska uprava Republike Slovenije (v nadaljnjem besedilu: geodetska uprava) vodi v registru nepremičnin. V evidencah, ki jih vodi geodetska uprava na podlagi ZEN (zemljiški kataster, kataster stavb in register nepremičnin itd.), lastniki niso identificirani z davčno številko, temveč so fizične osebe vpisane z enotno matično številko občana, pravne osebe pa z matično številko. Zaradi tega razloga se dopolnjuje veljavna ureditev.  Predlog tudi jasneje določa, da lahko davčni organ zahteva zgolj podatke, ki so dejansko potrebni za pobiranje davkov. V tem okviru je predlog tega člena, ki spreminja veljavno ureditev, dopolnjen tako, da se dajejo podatki davčnemu organu na voljo, če in v obsegu, kot so potrebni za pobiranje davkov. Z določitvijo namena dajanja podatkov, to je v zvezi s pobiranjem davkov (pobiranje pomeni obračunavanje, odmero, plačevanje, vračilo, nadzor in izvršbo davkov – prva alineja prvega odstavka 1. člena ZDavP-2), pa je določen tudi časovni okvir in s tem časovna omejitev, saj ZDavP-2 za vsako »vrsto« pobiranja davkov določa, kdaj se lahko ti postopki vodijo.  1. točka drugega odstavka 39. člena ZDavP-2 določa, da lahko davčni organ pridobiva podatke v skladu s prvim odstavkom tega člena avtomatično, če je tak način dajanja podatkov in vrsta zahtevanih podatkov določena s tem zakonom, zakonom, ki ureja finančno upravo, in zakonom o obdavčenju. Tak način dajanja oziroma posredovanja podatkov je večinoma predpisan s tem zakonom, zakonom, ki ureja finančno upravo, in zakonom o obdavčenju, so pa primeri, ko je predpisan tudi z drugimi zakoni ali podzakonskimi predpisi, na podlagi pooblastilne določbe, ki imajo ustrezno vsebinsko podlago v zakonu. Zato se v prvi točki besedilo »tem zakonom, zakonom, ki ureja finančno upravo, in zakonom o obdavčenju« nadomesti z besedilom »z zakonom«. Ureditev načinov pridobivanja podatkov iz drugega odstavka tega člena se ne spreminja.  K 4. členu  S predlogom novega 39.a člena se družbam za upravljanje investicijskih skladov (v nadaljnjem besedilu: družba za upravljanje) in Upravi Republike Slovenije za javna plačila (v nadaljnjem besedilu: UJP) določa obveznost elektronskega posredovanja podatkov.  Družbe za upravljanje, ki na podlagi 226. člena Zakona o investicijskih skladih in družbah za upravljanje (Uradni list RS, št. [31/15](http://www.uradni-list.si/1/objava.jsp?sop=2015-01-1299), [81/15](http://www.uradni-list.si/1/objava.jsp?sop=2015-01-3189) in [77/16](http://www.uradni-list.si/1/objava.jsp?sop=2016-01-3229)) vodijo evidence imetnikov investicijskih kuponov, po elektronski poti posredujejo davčnemu organu, če tako zahteva, podatke o imetnikih enot premoženja investicijskih skladov, o številu enot, vrednosti enote ter podatke o skladu, ki jih davčni organ potrebuje za pobiranje davkov.  UJP davčnemu organu po elektronski poti posreduje podatke o e-računih, ki jih prejmejo posredni in neposredni uporabniki državnega proračuna in občinskih proračunov, Zavod za pokojninsko in invalidsko zavarovanje, Zavod za zdravstveno zavarovanje Slovenije prek enotne vstopne in izstopne točke pri UJP. Posredujejo se zlasti podatki o izdajatelju in prejemniku e-računa, datumu izdaje, statusu in številki e-računa ter podatki o obveznosti, ki izhaja iz e-računa. Ker proračunski uporabniki prejemajo in izdajajo e-račune prek spletne aplikacije UJPnet, se za zmanjšanje njihove obveznosti določi, da v primerih, ko izdajajo e-račune, podatke posreduje davčnemu organu UJP, ki razpolaga s podatki. Proračunski uporabniki morajo od 1. 1. 2015 dalje obvezno prejemati e-račune in izdajati e-račune, če je prejemnik proračunski uporabnik. Vsi, ki poslujejo s proračunskimi uporabniki, morajo za dobavljeno blago in izvedene storitve pošiljati e-račune. E-račun je račun, ki ga izdajatelj računa za dobavljeno blago ali izvedene storitve izda svojemu dolžniku oziroma prejemniku računa v elektronski obliki in enakovredno zamenjuje račun v papirni obliki. Izmenjava e-računa je proces posredovanja e-računa od izdajatelja do prejemnika e-računa. Prejemnik e-računa je proračunski uporabnik ali fizična ali pravna oseba, ki ji je namenjen e-račun. Izdajatelj e-računa je proračunski uporabnik ali fizična ali pravna oseba, ki e-račun izda.  Določitev obveznosti glede dajanja podatkov bo vplivala na ekonomičnost vodenja postopkov in s tem tudi na učinkovitost pobiranja davkov. Avtomatski zajem podatkov iz podatkovnih virov prek centralnih elektronskih gradnikov, ki so bili v ta namen vzpostavljeni na Ministrstvu za javno upravo (Pladenj), bo administrativno razbremenil Finančno upravo Republike Slovenije, družbe za upravljanje in Upravo Republike Slovenije za javna plačila.  Predlog tretjega odstavka določa, da lahko davčni organ poveže davčni register in druge evidence, ki ji vodi v skladu z zakonom, z zbirkami podatkov, ki jih bo pridobil na podlagi prvega in drugega odstavka tega člena. Davčni organ bo podatke iz evidenc imetnikov investicijskih kuponov pridobival prek sistema za standardizirano izvajanje elektronskih poizvedb, imenovanim »Pladenj«. Po pridobitvi soglasja Informacijskega pooblaščenca za povezovanje zbirk osebnih podatkov bo Finančna uprava Republike Slovenije z Združenjem družb za upravljanje in Ministrstvom za javno upravo, ki je tehnični skrbnik Pladnja, skupnega aplikacijskega gradnika, lahko sklenila tripartitni dogovor, s katerim bodo določeni roki pošiljanja in podrobnejši način pošiljanja podatkov med davčnim organom in družbami za upravljanje.  Pri pridobivanju podatkov o e-računih od Uprave Republike Slovenije za javna plačila gre za informatizirano pridobivanje podatkov na poizvedbo davčnega organa v zvezi s pobiranjem davkov in posledično vnos le-teh v evidenco davčnega organa, zato je tudi za te primere določena podlaga za povezovanje evidenc.  Predlog določa, da lahko davčni organ zahteva zgolj podatke, ki so dejansko potrebni za pobiranje davkov. Z določitvijo namena dajanja podatkov, to je v zvezi s pobiranjem davkov (pobiranje pomeni obračunavanje, odmero, plačevanje, vračilo, nadzor in izvršbo davkov – prva alineja prvega odstavka 1. člena ZDavP-2), pa je določen tudi časovni okvir in s tem časovna omejitev, saj ZDavP-2 ali zakon o obdavčenju (če ureja tudi postopkovna vprašanja), za vsako »vrsto« pobiranja davkov določa, kdaj se lahko ti postopki vodijo.  K 5. členu  53. in 54. člen ZDavP-2 urejata možnosti, na podlagi katerih lahko davčni zavezanec popravlja že vložene obračune davka.  S predlaganim novim 54.a členom se uvaja institut, ki ureja predložitev popravkov obračuna davka v drugačnih (daljših) rokih, kot jih določa veljavna ureditev (53. in 54. člen ZDavP-2). Ta popravek lahko vloži davčni zavezanec v zvezi z izvršitvijo sodbe, izdane v delovnih in socialnih sporih, v dveh mesecih od pravnomočnosti sodbe. S popravkom obračuna davka davčni zavezanec odpravlja predhodno predloženi obračun davka v delu, v katerem ga spreminja. Popravljenemu obračunu davka mora davčni zavezanec priložiti obrazložitev o razlogih, zaradi katerih je predložil popravek obračuna davka, in priložiti pravnomočno sodbo.  Predlog ureja posebne primere, ko zaradi odločitve sodišča v delovno-socialnih sporih pride do posledic na davčnem področju. Če odločitve sodišč v teh sporih vplivajo na obdavčitev, mora davčni zavezanec (delodajalec oziroma izplačevalec dohodka kot tožena stranka) v zvezi z izvršitvijo sodbe izpolniti tudi davčno obveznost, na primer predložiti popravek davčnega obračuna oziroma popravek obračuna davčnega odtegljaja. Najštevilčnejši primeri so, ko delovno in socialno sodišče odloči, da se drugo pravno razmerje, na podlagi katerega je oseba opravljala delo, prekvalificira v delovno razmerje in je treba osebo vključiti za nazaj v zavarovanje na podlagi delovnega razmerja. V takem primeru mora delodajalec za nazaj obračunati in izplačati plače, pri čemer upošteva že izplačane dohodke na podlagi drugega pravnega razmerja.  Izplačevalec dohodka, ki je plačnik davka, je predhodno izplačal dohodke na podlagi drugega pravnega razmerja in predložil REK-2 obrazec. Prekvalifikacijo tega dohodka v plačo se tehnično izvede tako, da predloži popravek REK-2 obrazcev z zmanjšanjem, hkrati pa za ista izplačila predložil REK-1 obrazce za izplačilo plače.  S popravkom obračuna davka davčni zavezanec odpravlja predhodno predloženi obračun davka v delu, v katerem ga spreminja. Popravljenemu obračunu davka mora davčni zavezanec priložiti obrazložitev o razlogih, zaradi katerih je predložil popravek davčnega obračuna in priložiti pravnomočno sodbo.  V predlogu drugega odstavka je določeno, da je razlika v davčni obveznosti med predloženim in popravljenim davčnim obračunom izvršilni naslov, v tretjem in četrtem odstavku pa so določeni pravni učinki tako predloženega popravka davčnega obračuna.  Davčni zavezanec, ki bo v zakonskem roku predložil popravek obračuna davka, ne bo plačal obresti, prav tako davčnemu zavezancu v zvezi s preplačilom davka ne pripadajo obresti. Preveč plačani znesek se vrne na podlagi določbe 97. člena ZDavP-2.  V četrtem odstavku so določene posledice, če je predložen popravek po preteku dveh mesecev od pravnomočnosti sodbe. Če davčni zavezanec po dveh mesecih od pravnomočnosti sodbe predloži popravek obračuna davka v zvezi z izvršitvijo sodbe, izdane v delovnih in socialnih sporih, se po preteku dveh mesecev popravljen obračun davka obravnava kot obračun davka, predložen po izteku zakonskega roka. V teh primerih se davčnemu zavezancu za razliko med predloženim in popravljenim obračunom od dneva pretečenega dvomesečnega roka od pravnomočnosti sodbe pa do dneva predložitve popravljenega davčnega obračuna zaračunajo obresti po 95.a členu ZDavP-2. Davčni zavezanec, ki bo predložil popravek po preteku dveh mesecev od pravnomočnosti sodbe, bo moral v prilogi izkazati premalo obračunane davke, ter izračunati obresti po 95.a členu ZDavP-2. Vsebina priloge bo urejena v Pravilniku o izvajanju Zakona o davčnem postopku, obrazec priloge pa objavljen na spletni strani finančne uprave.  S petim odstavkom se določi, da ureditev tega člena velja tudi za sklenjene izvensodne poravnave v delovnih in socialnih sporih.  K 6. členu  Obračun davka, v katerem davčni zavezanec sam izračuna davek, ni upravni akt, zato zakon daje davčnemu zavezancu možnost za saniranje dejanj, ki jih je storil v zvezi z neizpolnjevanjem obveznosti (če je zamudil rok za predložitev obračuna oziroma rok za predložitev popravljenega davčnega obračuna, v katerem popravlja napake, ki jih je ugotovil po predložitvi davčnega obračuna). Z institutom samoprijave se želi zavezance za davek spodbuditi k temu, da odpravijo kršitve davčnih obveznosti v zvezi s predložitvijo davčnih obračunov. Institut samoprijave daje možnost za izognitev kazni (globe) in plačilo nižjih obresti za zamudo, kot bi jih plačal, če davčni organ sam ugotovi nepravilnosti pri izpolnjevanju obveznosti v zvezi s predlaganjem obračunov davka.  Prvi odstavek 55. člena ZDavP-2 opredeljuje končni rok, do katerega je davčni obračun na podlagi samoprijave lahko vložen. Davčni zavezanec lahko najpozneje do začetka davčnega inšpekcijskega nadzora oziroma do vročitve odmerne odločbe oziroma do začetka postopka o prekršku oziroma kazenskega postopka predloži davčni obračun oziroma popravljen davčni obračun.  V predlogu zakona se dopolnjuje prvi odstavek 55. člena ZDavP-2 tako, da se jasneje določi končni rok za uporabo tega instituta. Predložitev davčnega obračuna oziroma popravljenega davčnega obračuna na podlagi samoprijave ni več mogoča, ko prvič nastopi ena izmed navedenih okoliščin za predložitev davčnega obračuna na podlagi samoprijave. S tem se jasno določi, da nastop ene izmed okoliščin omejuje predložitev davčnega obračuna oziroma predložitev popravljenega obračuna na podlagi samoprijave oziroma da se te med seboj izključujejo. Predlog ne spreminja vsebine veljavne določbe, ki določa rok, do katerega lahko davčni zavezanec predloži davčni obračun oziroma predloži popravljen davčni obračun.[[1]](#footnote-2)  Te okoliščine so tako relevantne za presojo glede pravočasnosti predloženega obračuna na podlagi samoprijave. Navedeno lahko ponazorimo s primeroma: Če se je začel postopek o prekršku, davčni zavezanec ne more več predložiti davčnega obračuna na podlagi samoprijave, čeprav davčni organ še ni začel davčnega inšpekcijskega nadzora. Če je davčni zavezanec že predložil davčni obračun na podlagi samoprijave, popravljenega davčnega obračuna na podlagi samoprijave ne more več predložiti. Predlog se usklajuje z zadnjo novelo ZDDV-1 (Uradni list RS, št. 77/18).  K 7. členu  Predlog zakona določa dopolnitev drugega in tretjega stavka petega odstavka 58. člena ZDavP-2 tako, da se v drugem in tretjem stavku petega odstavka 58. člena za besedilom »navesti tudi« doda besedilo »pravilno«. S tem se v predlogu določi, da morajo osebe, ki so plačniki davka po 2., 3., 4. točki drugega odstavka, izplačevalcem dohodka predložiti izjavo o tem, da bodo s prejemom dohodka postali plačniki davka. V izjavi morajo navesti tudi pravilno količino finančnih instrumentov, iz katerih pravice izvršujejo za tuj račun. Če pravice iz finančnih instrumentov izvršujejo tudi za svoj račun, morajo v izjavi navesti tudi pravilno količino finančnih instrumentov, iz katerih pravice izvršujejo zase. Ravnanje, ki je v nasprotju z določbo, je določeno kot prekršek. Predlagano besedilo sledi veljavni ureditvi, ki dejanje v nasprotju s to določbo sankcionira z globo. ZDavP-2 v 3. točki prvega odstavka 397. člena že določa, da se z globo za prekršek sankcionira davčni zavezanec, če ne predloži izjave oziroma ne navede ali ne navede pravilno količine finančnih instrumentov. Poleg tega davčne zavezance že načelo dolžnosti dajanja podatkov, urejeno v 10. členu ZDavP-2, zavezuje k dajanju resničnih, pravilnih in popolnih podatkov, ki jih davčni organ potrebuje za pobiranje davka.  K 8. členu  Davčni organ na podlagi davčne napovedi, ki jo mora vložiti davčni zavezanec, odmeri davek z odločbo. Davčni zavezanec mora za posamezne vrste davkov vložiti davčno napoved na način, v obliki in rokih, ki jih določa zakon. V napovedi mora navesti podatke, ki so potrebni za odmero davka in davčni nadzor, vključno z osebnimi in drugimi podatki, potrebnimi za identifikacijo davčnega zavezanca in drugih oseb, v zvezi s katerimi davčni zavezanec uveljavlja davčno ugodnost (61. člen ZDavP-2). Z vložitvijo davčne napovedi se začne davčni postopek po uradni dolžnosti (drugi odstavek 72. člena ZDavP-2). Z napovedjo davčni zavezanec seznanja davčni organ s podatki, ki jih ta potrebuje za odmero davka. Načelo dajanja podatkov je povezano z načelom zakonitega in pravočasnega izpolnjevanja davčnih obveznosti, urejenega v 9. členu ZDavP-2, saj mora zavezanec za davek, upoštevaje tudi to načelo, napovedati in plačati le toliko davka in na način ter v rokih, kot je določeno z zakonom. Dolžnost za posredovanje resničnih, pravilnih in popolnih podatkov izhaja tudi iz načela Zakona o splošnem upravnem postopku (v nadaljnjem besedilu: ZUP) oziroma načela dolžnosti govoriti resnico in poštene uporabe pravic.  Namen davčnih napovedi je tako v prijavi dohodkov, na podlagi katerih davčni organ odmeri davek. Davčna napoved je vrsta vloge, s katero davčni zavezanec sporoča davčnemu organu podatke, ki jih potrebuje za odmero davka.[[2]](#footnote-3) Zato je pomembno, da se davčni zavezanec izjavi oziroma opredeli, da naknadno vlaga davčno napoved, ker je iz opravičljivih razlogov zamudil rok za vložitev napovedi (torej, da želi izkoristiti pravico do uporabe instituta vrnitve v prejšnje stanje, ki mu jo daje 62. člen ZDavP-2), ali želi izkoristiti institut samoprijave (63. člen ZDavP-2). Pomembno je, da davčni zavezanec izrazi voljo, iz katere je mogoče zanesljivo sklepati, kaj želi. Konkretneje, da se davčni zavezanec jasno izrazi, na kakšen način želi odpraviti nezakonitosti oziroma nepravilnosti, ki jih je sam povzročil, ker ni pravočasno vložil davčne napovedi.  62. člen ZDavP-2 ureja predložitev davčne napovedi po izteku predpisanega roka (t. i. vrnitev v prejšnje stanje). Če je davčni zavezanec zamudil rok za vložitev davčne napovedi, pa je kasneje, torej po izteku roka, vendar v zakonsko določenem roku, v predloženi davčni napovedi izkazal opravičljive razloge za zamudo (zaradi razlogov, ki jih ni mogel predvideti niti odvrniti), ga ne doletijo negativne posledice (obresti in globa). Če davčni zavezanec izkaže opravičljive razloge, se takšna napoved šteje za pravočasno vloženo. Če davčni organ ne dovoli predložitve davčne napovedi po izteku predpisanega roka, mora plačati 3 % letne obresti za čas od poteka roka za vložitev davčne napovedi do vložitve davčne napovedi (deveti odstavek).  Predlog tega zakona dopolnjuje deveti odstavek 62. člena ZDavP-2 tako, da določa zaračunavanje obresti še za druge primere prepozno vložene davčne napovedi, torej za primere, če davčni zavezanec ni uveljavljal nobenih razlogov za prepozno predložitev davčne napovedi. Davčnemu zavezancu, ki v predloženi davčni napovedi po izteku roka ne navaja, da zaradi opravičljivih razlogov predlaga davčno napoved ali da vlaga davčno napoved na podlagi samoprijave, se zaračunajo 3 % letne obresti za čas od poteka roka za vložitev davčne napovedi do vložitve davčne napovedi. Povedano drugače, če vloga (vložena davčna napoved po izteku roka) ne izpolnjuje pogojev za obravnavo po 62. ali 63. členu ZDavP-2 in iz nje tudi ni razviden razlog, zaradi katerega davčni zavezanec po preteku zakonskega roka vlaga davčno napoved, zaradi česar ni mogoče ugotoviti volje davčnega zavezanca, se takšna vloga obravnava kot prepozno vložena. V tem primeru davčni organ izda odločbo o odmeri davka, obračuna 3 % letne obresti, lahko pa mu izreče tudi globo za prepozno vložitev napovedi, saj ti primeri po zakonu niso izvzeti od prekrška (396. člen ZDavP-2). ZDavP-2 v 394. členu že predpisuje globo, če davčna napoved ni bila vložena v predpisanem roku ali ni bila vložena na predpisan način, v 395. členu pa predpisuje globo, če davčna napoved vsebuje neresnične, nepravilne ali nepopolne podatke.  K 9. členu  Prvi odstavek 63. člena ZDavP-2 opredeljuje končni rok, do katerega je davčna napoved oziroma popravek že vložene davčne napovedi na podlagi samoprijave lahko vložena. Davčni zavezanec lahko najpozneje do vročitve odmerne odločbe oziroma do začetka davčnega inšpekcijskega nadzora oziroma do začetka postopka o prekršku oziroma kazenskega postopka vloži davčno napoved oziroma popravljeno davčno napoved na podlagi samoprijave v primeru zamude roka za vložitev davčne napovedi oziroma če je v davčni napovedi navedel neresnične, nepravilne ali nepopolne podatke. Drugi odstavek določa, da od neplačanega davka davčni organ obračuna obresti za čas od poteka roka za vložitev davčne napovedi do vložitve davčne napovedi na podlagi samoprijave. Obrestna mera za izračun obresti znaša 3 % letno.  Predlog tega zakona v 63. členu ZDavP-2 ne ureja več možnosti vložitve popravljene davčne napovedi na podlagi samoprijave, če je davčni zavezanec v (predhodno vloženi) davčni napovedi navedel neresnične, nepravilne ali nepopolne podatke, saj lahko davčni zavezanec iz teh razlogov na podlagi veljavnega 64. člena ZDavP-2 do izdaje odmerne odločbe že popravlja davčno napoved.  63. in 64. člen ZDavP-2 se tako v delu, ki določata možnost za popravljanje napovedi do izdaje odmerne odločbe, prekrivata, pri čemer po 64. členu ZDavP-2, v primerjavi s 63. členom ZDavP-2, ki ureja tudi obresti, ni posledic za davčnega zavezanca. Iz tega razloga ureditev popravka napovedi v 63. členu ZDavP-2 ni potrebna, saj lahko davčni zavezanec popravlja napoved do izdaje odmerne odločbe brez posledic (obresti). Če davčni zavezanec popravlja davčno napoved po 64. členu ZDavP-2, se ga tudi ne kaznuje za prekršek.  V predlogu tega zakona se dopolnjuje prvi odstavek 63. člena tako, da se jasno določi končni rok za uporabo tega instituta. Predložitev davčne napovedi na podlagi samoprijave ni več mogoča, ko prvič nastopi ena izmed navedenih okoliščin za predložitev davčne napovedi na podlagi samoprijave. S tem se vse okoliščine, ki omejujejo vložitev davčne na podlagi samoprijave, med seboj izključujejo. Te okoliščine so tako relevantne za presojo glede pravočasnosti vložene davčne napovedi na podlagi samoprijave. S tem se ne spreminja vsebina te določbe, ki določa rok, do katerega lahko davčni zavezanec predloži davčno napoved na podlagi samoprijave. Predlog tega člena se usklajuje z zadnjo novelo ZDDV-1 (Uradni list RS, št. 77/18).  Navedeno lahko ponazorimo s primeri: Če se je začel postopek o prekršku, davčni zavezanec ne more več vložiti davčne napovedi na podlagi samoprijave, čeprav davčni organ še ni izdal odmerne odločbe niti začel davčnega inšpekcijskega nadzora.  Po izdani odmerni odločbi samoprijava ni dovoljena, saj so zaradi tega dejstva pogoji za uporabo tega instituta oziroma možnosti že izčrpani. Če davčni organ začne postopek obnove, davčna napoved na podlagi samoprijave ni dopustna. Samoprijava ni dopustna, kadar davčni organ po izdaji odmerne odločbe prejme podatke na podlagi mednarodne izmenjave in davčnega zavezanca pozove k predložitvi podatkov in dokazov o prejetih dohodkih v tujini. V tem primeru davčni organ začne obnovo postopka, v katerem je davčnemu zavezancu dana možnost, da izkoristi pravico do izjave oziroma sodelovanja v postopku oziroma da izpolni svojo obveznost glede dajanja podatkov. Davčnemu zavezancu namreč ZDavP-2 nalaga dolžnost dajanja podatkov, ki jih davčni organ potrebuje v zvezi s pobiranjem davka (predvsem za odmero, nadzor in davčno izvršbo). Davčni zavezanci morajo tako že na podlagi zakona (na primer v davčni napovedi) ali na zahtevo davčnega organa dati vse podatke in dokumentacijo, s katero razpolagajo, če imajo ti podatki ali dokumentacija vpliv na njihovo davčno obveznost ali davčno izvršbo oziroma davčno obveznost in davčno izvršbo tudi drugih zavezancev.  Odmera davka, če je vložena davčna napoved na podlagi samoprijave, ni dopustna, če je pravica do odmere davka že zastarala. Tako stališče je zavzela tudi sodna praksa.[[3]](#footnote-4) Davčni zavezanec pa lahko vloži davčno napoved na podlagi samoprijave tudi po zastaranju prekrška, čemur pritrjuje tudi sodna praksa Vrhovnega sodišča.[[4]](#footnote-5) Uporaba instituta samoprijave je smiselna po zastaranju prekrška, saj se davčni zavezanec s tem izogne plačilu višjih obresti, ki mu jih naloži davčni organ v postopku davčnega nadzora. Če davčni organ v postopku davčnega nadzora ugotovi davčno obveznost, se na podlagi 95. člena ZDavP-2 za čas od poteka roka za plačilo davka oziroma od poteka roka za vložitev davčne napovedi iz razlogov, ki so na strani zavezanca za davek, do izdaje odločbe obračunajo obresti po obrestni meri 7 % letno.  Davčni zavezanec mora plačati davek po odmerni odločbi, izdani na podlagi davčne napovedi, v roku za plačilo davka po odmerni odločbi, drugače se napoved na podlagi samoprijave obravnava kot davčna napoved, predložena po izteku predpisanega roka. Rok za plačilo davka po odmerni odločbi določa 66. člen ZDavP-2, ki določa, da mora biti davek, izračunan v odmerni odločbi, plačan v 30 dneh od vročitve odločbe, če zakon ne določa drugače. Od neplačanega davka davčni organ obračuna obresti za čas od poteka roka za vložitev davčne napovedi do vložitve davčne napovedi na podlagi samoprijave. Obrestna mera za izračun obresti znaša 3 % letno. Določitev obveznosti glede obresti v zvezi z vloženo napovedjo na podlagi samoprijave se s predlogom zakona ne spreminja.  V v 396. členu ZDavP-2 so določene izjeme od prekrška v zvezi s predložitvijo davčne napovedi po izteku roka. Za ta prekršek ni kaznovan davčni zavezanec, če je davek plačan na podlagi samoprijave v skladu s 63. členom ZDavP-2. Veljavna ureditev v kazenskih določbah tako že določa plačilo davka in obresti v zvezi z vloženo davčno napovedjo na podlagi samoprijave kot pogoj, če se želi davčni zavezanec ekskulpirati za prekršek. Iz načel pravne države (2. člen Ustave Republike Slovenije) izhaja zahteva, da mora zakon pravice in obveznosti urejati jasno in določno. Zaradi pravne varnosti in predvidljivosti za davčnega zavezanca se še v 63. člen ZDavP-2 vključi določilo, da se vložena davčna napoved na podlagi samoprijave obravnava kot davčna napoved, predložena po izteku predpisanega roka, če davčni zavezanec v predpisanem roku ne poravna davka (skupaj z obrestmi), izračunanega v odmerni odločbi. S tem se jasno določi, da je pogoj, da se kot davčna napoved na podlagi samoprijave obravnava samo tista davčna napoved, na podlagi katere je davčna obveznost, izračunana v odmerni odločbi, tudi plačana v predpisanem roku.  Če davčni zavezanec v zakonskem roku ne poravna obveznosti iz odmerne odločbe (davek in obresti, se vložena napoved ne šteje kot davčna napoved na podlagi samoprijave. Obresti, ki jih odmerja davčni organ, so na podlagi četrtega odstavka 3. člena ZDavP-2 pripadajoče dajatve, ki se štejejo za davek.), ki jo izda davčni organ na podlagi vložene davčne napovedi na podlagi samoprijave, se njegova davčna obveznost obravnava kot davčna napoved, predložena po izteku predpisanega roka. V tem primeru davčni zavezanec ni razbremenjen odgovornosti za prekršek. Predlog je primerljiv tudi z veljavno ureditvijo instituta samoprijave za davčne obračune oziroma predložitve davčnega obračuna na podlagi samoprijave. Na podlagi predloga tega zakona se od neplačanega davka tako kot doslej obračunajo obresti za čas od poteka roka za vložitev davčne napovedi do vložitve davčne napovedi obračuna obresti. Obrestna mera za izračun obresti znaša 3 % letno. Če pa davčni zavezanec tudi po izpolnitvi roka za plačilo davka ne plača, se mu zaračunajo zamudne obresti (v skladu s 96. členom ZDavP-2).  K 10. členu  Predlog spremembe določa, da lahko davčni zavezanec popravi davčno napoved do vročitve (in ne do izdaje) odmerne odločbe, saj šele z vročitvijo nastopijo pravne posledice.  K 11. členu  Zakon o partnerski zvezi (Uradni list RS, št. 33/16; v nadaljnjem besedilu: ZPZ) na sistemski način celovito ureja položaj istospolnih partnerjev. ZPZ med drugim določa, da ima partnerska zveza na vseh pravnih področjih enake pravne posledice kot jih ima zakonska zveza, razen če ZPZ določa drugače (drugi odstavek 2. člena ZPZ). Prav tako so v ZPZ sistemsko določene pravne posledice nesklenjene partnerske zveze. Taka zveza ima v razmerju med istospolnima partnerjema oziroma partnerkama enake pravne posledice, kakor če bi sklenila partnersko zvezo. Pri čemer ima nesklenjena partnerska zveza enake pravne posledice kot zunajzakonska skupnost na tistih pravnih področjih, na katerih ima pravne posledice zunajzakonska skupnost, razen če ZPZ določa drugače (drugi odstavek 3. člena ZPZ).  Ker sedmi odstavek 69. člena Zakona o davčnem postopku že navaja zakonca oziroma osebo, s katero posamezni živi v dalj časa trajajoči življenjski skupnosti, ki ima po zakonu, ki ureja zakonsko zvezo in družinska razmerja, enake pravne posledice kot zakonska zveza, to skladno z zgoraj citiranimi določbami ZPZ zadostuje, da se pravne posledice predloga Zakona o spremembah in dopolnitvah Zakona o davčnem postopku razširijo tudi na partnerja oziroma partnerko v sklenjeni ali nesklenjeni partnerski zvezi. Zaradi navedenega se črta besedilo, ki navaja registrirano istospolno partnersko skupnost, saj so se, skladno z določili 5. člena ZPZ, registrirane istospolne partnerske skupnosti, v kolikor so bili za to izpolnjeni pogoji, preoblikovale v partnerske zveze ali pa so prenehale.  K 12. členu  Na podlagi predloga se črtata tretji in četrti odstavek 70. člena ZDavP-2.  Tretji odstavek 70. člena ZDavP-2 določa, da je stvarna pristojnost drugih organov, ki postopajo po tem zakonu, predpisana s posebnim zakonom.  Vsebina tretjega odstavka 70. člena ZDavP-2 je nepotrebna pojasnjevalna določba in ne ureja vsebine, ki je urejena z ZDavP-2, saj določa uporabo tega predpisa oziroma pristojnost za druge, nedavčne organe (na primer RTV kot javnega zavoda. Zakon o Radioteleviziji Slovenija (Uradni list RS, št. [96/05](http://www.uradni-list.si/1/objava.jsp?sop=2005-01-4191), [109/05](http://www.uradni-list.si/1/objava.jsp?sop=2005-01-4752) – ZDavP-1B, [105/06](http://www.uradni-list.si/1/objava.jsp?sop=2006-01-4500) – odl. US, [26/09](http://www.uradni-list.si/1/objava.jsp?sop=2009-01-1133) – ZIPRS0809-B in [9/14](http://www.uradni-list.si/1/objava.jsp?sop=2014-01-0220)) v 40. členu določa, da se glede obračunavanja in plačevanja prispevka, obresti in drugih vprašanj postopka uporabljajo določbe zakona, ki ureja davčni postopek). Vsebinski okvir davčnega postopkovnega predpisa, ZDavP-2, je določen v veljavnem 1. členu ZDavP-2. Ta določa, da zakon ureja pobiranje davkov, pravice in obveznosti zavezancev za davek, državnih in drugih organov, ki so v skladu z zakonom pristojni za pobiranje davkov, ter drugih oseb v postopku pobiranja davkov, varovanje podatkov, pridobljenih v postopku pobiranja davkov, ter medsebojno pomoč pri pobiranju davkov in izmenjavi podatkov z drugimi državami članicami Evropske unije, s tretjimi državami in ozemlji.  Veljavni četrti odstavek 70. člena ZDavP-2 določa, da je za odločanje v postopkih izvajanja mednarodnih pogodb o izogibanju dvojnega obdavčevanja, ki obvezujejo Republiko Slovenijo, stvarno pristojno Ministrstvo za finance, v postopkih izvajanja drugih mednarodnih pogodb, ki obvezujejo Republiko Slovenijo, pa organ, ki je določen z mednarodno pogodbo ali aktom o ratifikaciji.  Drugi odstavek 265. člena ZDavP-2 določa, da je Ministrstvo za finance pristojno za postopke skupnega dogovarjanja s pristojnimi organi drugih držav po mednarodnih pogodbah o izogibanju dvojnega obdavčevanja, ki obvezujejo Republiko Slovenijo, zato se zaradi jasnosti četrti odstavek 70. člena ZDavP-2 črta. Zaradi črtanja pa se ne spreminja pristojnost Ministrstva za finance in davčnega organa, ki odloča v postopkih na prvi in drugi stopnji. Tako bo tudi za uveljavljanje ugodnosti iz mednarodnih pogodb o izogibanju dvojnega obdavčevanja iz 2. podpoglavja IV. poglavja, ki ureja izvajanje mednarodnih pogodb, še vedno na prvi stopnji stvarno pristojna Finančna uprava Republike Slovenije, na drugi stopnji pa Ministrstvo za finance (npr. o zahtevkih za vračilo).  K 13. členu  95.a člen ZDavP-2 določa višino obresti, ki se zaračuna zaradi predložitve obračuna davka ali popravka obračuna po izteku zakonskega roka, razen če je predložen davčni obračun na podlagi samoprijave (55. člen ZDavP-2). Poleg predložitve davčnega obračuna na podlagi samoprijave se v predlogu tega zakona določi še druga izjema, povezana z novim 54.a členom, ki ureja popravljanje obračuna davka zaradi odločitve sodišča v delovnih in socialnih sporih in zaradi sklenjene izvensodne poravnave v delovnih in socialnih sporih. Za ugotovljeno razliko v davčni obveznosti med predloženim in popravljenim obračunom davka začnejo teči obresti po 96. členu ZDavP-2 po dveh mesecih od pravnomočnosti sodbe sodišča ali v dveh mesecih od sklenjene izvensodne poravnave,  K 14. členu  Četrti odstavek 96. člena ZDavP-2 določa, da se od obresti, ki so bile zaračunane na podlagi petega odstavka 48. člena, 95. in 104. člena, drugega odstavka 87. člena ter četrtega odstavka 157. členaZDavP-2, od zapadlosti dolga naprej obračunajo zamudne obresti (obresti iz prvega odstavka tega člena).  Predlog črtanja besedila (petega odstavka 48. člena) v četrtem odstavku 96. člena ZDavP-2 je redakcijske narave. Z novelo ZDavP-2J je bil v četrtem odstavku 48. člena ZDavP-2 črtan drugi stavek, ki je določal zaračunavanje obresti (in sicer, da se za čas od smrti davčnega zavezanca do dneva dospelosti davčne obveznosti, ki jo prevzame dedič, zaračunajo obresti po veljavni medbančni obrestni meri za ročnost 12 mesecev, ki je veljala na dan smrti davčnega zavezanca).  K 15. členu  97. člen ZDavP-2 ureja vračilo davka, če je z odločbo ali v zvezi s predloženim davčnim obračunom ugotovljeno preplačilo davka. Plačani znesek, ki presega 10 evrov, davčni organ vrne po uradni dolžnosti v 30 dneh od dneva vročitve odločbe oziroma od dneva predložitve davčnega obračuna. Drugi odstavek določa primere, ko je preplačilo davka posledica predložitve popravka obračuna. V tem primeru davčni organ vrne davek v 30 dneh po prejemu popravljenega obračuna. Predlog dopolnjuje veljavni drugi odstavek 97. člena ZDavP-2 še z drugimi primeri, ko pride do preplačila davka zaradi predložitve popravka obračuna. Te situacije so poleg 54. člena, ki jih ureja veljavni zakon, urejene še v 53., 54.a, 256.c in 258. členu zakona (zadnji trije našteti primeri, s katerimi se urejajo novi primeri popravljanja davčnega obračuna, so urejeni v predlogu tega zakona).  K 16. členu  S predlogom se izraz državnega pravobranilstva, ki je prenehalo delovati, nadomesti z izrazom Državnega odvetništva Republike Slovenije, ki je prevzelo naloge državnega pravobranilstva.  Veljavni 113. člen ZDavP-2 ureja zavarovanje plačila davka v postopku davčne izvršbe. Pri dolžnikih, ki so lastniki nepremičnega premoženja ali deleža družbenika, lahko davčni organ predlaga zavarovanje davčnega dolga z vknjižbo zastavne pravice na njihovih nepremičninah oziroma deležu družbenika neposredno pri sodišču, lahko pa tudi prek pristojnega državnega pravobranilstva.  Državno pravobranilstvo je z začetkom uporabe Zakona o državnem odvetništvu prenehalo delovati. S tem zakonom, ki je pričel veljati 20. 5. 2017, uporabljati pa se je začel 20. 11. 2017, je Državno odvetništvo Republike Slovenije prevzelo vse pristojnosti Državnega pravobranilstva. Državno odvetništvo opravlja strokovne naloge na področju varstva premoženjskih in drugih pravic in interesov države prek pravnega zastopanja pred sodišči in upravnimi organi v Republiki Sloveniji, pred tujimi sodišči in tujimi arbitražami ter pred mednarodnimi sodišči in mednarodnimi arbitražami. Opravlja tudi naloge pravnega svetovanja, mirnega reševanja sporov v predhodnem postopku in druge naloge, določene z zakonom.  K 17. členu  Ker drugi odstavek 147. člena Zakona o davčnem postopku že navaja zakonca oziroma osebo, s katero posamezni živi v dalj časa trajajoči življenjski skupnosti, ki ima po zakonu, ki ureja zakonsko zvezo in družinska razmerja, enake pravne posledice kot zakonska zveza, to skladno z določbami Zakona o partnerski zvezi zadostuje, da se pravne posledice predloga Zakona o spremembah in dopolnitvah zakona o davčnem postopku razširijo tudi na partnerja oziroma partnerko v sklenjeni ali nesklenjeni partnerski zvezi. Zaradi navedenega se črta besedilo, ki navaja registrirano istospolno partnersko skupnost, saj so se, skladno z določili 5. člena ZPZ, registrirane istospolne partnerske skupnosti, v kolikor so bili za to izpolnjeni pogoji, preoblikovale v partnerske zveze ali pa so prenehale.  K 18. členu  Ker tretji odstavek 148. člena Zakona o davčnem postopku že navaja zakonca oziroma osebo, s katero posamezni živi v dalj časa trajajoči življenjski skupnosti, ki ima po zakonu, ki ureja zakonsko zvezo in družinska razmerja, enake pravne posledice kot zakonska zveza, to skladno z zgoraj citiranimi določbami ZPZ zadostuje, da se pravne posledice predloga Zakona o spremembah in dopolnitvah Zakona o davčnem postopku razširijo tudi na partnerja oziroma partnerko v sklenjeni ali nesklenjeni partnerski zvezi. Zaradi navedenega se črta besedilo, ki navaja registrirano istospolno partnersko skupnost, saj so se, skladno z določili 5. člena ZPZ, registrirane istospolne partnerske skupnosti, v kolikor so bili za to izpolnjeni pogoji, preoblikovale v partnerske zveze ali pa so prenehale.  K 19. členu  Ker tretji odstavek 196. člena Zakona o davčnem postopku že navaja zakonca oziroma osebo, s katero posamezni živi v dalj časa trajajoči življenjski skupnosti, ki ima po zakonu, ki ureja zakonsko zvezo in družinska razmerja, enake pravne posledice kot zakonska zveza, to skladno z zgoraj citiranimi določbami ZPZ zadostuje, da se pravne posledice predloga Zakona o spremembah in dopolnitvah Zakona o davčnem postopku razširijo tudi na partnerja oziroma partnerko v sklenjeni ali nesklenjeni partnerski zvezi. Zaradi navedenega se črta besedilo, ki navaja registrirano istospolno partnersko skupnost, saj so se, skladno z določili 5. člena ZPZ, registrirane istospolne partnerske skupnosti, v kolikor so bili za to izpolnjeni pogoji, preoblikovale v partnerske zveze ali pa so prenehale.  K 20. členu  S predlogom se izraz državnega pravobranilstva, ki je prenehalo delovati, nadomesti z izrazom državnega odvetništva, ki je na podlagi Zakona o državnem odvetništvu prevzelo naloge državnega pravobranilstva.  208. člen ZDavP-2 ureja davčno izvršbo na dolžnikovo nepremično premoženje in delež dolžnika v družbi, ki se lahko opravi le, če davkov ni bilo mogoče izterjati iz njegovih prejemkov, sredstev na računih, terjatev ali iz njegovega premičnega premoženja, ali če tako določa zakon. Davčno izvršbo na teh predmetih lahko opravi le sodišče, in sicer v skladu z zakonom, ki ureja izvršbo in zavarovanje. Za namen oprave izvršbe na dolžnikovem nepremičnem premoženju in deležu dolžnika v družbi davčni organ pošlje predlog za izvršbo državnemu pravobranilstvu.  K 21. členu  V 243.a členu zakona, ki opredeljuje pojme, se dodajo definicije čezmejnega aranžmaja, prepoznavne značilnosti, zadevnega davčnega zavezanca, tržnega in posebej prilagojenega aranžmaja. Za namene avtomatične izmenjave čezmejnih aranžmajev se dopolni opredelitev osrednje podatkovne zbirke.  1. (čezmejni) aranžma  V predlogu zakona, enako kot v Direktivi 2018/822/EU, pojma aranžma in agresivno davčno načrtovanje neposredno nista opredeljena. Najširšo definicijo aranžmaja najdemo v Poročilu o akcijskem načrtu o ukrepih BEPS (Base erosion and profit shifting – OECD, 2012), pri Ukrepu 6 (preprečevanje zlorab davčnih konvencij), kjer je v zvezi s testom glavnega namena določeno, da se pojem aranžma interpretira široko in vključuje kakršen koli dogovor, shemo, transakcijo ali serijo transakcij, ne glede če so pravno iztožljive (enforcable). Zlasti vključujejo ustvarjanje, pripis, pridobitev ali prenos dohodka ali premoženje ali pravice, ki izvirajo iz dohodka.  Evropska komisija je v svojem priporočilu (Priporočilo Komisije št. 2012/772/EU z dne 6. decembra 2012 o agresivnem davčnem načrtovanju, UL L 338/41 z dne 12. 12. 2012) opisala naravo agresivnega davčnega načrtovanja, kjer je navedla, da agresivno davčno načrtovanje izkorišča tehnične podrobnosti davčnega sistema ali neskladja med dvema ali več davčnimi sistemi z namenom zmanjševanja davčne obveznosti. Ima lahko najrazličnejše oblike. Med njegovimi posledicami so dvojni odbitki (npr. ista izguba se odbije tako v državi vira kot tudi v državi prebivališča) in dvojno obdavčevanje (npr. dohodek, ki ni obdavčen v državi vira, je oproščen davka v državi prebivališča). Ker so aranžmaji agresivnega davčnega načrtovanja z leti postali vse bolj zapleteni ter se vedno spreminjajo in prilagajajo, v odziv na obrambne protiukrepe davčnih organov, je zato učinkoviteje, če se aranžmaji potencialno agresivnega davčnega načrtovanja zajamejo s seznamom značilnosti in elementov transakcij, ki močno kažejo na izogibanje davkom ali davčno zlorabo, kot pa da se poskuša opredeliti pojem agresivnega davčnega načrtovanja. Ti znaki so opredeljeni kot prepoznavne značilnosti. Kadar aranžma vsebuje vsaj eno od prepoznavnih značilnosti, je o njem treba poročati.  Čezmejni aranžma pomeni aranžma, ki zadeva bodisi več kot eno državo članico EU bodisi državo članico EU in tretjo državo, pri čemer je podan vsaj eden od taksativno naštetih tujih elementov, ki pomenijo, da aranžma zadeva več kot eno državo/jurisdikcijo. Ta tuji element je lahko različno rezidentstvo udeležencev, večkratno rezidentstvo udeležencev, stalna poslovna enota ali druge aktivnosti v tuji jurisdikciji ali več partnerskih jurisdikcij v avtomatični izmenjavi podatkov.  Če se obstoječi aranžma spremeni, je pomembno in odločilno, ali je sprememba ali pa že prvotni aranžma vseboval prepoznavno značilnost, ki je sprožila obveznost poročanja. Če prepoznavno značilnost vsebuje sprememba oziroma če sprememba aranžmaja vpliva na davčne koristi aranžmaja, je o spremenjenem aranžmaju treba poročati, če pa je prepoznavno značilnost vseboval že prvotni aranžma, ali sprememba ne vpliva na davčne koristi, pa praviloma ne.  Aranžma je lahko sestavljen iz več delov/faz. Kjer posamezni del ne kaže izogibanja oz. nima v tem smislu nobenega pomena, je treba gledati celotno sliko in oceniti, ali transakcija, kombinacija transakcij, ali transakcij in drugih dejanj tvorijo čezmejni aranžma. V tem primeru se poroča o tej kombinaciji transakcij in dejanj, ki tvorijo en aranžma. Začetek izvajanja aranžmaja pomeni trenutek, ko je jasno, da se bo neka transakcija zgodila, ali pa ta pomeni že njegovo izvedbo, odvisno od okoliščin primera.  2. Prepoznavne značilnosti  Seznam prepoznavnih značilnosti je določen v prilogi Direktive 2018/822/EU (gre za Prilogo IV k osnovni Direktivi o upravnem sodelovanju – Direktiva 2011/16/EU). Seznam se lahko po potrebi tudi dopolni – s spremembo direktive – če se bo ugotovilo, da je treba prepoznavne značilnosti preoblikovati, dopolniti ali razširiti.  Prepoznavne značilnosti so razdeljene v skupine A, B, C, D in E, in sicer priloga ureja:   * splošne in posebne prepoznavne značilnosti, povezane s testom glavne koristi (skupina A in B), * specifične prepoznavne značilnosti, povezane s čezmejnimi transakcijami (skupina C), * specifične prepoznavne značilnosti glede avtomatične izmenjave podatkov in dejanskim lastništvom (skupina D) in * specifične prepoznavne značilnosti, povezane s transfernimi cenami (skupina E).  |  |  |  |  | | --- | --- | --- | --- | | Skupina | Prepoznavne značilnosti | | Vezano na test glavne koristi | | Skupina A –  elementi aranžmaja, značilni za tržne sheme | Udeleženca aranžmaja veže pogoj zaupnosti glede elementa aranžmaja, ki zagotavlja davčno prednost | | Da | | Posrednikovo plačilo je odvisno od učinkovitosti sheme | | Da | | Standardna dokumentacija ali struktura aranžmaja | | Da | | Skupina B –  strukturirani aranžmaji, značilni za davčno izogibanje | Uporaba izgub | | Da | | Preoblikovanja dohodkov v kapital | | Da | | Krožne transakcije, ki rezultirajo v round-triping sredstev, brez druge komercialne funkcije | | Da | | Skupina C –  čezmejna plačila in transakcije | Odbitna čezmejna plačila | prejemniku, ki ni rezident v nobeni jurisdikciji | Ne | | prejemnik je rezident v jurisdikcij z nič ali manj kot 1% DDPO | Da | | prejemniku v jurisdikcijo z EU seznama | Ne | | prejemnik v celoti oproščen davka ali za plačilo velja preferenčni davčni režim | Da | | Odbitki za isto amortizacijo se uveljavljajo v več državah | | Ne | | Uveljavljanje oprostitve dvojnega obdavčevanja za isti dohodek v več državah | | Ne | | Prenos sredstev, kjer med državami obstaja pomembna razlika v znesku plačila | | Ne | | Skupina D –  poročanje in preglednost | Aranžmaji, povezani z zmanjševanjem učinka AEOI in zakrivanjem upravičenega lastništva | | Ne | | Skupina E – transferne cene:  neupoštevanje neodvisnega tržnega načela, negotove cenitve ali transferji, ki znižujejo davčno osnovo | Enostranska pravila varnega pristana (pravila, ki niso skladna s smernicami OECD za TC) | | Ne | | Prenos HTVI | | Ne | | Prestrukturiranja, ki rezultirajo v več kot 50 % zmanjšanje EBIT | | Ne |   3. Test glavne koristi:  Nekatere od prepoznavnih značilnosti so vezane na izpolnjevanje testa glavne koristi (main benefit test). Testu bo zadoščeno, če je glavna korist ali ena od glavnih koristi, ki jo posameznik lahko pričakuje od aranžmaja, pridobitev davčne koristi. Samo v primeru pozitivnega testa je vzpostavljena obveznost poročanja.  Splošne prepoznavne značilnosti iz kategorije A ter posebne prepoznavne značilnosti iz kategorije B in iz točk (b)(i), (c) in (d) odstavka 1 kategorije C se upoštevajo le ob pozitivnem rezultatu preskusa glavne koristi.  Kar zadeva prepoznavno značilnost iz odstavka 1 kategorije C, obstoj pogojev iz točk b(i), (c) ali (d) odstavka 1 kategorije C sam po sebi ne more biti razlog za zaključek, da je rezultat preskusa glavne koristi aranžmaja pozitiven. Test glavne koristi je torej pridobitev davčne koristi, ki jo lahko glede na vse okoliščine razumno pričakujemo. Razumno pričakovanje je objektivni kriterij, ki pomeni, da lahko povprečna oseba, ki so ji znana in upošteva vsa dejstva, razumno pričakuje kot učinek aranžmaja.  Za glavno korist ali eno izmed njih gre, kadar zavezanec pričakuje take davčne koristi, da brez njih aranžma zelo verjetno ne bi bil izveden[[5]](#footnote-6). Davčna korist je lahko vsaka sprememba glede davčne obravnave dveh različnih subjektov. Pri tem se lahko primerja obravnava, če zadevne transakcije oziroma aranžmaja ne bi bilo, ali pa se upošteva transakcija, ki bi bila glede na vse okoliščine primera najbolj ekonomsko logična/upravičena, oziroma transakcija, ki ne upošteva vidikov davčnega načrtovanja. Pri določanju, ali gre pri davčnih vidikih aranžmaja za eno izmed glavnih koristi, se primerja vrednost pričakovane davčne koristi z drugimi koristmi. Pri tem mora biti davčna ugodnost znatna ali pomemben element koristi, in ne zgolj slučajen ali le posreden in manj nepomemben. Druge koristi, ki se v tem kontekstu primerjajo, so lahko širitev poslovanja, znižanje proizvodnih stroškov, hitrejši in cenejši transport, različni časovni pasovi, usposobljenost delavcev, lokacija poslovnih partnerjev, uporaba skupne valute, politična stabilnost države, pravna predvidljivost, razvitejša bančni sektor idr.  Upoštevanje vseh relevantnih dejstev in okoliščin direktiva in predlog zakona posebej ne opredeljujeta, izvor pa je v Poročilu Ukrepa 12 in anglosaksonskem pravu in pomeni, da oseba lahko razumno pričakuje določen rezultat aranžmaja, pri tem pa ima zadostne informacije za njegovo oblikovanje (reasonable expectation). Gre torej za določitev objektivnega kriterija pri presoji, ali je ravnanje posameznika tako, da ga lahko štejemo za posrednika.  V zvezi z davčno koristjo je Komisija v svojem priporočilu iz leta 2012 (Priporočilo Komisije št. 2012/772/EU) navedla, da naj davčni organ pri ugotavljanju, ali ureditev ali niz ureditev pomeni davčno ugodnost (iz točke 4.2 priporočila, ki obravnava umetne ureditve), znesek davka, ki bi ga ob upoštevanju zadevnih ureditev moral plačati davčni zavezanec, primerja z zneskom, ki bi ga isti davčni zavezanec dolgoval v istih okoliščinah, če teh ureditev ne bi bilo. Ob tem Komisija priporoča preučitev, ali gre za naslednje primere: 1. znesek ni vključen v davčno osnovo, 2. davčni zavezanec je upravičen do odbitka, 3. nastane izguba za davčne namene, 4. davčnega odtegljaja ni treba plačati ali 5. če je tuji davek izravnan.  4. Zadevni davčni zavezanec je oseba, ki se ji aranžma da na voljo za izvajanje, ali je tak aranžma pripravljena izvajati oziroma je že izvedla njegov prvi korak. Gre torej za zavezanca, ki bo izvajal ali že izvaja aranžma, ki vsebuje elemente potencialnega izogibanja davkom.  5. Tržni aranžma je aranžma, ki je zasnovan na način, da ga za njegovo uporabo ni treba posebej prilagajati konkretnemu davčnemu zavezancu in ga vsak zainteresiran davčni zavezanec uporabi takšnega, kot je pripravljen. Na ta način lahko tak aranžma uporabi tudi zelo veliko zavezancev, gre lahko za množične aranžmaje, ki v kontinentalnem pravu sicer niso običajni, dobro pa so poznani na območjih z anglosanksonskim pravom.  6. Posebej prilagojeni aranžma  Posebej prilagojeni aranžma je aranžma, ki je zasnovan za konkretnega davčnega zavezanca, saj upošteva njegove značilnosti in potrebe.  K 22. členu  Novi 248.c člen ureja avtomatično izmenjavo podatkov o aranžmajih. Pristojni organ bo informacije, ki jih bo pridobil od posrednikov, kot drugi korak po poročanju, izmenjal s primerljivimi organi v drugih državah članicah EU. Izmenjale se bodo informacije o identifikaciji posrednikov in zadevnih davčnih zavezancev, podrobnosti o prepoznavnih značilnostih, povzetek vsebine čezmejnega aranžmaja, datum in vrednost aranžmaja, podrobnosti o določbah nacionalnega prava, identifikacijo morebitnih drugih zadevnih oseb in jurisdikcij. Ker bodo posredniki poročali »svojemu« pristojnemu organu, mora ta zagotoviti, da poročane/dostavljene (supplied) informacije izpolnjujejo zahteve po poročanju iz tega člena glede vseh podatkov, ki jih je treba poročati.  Pristojni organ z avtomatično izmenjavo podatkov sporoči pristojnim organom vseh drugih držav članic EU, in sicer tako, da jih sporoči v osrednjo podatkovno zbirko. V skladu z Direktivo 2018/822/EU bodo imelidostop do podatkov, shranjenih v osrednji podatkovni zbirki, pristojni organi vseh držav članic EU. Dostop do podatkov bo imela tudi Komisija, razen do podatkov o posrednikih in zadevnih davčnih zavezancih in morebitni drugi osebi, na katero bi verjetno vplival aranžma, ter podatkov o vsebini aranžmaja. Avtomatična izmenjava podatkov se bo izvedla v enem mesecu po koncu četrtletja, v katerem so bili podatki predloženi.  Med nacionalne določbe, o katerih poroča pristojni organ, štejejo tudi sporazumi, ki jih ima Slovenija sklenjene z drugimi državami, sem spadajo torej tudi relevantne določbe konvencij o izogibanju dvojnega obdavčevanja, sklenjene s konkretno drugo državo. Navadno se aranžma nanaša na nacionalne določbe več kot ene države članice EU/jurisdikcije, saj gre za čezmejne aranžmaje, tako da je treba poročati tudi o teh.  Poroča se tudi o vrednosti aranžmaja. Kaj predstavlja vrednost aranžmaja, je odvisno od okoliščin primera, najpogosteje bo to vrednost transakcije. Vrednosti aranžmaja pa ne smemo enačiti ali zamenjati z višino davčne koristi, ta bo le izjemoma predstavljala vrednost transakcije.  Datum, ko je bil storjen prvi korak, je trenutek, ko se izvrši začetno dejanje v izvajanju aranžmaja. To je lahko trenutek, ko je jasno, da se bo neka transakcija zgodila, lahko pa so dejanja, ki v praksi že sestavljajo sam aranžma.  Vsebina poročanja o prepoznavnih značilnostih in povzetku čezmejnega aranžmaja bo predpisana z izvedbenimi akti (Izvedbeno uredbo komisije, ki bo neposredno uporabljiva). Predpisan bo tudi standardni obrazec poročanja, njegova vsebina bo prav tako določena v okviru komitologije.  Zaradi lažje avtomatične izmenjave informacij in učinkovitejše rabe virov bo izmenjava potekala prek skupnega komunikacijskega omrežja (omrežje CCN), ki ga je razvila Komisija. V tem okviru bodo informacije shranjene v varno osrednjo podatkovno zbirko za upravno sodelovanje na področju obdavčevanja. Uporabljen bo torej isti mehanizem, kot je že določen za izmenjavo informacij v okviru vnaprejšnjih davčnih stališč s čezmejnim učinkom in vnaprejšnjih cenovnih sporazumov iz 248.a člena ZDavP-2.  K 23. členu  Zaradi dopolnjene vsebine 254. člena se spreminja naslov III. poglavja.  K 24. členu  Novi drugi odstavek 254. člena določa pristojni organ za izvajanje Sporazuma med Evropsko unijo in Kraljevino Norveško o upravnem sodelovanju, boju proti goljufijam in izterjavi terjatev na področju davka na dodano vrednost, s katerim je vzpostavljen pravni okvir za upravno sodelovanje med državami članicami EU in Norveško, ki je začel veljati 1. septembra 2018. Sporazum določa enako vsebino, kot je urejena v Uredbi Sveta EU št. 904/2010 in Direktivi 2010/24/EU. Dogovorjena je tudi enaka organizacija in uporaba elektronskih obrazcev, ki jih pri upravni pomoči uporabljajo države članice EU. Pristojni organ za izvajanje določb Uredbe Sveta EU št. 904/2010 in Direktive 2010/24/EU je že določen z ZDavP-2, in sicer v 216. in 254. členu (zdaj prvi odstavek), zato v drugem odstavku za izvajanje sporazuma določa isti pristojni organ, to je Finančna uprava Republike Slovenije.  Zaradi dopolnjene vsebine člena se spreminja tudi naslov 254. člena.  K 25. členu  Rok za sporočanje informacij iz prvega in tretjega odstavka 255.č člena se za poročevalske finančne institucije zaradi naknadnega preverjanja in zagotovitve kakovostnejših informacij, ki jih mora pristojni organ posredovati v skladu z 248. členom zakona, zamakne s 30. junija na 31. maj leta, ki sledi koledarskemu letu, na katero se informacije nanašajo.  K 26. členu  S predlogom zakona se dodaja novo III.C poglavje, ki ureja pravila za poročanje o čezmejnih aranžmajih. V poglavju III.C se dodajo novi 255.m do 255.u člen:  255.m člen  Pojmi, ki so uporabljeni v poglavju o poročanju o čezmejnih aranžmajih, so definirani v 243.a členu, v poglavju II, ki ureja upravno sodelovanje pri obdavčevanju, pri tem tudi avtomatično izmenjavo čezmejnih aranžmajev, zato je s tem členom določen sklic.  Za namene avtomatične izmenjave čezmejnih aranžmajev se določa definicija povezanih podjetij, ki je drugačna od definicije iz 16. člena Zakona o davku od dohodkov pravnih oseb (ZDDPO-2), zato sklic na četrti odstavek 14.a člena, ki se sklicuje na omenjeni člen ZDDPO-2, ne bi bil ustrezen.  Predlog po vzoru direktive izrecno določa kvantitativne deleže v kapitalu, upravljanju ali lastništvu. Pojem povezano podjetje tako pomeni osebo, ki je udeležena pri upravljanju druge osebe tako, da je v položaju z znatnim vplivom na to drugo osebo; oziroma pri nadzoru nad drugo osebo z deležem glasovalnih pravic, ki presega 25 %; ali v kapitalu druge osebe z imetništvom kapitala, ki neposredno ali posredno presega delež 25 %; ali pa oseba je upravičena do 25 % ali več dobička druge osebe.  Če je pri upravljanju, nadzoru ali v kapitalu oziroma dobičku iste osebe udeležena več kot ena oseba, se vse zadevne osebe štejejo za povezana podjetja. Če je pri upravljanju, nadzoru ali v kapitalu oziroma pri dobičku več kot ene osebe udeležena ista oseba, se vse te osebe štejejo za povezana podjetja.  Oseba, ki deluje skupaj z drugo osebo v zvezi z glasovalnimi pravicami ali lastništvom kapitala subjekta, se obravnava kot udeležena pri vseh glasovalnih pravicah ali lastništvu kapitala tega subjekta, ki jih ima druga oseba. Pri posredni udeležbi se izpolnjevanje zahtev iz točke 3 drugega odstavka določi tako, da se pomnožijo deleži po zaporednih stopnjah. Za osebo z več kot 50 % glasovalnih pravic se šteje, da jih ima 100 %. Posameznik in njegovi družinski člani se štejejo za eno osebo. Pri tem je definicija družinskega člana vsebinsko enaka tisti iz tretjega odstavka 148. člena ZDavP-2.  255.n člen  Člen določa, da se III.C poglavje nanaša na istovrstne davščine kot v II. poglavju četrtega dela zakona, s katerim je bila v slovenski pravni red prenesena osnovna direktiva 2011/16/EU – domet je torej enak.  255.o člen  Predlog zakona ureja dve vrsti posrednikov, in sicer je posrednik oseba, ki oblikuje, trži, organizira ali daje na voljo za uporabo čezmejni aranžma, o katerem se poroča ali upravlja njegovo izvajanje (t. i. promotor). Posrednik pa je tudi katera koli oseba, ki neposredno ali prek drugih oseb nudi pomoč oziroma svetovanje pri oblikovanju, trženju, organizaciji, dajanju na voljo za uporabo ali upravljanju izvajanja čezmejnega aranžmaja (t. i. service provider). Pri teh je določen objektivni test, kdaj se oseba šteje za posrednika, in sicer, da se zaveda ali bi se morala zavedati, da v aranžmaju igra pomembno oziroma odločilno vlogo pomoči ali svetovanja, pri tem pa ima zadostne informacije in ekspertno znanje.  Posrednik je lahko samo oseba, ki je zadostno povezana s Slovenijo (nexus), ta povezava pa je obstoj vsaj ene od taksativno naštetih okoliščin, ki so urejene v tretjem odstavku 255.o člena (rezidentstvo, stalna poslovna enota, ustanovitev ali registracija v Sloveniji). Rezidentstvo za davčne namene se v skladu s prvim odstavkom 4. člena Vzorčne konvencije OECD presoja po nacionalnem pravu. Navezna okoliščina, da je oseba ustanovljena v skladu s slovenskim pravom, se nanaša na gospodarske družbe in druge pravne osebe, ki niso gospodarske družbe, na osebe (entitete), ki nimajo lastnosti pravne osebe, pa se navezuje okoliščina, da so urejene s slovenskim pravom. Registracija pri slovenskem poklicnem združenju, povezanem s pravnimi, davčnimi ali svetovalnimi storitvami, pa se prvenstveno nanaša na članstvo v zbornici.  255.p člen  Rok za poročanje podatkov o čezmejnih aranžmajih je trideset dni, in sicer v primeru tržnih aranžmajev, od dneva po tem, ko je čezmejni aranžma, o katerem se poroča, na voljo za izvajanje, v primeru posebej prilagojenega aranžmaja pa od dneva po tem, ko je čezmejni aranžma pripravljen za izvajanje ali pa od trenutka, ko je storjeno katero koli dejanje (prva faza) pri izvajanju čezmejnega aranžmaja. Aranžma je lahko sestavljen iz več delov/faz. Kjer posamezni del ne kaže izogibanja oz. nima v tem smislu nobenega pomena, je treba gledati celotno sliko in oceniti, ali transakcija, kombinacija transakcij ali transakcij in drugih dejanj tvorijo čezmejni aranžma. V tem primeru se poroča o tej kombinaciji transakcij in dejanj, ki tvorijo en aranžma. Začetek izvajanja aranžmaja pomeni trenutek, ko je jasno, da se bo neka transakcija zgodila, ali pa ta pomeni že njegovo izvedbo, odvisno od okoliščin primera.  Posredniki poročajo podatke, ki jih imajo. Tako niso zavezani k temu, da bi aktivno raziskovali in pridobivali podatke iz člena 248.c, ki se poročajo, če teh podatkov že nimajo v svoji posesti.  Posredniki iz drugega odstavka 255.o člena (to so t. i. service providerji) predložijo podatke v 30 dneh od dneva po tem, ko so neposredno ali prek drugih oseb zagotovili pomoč oziroma svetovanje.  V primeru tržnih aranžmajev posrednik vsake tri mesece predloži redno poročilo, ki vsebuje nove podatke, ki so postali dostopni, odkar je bilo vloženo zadnje poročilo. Gre za podatke o posrednikih in zadevnih davčnih zavezancih, povzetek čezmejnega aranžmaja, datum uporabe aranžmaja, identifikacijo zadevne države in identifikacijo morebitne druge udeležene osebe. Gre torej za posodabljanje seznama strank, ki so v tem obdobju začele uporabljati določen tržni aranžma.  Kadar se posrednik sklicuje na poklicno molčečnost, periodično poročilo v skladu s tretjim odstavkom tega člena predloži davčni zavezanec, in sicer na način, da se identificira in da identificira aranžma. Kadar bo šlo za tržne aranžmaje, bo v primeru sklicevanja na poklicno molčečnost posrednik moral javiti podatke o aranžmaju brez identificiranja podatkov o zavezancih, ko pa bo tak aranžma začel tržiti, bodo o njem morali poročati uporabniki sheme.  Razlika med posredniki, ki se lahko sklicujejo na privilegij in na tiste, ki se ne morejo, se pokaže tudi pri vprašanju, ali gre za tržni ali posebej dogovorjeni aranžma. Pri tržnem aranžmaju bodo namreč tudi posredniki, ki se sklicujejo na privilegij, o tržnem aranžmaju morali poročati, saj ta, glede na to da je standardiziran, podatkov o strankah (davčnih zavezancih) ne vsebuje. Same podatke o strankah pa bodo v tem primeru morali poročati davčni zavezanci, ki bodo tak aranžma uporabili. Ko bo šlo za posebej dogovorjeni aranžma, pa bo zaradi uveljavitve privilegija davčni zavezanec moral poročati o celotnem naboru podatkov, o katerih se poroča.  255.r člen  Člen ureja pravila za poročanje, kadar je več pristojnih organov, in sicer je določena hierarhija glede na navezne okoliščine (nexus), pri čemer se poroča slovenskemu pristojnemu organu, kadar je ta vez najmočnejša. Kadar je glede na navezne okoliščine določena večkratna obveznost poročanja, je posrednik oproščen predložitve le, če dokaže, da je iste podatke že predložil pristojnemu organu druge države članice. Kot dokaz lahko v tem primeru uporabi katero koli dokazno sredstvo in uporabi kateri koli dokaz, ki dokazuje to dejstvo.  255.s člen  Posrednik je oproščen predložitve podatkov o čezmejnem aranžmaju, o katerem se poroča, če bi s poročanjem kršil varovanje poklicne tajnosti, kot jo določa zakon, ki ureja poklicno tajnost. Poklicna tajnost iz 255.š člena se nanaša samo na tiste posrednike, za katere je v slovenski zakonodaji tak privilegij določen v predpisu, ki ureja določen poklic. Novi 255.s člen zakona, enako kot drugi odstavek 1. člena Direktive 2018/822/EU, poklicne tajnosti tako ne vzpostavlja, ampak jo zgolj upošteva - harmonizacije privilegija za različne vrste posrednikov omenjena direktiva namreč ni uvedla[[6]](#footnote-7). Navedeno pomeni, da bodo glede obveznosti poročanja o aranžmaju različne skupine posrednikov v različnem položaju, in to ne samo znotraj ene države članice EU, ampak tudi v primerjavi s posredniki iz drugih držav članic EU, ker so ureditve privilegijev v domeni vsake države članice EU. Posledično pa pomeni tudi to, da bodo v tistih državah, kjer se privilegij razteza na širši krog posrednikov, davčni zavezanci v večjem obsegu zavezani k poročanju. Ne glede na to pa rezultat ostaja enak – namreč, da bo o aranžmaju poročano, kar je tudi eden izmed ciljev te direktive[[7]](#footnote-8).  Zakonsko določena poklicna tajnost, relevantna pri ustvarjanju davčnih aranžmajev, je določena v Zakonu o odvetništvu (ZOdv) in Kodeksu poklicne odvetniške etike (kodeks)[[8]](#footnote-9). Ta dolžnost veže tudi druge osebe, ki delajo v odvetniški pisarni.  Z zagotavljanjem zasebnosti odvetniku se zagotavlja tajnost in zaupnost razmerja do stranke. Zaupni so podatki o stranki, ki so pri odvetniku, kot tudi odvetnikova korespondenca s stranko ter njegovo svetovanje stranki. Ta dolžnost varovanja podatkov, ki so jih odvetniku zaupale stranke, je bistveni temelj zaupnega razmerja med odvetnikom in njegovo stranko[[9]](#footnote-10). Namen poklicne tajnosti ni zaščita odvetnika/posrednika, ampak zaščita njegovih strank, torej davčnih zavezancev.  Med odvetniške poklicne dejavnosti spadajo storitve, kot jih opredeljuje 2. člen ZOdv. To so pravno svetovanje, zastopanje in zagovarjanje strank pred sodišči in drugimi državnimi organi, sestavljanje listin in zastopanje strank v njihovih pravnih razmerjih. Odvetniška poklicna tajnost obsega tako storitve zunaj postopkov pred državnimi organi (svetovanje, sestavljanje listin in zastopanje v pravnih razmerjih) kot tudi storitve v zvezi s sodnimi in drugimi postopki pred državnimi organi.  Kadar se posrednik sklicuje na poklicno tajnost, mora o tem pisno obvestiti katerega koli drugega posrednika ali, če tega ni, zadevnega davčnega zavezanca. Prenos obveznosti poročanja je torej pogojena z obvestilom/notifikacijo posrednika, ki bi bil primarno zavezan poročati, če se ne bi skliceval na poklicno molčečnost.  Posrednik je oproščen poročanja v skladu s tem členom le v obsegu, ki ga za njegov poklic določa zakon, ki ureja poklicno tajnost. Navedeno pomeni, da se privilegij nanaša le na podatke, ki jih je odvetniku zaupal davčni zavezanec. Posledično se privilegij razteza na posebej dogovorjene aranžmaje v celoti, pri tržnem aranžmaju pa bodo posredniki, ki se sklicujejo na privilegij, o aranžmaju morali poročati, saj ta, glede na to da je standardiziran, podatkov o strankah (davčnih zavezancih) ne vsebuje.  255.š člen  Obveznost poročanja je primarno določena za posrednika, ko tega ni, ali pa se sklicuje na zakonsko določeno poklicno molčečnost, pa obveznost poročanja preide na davčnega zavezanca. Rok za poročanje zavezanca je v tem primeru 30 dni od dneva, ko mu je aranžma dan na voljo, praktično to pomeni, da se ta rok šteje od dneva, ko bo zavezanec tudi obveščen o tem, da je posrednik, ki je pripravil aranžma, uporabil privilegij zaradi poklicne molčečnosti.  Davčni zavezanec bo predložil podatke slovenskemu pristojnemu organu takrat, kadar bo nexus v Sloveniji najmočnejši.  255.t člen  Člen ureja pravila, ki preprečujejo dvojno poročanje, na drugi strani pa vrzeli v poročanju. Na ta način se zagotavlja celovitost poročanja ob hkratnem preprečevanju prevelikega upravnega bremena tako za zavezance kot za davčni organ. Tako so določena pravila za poročanje, kadar je več posrednikov oziroma več zadevnih davčnih zavezancev. Pri tem je pravilo za poročanje, kadar je več zadevnih davčnih zavezancev, določeno glede na dejstvo, kateri davčni zavezanec je v stiku s posrednikom v zgodnejši fazi.  255.u člen  Če se davčni organ ne odzove na čezmejni aranžma, o katerem se poroča, to ne pomeni priznanja skladnosti aranžmaja z davčno zakonodajo in zato ne vpliva na izvajanje zakonsko določenih nalog davčnega organa.  Tako se izrecno določa, da poročanje o čezmejnem aranžmaju, v zvezi s katerim davčni organ ni ukrepal oziroma se nanj ni odzval, ne pomeni, da je poročani aranžma skladen z davčno zakonodajo oziroma da nima nedovoljenih učinkov. Niti ne pomeni, da v zvezi z tem aranžmajem ne bi bil mogoč poznejši davčni nadzor.  255.v člen  Način izvajanja III.C poglavja zakona lahko minister, pristojen za finance, uredi v podzakonskem aktu. Vsebina poročanja o prepoznavnih značilnostih in povzetku čezmejnega aranžmaja bo sicer predpisana z izvedbenimi akti EU (Izvedbeno uredbo komisije, ki bo neposredno uporabljiva). Predpisan bo tudi standardni obrazec poročanja, njegova vsebina bo prav tako določena v okviru komitologije. Vprašanja, ki jih bo po potrebi urejal podzakonski akt, ki se nanašajo zlasti na sporočanje podatkov posrednikov davčnemu organu, bodo urejena v pravilniku, ki ga izda minister za finance.  K 27. členu  Postopek skupnega dogovarjanja je z zakonom predpisan postopek za reševanje mednarodnih davčnih sporov. Ta postopek davčnemu zavezancu zagotavlja učinkovito varovanje njegovih pravic oziroma pravnega interesa, ki zasleduje, da bo obdavčen v skladu s sklenjeno mednarodno pogodbo o izogibanju dvojnega obdavčevanja ali Konvencijo o odpravi dvojnega obdavčevanja v zvezi s preračunom dobička povezanih podjetij (v nadaljnjem besedilu: mednarodna pogodba). Naslov IV. poglavja in 1. podpoglavja tega poglavja se spremeni zato, da odraža pravo vsebino, ki je urejena v tem poglavju in 1. Podpoglavju.  K 28. členu  V 1. Podpoglavju je urejena vsebina postopka skupnega dogovarjanja v skladu z mednarodno pogodbo. Spremenjeni vsebini se prilagodi naslov tega podpoglavja.  K 29. členu  V slovenski pravni red se s tem zakonom prenaša Direktiva Sveta Evropske unije o mehanizmih za reševanje davčnih sporov, št. 2017/1852, sprejeta 10. 10. 2017 (v nadaljnjem besedilu: Direktiva 2017/1852/EU). Direktiva o mehanizmih je bila sprejeta z namenom vzpostavitve ukrepov, ki bodo zagotovili učinkovito reševanje sporov, povzročenih zaradi razlage in uporabe (izvajanja) dvostranskih ali večstranskih davčnih pogodb in Konvencije o odpravi dvojnega obdavčevanja v zvezi s preračunom dobička povezanih podjetij. S sprejeto direktivo, ki nadgrajuje obstoječe mehanizme za reševanje sporov, se zagotavlja pravočasno in učinkovito reševanje sporov, s tem pa tudi povečuje pravna varnost davčnih zavezancev. Pričakuje se, da bo pregledno urejen postopek povečal zaupanje davčnih zavezancev v davčni sistem in še dodatno spodbudil prostovoljno izpolnjevanje davčnih obveznosti. Pri tistih pravnih osebah, ki čezmejno poslujejo, se predvideva, da bo ta ureditev zaradi zagotovljene večje gotovosti in predvidljivosti pospešila tudi naložbene odločitve. Reševanje sporov bo za davčnega zavezanca manj administrativno obremenjujoče kot doslej, prav tako pa bodo v tem postopku tudi nižji stroški za davčne zavezance in davčni organ. V predlogu tega člena je določena vsebina IV. poglavja, to je izvajanje mednarodnih pogodb in postopek skupnega dogovarjanja v skladu z mednarodno pogodbo.  Predlog tega poglavja z namenom preprečitve obdavčenja, ki ni skladno z mednarodno pogodbo, zagotavlja davčnim zavezancem, da na način in po postopku, ki ga določa IV. poglavje tega zakona v zvezi z izvajanjem mednarodne pogodbe v postopku skupnega dogovarjanja učinkovito varujejo pravice in pravne koristi proti odločitvam in dejanjem davčnega organa. Postopek po tem poglavju se uporablja v zvezi z izvajanjem mednarodnih pogodb, sklenjenih med državami članicami EU, če se davčni zavezanec tako odloči, v zvezi z izvajanjem mednarodnih pogodb, sklenjenih s tretjimi državami, pa se smiselno uporabljajo 256.a, 256.b, 256.c, 256.č, 256.d, 256.e, 257.d in 258. člen tega zakona. Razlog za navedeno razlikovanje je v dejstvu, da Direktiva 2017/1852/EU glede ciljev in okvira zavezuje le države članice EU, mreža mednarodnih pogodb – konvencij o izogibanju dvojnega obdavčevanja Republike Slovenije[[10]](#footnote-11) pa je širša in zajema tudi države, ki niso članice EU. Teh držav tako posebna oziroma nova pravila, kot jih določa Direktiva 2017/1852/EU, ne zavezujejo, temveč veljajo med Republiko Slovenijo in tretjo državo pravila, kot jih za postopek skupnega dogovarjanja določa konkretna mednarodna pogodba o izogibanju dvojnega obdavčevanja.  Pristojni organ (Ministrstvo za finance) lahko zadevo reši sam, če ugotovi, da je zahteva davčnega zavezanca upravičena. Če Ministrstvo za finance ugotovi, da zadeve ne more rešiti sámo, začne postopek skupnega dogovarjanja z organom druge države, če so izpolnjeni z zakonom določeni pogoji. Doseženi dogovor se uveljavi kljub zastaralnim rokom, določenim v ZDavP-2.  Pristojni organi si morajo prizadevati doseči dogovor. Če to ni mogoče ali če dogovor ni bil dosežen v določenem roku, lahko pod pogoji, določenimi v zakonu, davčni zavezanec predlaga ustanovitev svetovalne komisije. Če se pristojna organa tako dogovorita, lahko o vprašanju dvojne obdavčitve namesto svetovalne komisije odloča komisija za alternativno reševanje sporov. Mnenje, ki ga pripravita ti dve komisiji, je zavezujoče, če se pristojna organa o tem ne dogovorita drugače. Cilj predloga je, da je odločitev o vprašanju obdavčitve čim hitreje sprejeta. Z določitvijo rokov, postopkov, organov in drugih možnosti, ki jih ima davčni zavezanec na voljo, da se razreši vprašanje glede obdavčitve, se krepi preglednost in predvidljivost pravnih norm in predvsem pravna varnost subjektov, za katero se uporabljajo določbe mednarodne pogodbe.  Predlog tega člena izraža vsebino tega poglavja, saj v njem določa, kdo in v katerih zadevah se uporablja postopek skupnega dogovarjanja ter kakšna je vsebina tega postopka.  To poglavje določa postopek skupnega dogovarjanja v zvezi z izvajanjem Konvencije o odpravi dvojnega obdavčevanja v zvezi s preračunom dobička povezanih podjetij s Protokolom (Uradni list RS – Mednarodne pogodbe, št. 12/07) in mednarodne pogodbe o izogibanju dvojnega obdavčevanja dohodka in premoženja, ki obvezuje Republiko Slovenijo (v nadaljnjem besedilu: mednarodna pogodba), če je tak postopek dogovorjen v mednarodni pogodbi, sklenjeni med Republiko Slovenijo in drugimi državami članicami EU, pravice in obveznosti davčnega zavezanca, pristojnega organa, članov svetovalne komisije in komisije za alternativno reševanje sporov ter način imenovanja članov svetovalne komisije in komisije za alternativno reševanje sporov.  V drugem odstavku je razviden namen postopka skupnega dogovarjanja, ki je v varovanju davčnega zavezanca, ki v tem postopku uveljavlja svojo pravico in varuje svojo pravno korist. V postopku skupnega dogovarjanja se zagotavlja varstvo pravic in pravnih koristi davčnega zavezanca na način in po postopku, ki ga določa to poglavje.  Predlog tretjega odstavka določa, da postopek skupnega dogovarjanja s pristojnim organom druge države sproži davčni zavezanec, ki se šteje za rezidenta Republike Slovenije, kadar meni, da so ali bodo odločitve oziroma dejanja povzročila obdavčenje, ki ni v skladu z mednarodno pogodbo (v nadaljnjem besedilu: vprašanje obdavčitve). Davčni zavezanec, ki meni, da zaradi razlage in uporabe mednarodne pogodbe pri eni ali obeh držav pogodbenic ni bil ali ne bo obdavčen v skladu z mednarodno pogodbo, lahko vloži zahtevo za začetek postopka skupnega dogovarjanja. Postopek skupnega dogovarjanja je mednarodni postopek pred pristojnimi organi, podpisnicami mednarodne pogodbe, svetovalno komisijo ali komisijo za alternativno reševanje sporov, zato se z vložitvijo zahteve za začetek postopka skupnega dogovarjanja s pristojnim organom druge države postopek skupnega dogovarjanja še ne začne.  Predlog četrtega odstavka določa, da se začne postopek skupnega dogovarjanja s tem, ko na podlagi zahteve davčnega zavezanca za začetek postopka skupnega dogovarjanja vsak od pristojnih organov ugotovi, da je zahteva dopustna in o tem obvesti pristojni organ druge države. Zahteva se vloži pri pristojnem organu Republike Slovenije, Ministrstvu za finance. Davčni zavezanec, ki se po zakonu, ki ureja gospodarske družbe (Zakon o gospodarskih družbah, Uradni list RS, št. [65/09](http://www.uradni-list.si/1/objava.jsp?sop=2009-01-3036) – uradno prečiščeno besedilo, [33/11](http://www.uradni-list.si/1/objava.jsp?sop=2011-01-1587), [91/11](http://www.uradni-list.si/1/objava.jsp?sop=2011-01-3912), [32/12](http://www.uradni-list.si/1/objava.jsp?sop=2012-01-1401), [57/12](http://www.uradni-list.si/1/objava.jsp?sop=2012-01-2405), [44/13](http://www.uradni-list.si/1/objava.jsp?sop=2013-01-1696) – odl. US, [82/13](http://www.uradni-list.si/1/objava.jsp?sop=2013-01-3035), [55/15](http://www.uradni-list.si/1/objava.jsp?sop=2015-01-2281) in [15/17](http://www.uradni-list.si/1/objava.jsp?sop=2017-01-0730)), šteje za veliko gospodarsko družbo, mora zahtevo vložiti pri vseh pristojnih organih držav, na katere se vprašanje obdavčitve nanaša. O dopustnosti vložene zahteve morajo odločiti vsi pristojni organi (slovenski pristojni organ in pristojni organ druge države). Postopek skupnega dogovarjanja je postopek med dvema pristojnima organoma oziroma med dvema državama ali med več državami. Postopek skupnega dogovarjanja se začne, ko pristojni organ ugotovi, da je zahteva davčnega zavezanca za začetek postopka skupnega dogovarjanja dopustna in o tem obvesti pristojni organ druge države, ki se strinja s postopkom skupnega dogovarjanja.  Iz predloga petega odstavka je razvidno, da lahko davčni zavezanec sam izbere, po kateri pravni podlagi se postopek skupnega dogovarjanja začne (vloži zahtevo). Davčni zavezanec se lahko odloči in to navede v zahtevi iz 256. člena tega zakona, da se bo postopek vodil po pravilih mednarodne pogodbe o izogibanju dvojnega obdavčevanja, sklenjene med Republiko Slovenijo in državami članicami EU, ali Konvencije o odpravi dvojnega obdavčevanja v zvezi s preračunom dobička povezanih podjetij s Protokolom (Uradni list RS, št. 97/07 – MP, 12/07). V tem primeru se bodo smiselno uporabljale določbe 256.a, 256.b, 256.c, 256.č, 256.d in 258. člena tega zakona, če ni z mednarodno pogodbo določeno drugače. Te določbe se bodo smiselno uporabljale tudi v zvezi z izvajanjem mednarodnih pogodb, sklenjenih med Republiko Slovenijo in tretjimi državami.  V predlogu osmega odstavka 256.c člena je določeno, da pristojni organ izda odločbo, s katero ugodi zahtevi davčnega zavezanca za začetek postopka skupnega dogovarjanja. O tej odločitvi obvesti davčnega zavezanca in pristojni organ druge države. Postopek skupnega dogovarjanja ni upravni postopek, temveč je mednarodni oziroma meddržavni postopek, v katerem veljajo pravila, določena v tem poglavju. V šestem odstavku se zato določi, da se v postopku skupnega dogovarjanja, če ni z mednarodno pogodbo ali dogovorom pristojnih organov po mednarodni pogodbi drugače določeno, smiselno uporabljata ZDavP-2 in ZUP, če v tem poglavju ni določeno drugače (na primer glede pooblaščenca, zastopnika, varovanja davčne tajnosti podatkov). Pristojni organ mora kot zaupne varovati podatke, ki so davčna tajnost in poslovna skrivnost.  Davčni postopek je postopek, v katerem se odloča o pravici, obveznosti ali pravni koristi davčnega zavezanca na področju davčnega prava. Davčni postopek je postopek, ki teče v času, ko v zvezi z zahtevo davčnega zavezanca teče postopek pred pristojnim organom Republike Slovenije, zato v tem postopku veljajo določbe ZDavP-2 in ZUP, razen če ZDavP-2 v tem poglavju ne določa drugače. Tako določbe ZDavP-2 in ZUP (ZUP se skladno z tretjim odstavkom 3. člena ZDavP-2 v davčnem postopku subsidiarno uporablja) veljajo v obdobju od dneva, ko davčni zavezanec vloži zahtevo za začetek postopka skupnega dogovarjanja, do dne, ko pristojni organ odloča o zahtevi (pristojni organ lahko sam sprejme odločitev glede vprašanja obdavčitve, zahtevi za začetek postopka skupnega dogovarjanja ugodi ali zahtevi za začetek postopka skupnega dogovarjanja ne ugodi). Za začetek postopka skupnega dogovarjanja mora vsak od pristojnih organov ugotoviti, ali je zahteva dopustna in o svoji odločitvi obvestiti pristojni organ druge države.  K 30. členu  256.a člen  V predlogu tega člena je opredeljen pomen nekaterih pojmov, ki se uporabljajo v IV. poglavju zakona.  Predlog prvega odstavka določa, da ima pojem, ki v tem poglavju ni opredeljen, – razen če sobesedilo zahteva drugače, pomen, ki ga ima takrat po mednarodni pogodbi iz prvega odstavka 256. člena tega zakona, ki se uporablja na dan, s katerim začne teči triletni rok iz prvega odstavka 256.b člena tega zakona. Pojem, ki v mednarodni pogodbi ni opredeljen, ima pomen, ki ga ima takrat po pravu Republike Slovenije za namene davkov, za katere se uporablja omenjena mednarodna pogodba, pri čemer kateri koli pomen po veljavni davčni zakonodaji Republike Slovenije prevlada nad pomenom izraza po drugi zakonodaji Republike Slovenije.  Predlog drugega odstavka tega člena določa, da pomeni v tem poglavju pojem »dvojno obdavčevanje« obdavčitev istega dohodka ali premoženja z davki, za katere se uporablja mednarodna pogodba iz prvega odstavka 256. člena tega zakona, v dveh ali več državah članicah, kadar taka obdavčitev privede do nastanka dodatne davčne obveznosti, povečanja davčne obveznosti, oziroma nepriznavanja ali zmanjšanja izgube, ki lahko zmanjšuje davčno osnovo.  256.b člen  Predlog 256.b člena ureja pogoje v zvezi z zahtevo za začetek postopka skupnega dogovarjanja s pristojnim organom. Zahtevo za začetek postopka skupnega dogovarjanja vloži oseba, za katero se uporabljajo določbe posamezne mednarodne pogodbe.  Predlog prvega odstavka določa časovne in vsebinske omejitve oziroma pogoje za vložitev zahteve. Davčni zavezanec, ki meni, da ni bil ali ne bo obdavčen v skladu z mednarodno pogodbo, lahko najkasneje v treh letih od predložitve obračuna davka, davčnega obračuna, v postopku davčnega inšpekcijskega postopka oziroma od vročitve odmerne odločbe vloži pisno zahtevo za začetek postopka skupnega dogovarjanja s pristojnim organom druge države (v nadaljnjem besedilu: zahteva), v katerem se odloči o obravnavi dohodka ali premoženja po mednarodni pogodbi (v nadaljnjem besedilu: dogovor). S tem je določen najkasnejši rok oziroma odločilni trenutek, ko je še možno vložiti zahtevo. Lahko pa davčni zavezanec vloži zahtevo že prej, torej pred predložitvijo obračuna davka, davčnega obračuna, v postopku davčnega inšpekcijskega postopka oziroma od vročitve odmerne odločbe, če meni, da je že iz prvega uradnega obvestila verjetno izkazano, da bo prišlo do obdavčitve, neskladne z mednarodno pogodbo. Ta časovna določitev označuje, kdaj je možno vložiti zahtevo za začetek postopka skupnega dogovarjanja, hkrati pa postavlja časovno omejitev za vložitev zahteve. Davčni zavezanec, ki meni, da ni bil ali ne bo obdavčen v skladu z mednarodno pogodbo, lahko preden predloži obračun davka ali davčni obračun, preden se je začel postopek davčnega inšpekcijskega postopka oziroma preden mu je bila vročena odmerna odločba, vloži pisno zahtevo za začetek postopka skupnega dogovarjanja s pristojnim organom druge države.  Vprašanje obdavčitve lahko nastane pri predložitvi obračuna, v zvezi z davčnim inšpekcijskim postopkom, odmerno odločbo, lahko pa se postavi že prej, torej v času, ko davčni organ ali drug organ še ni prejel obračuna niti sprejel nobene odločitve niti storil dejanja, ki je že povzročilo obdavčenje, neskladno z določbami mednarodne pogodbe. Če naštejemo, kdaj oziroma v katerih situacijah bi lahko prišlo do obdavčenja, neskladnega z mednarodno pogodbo pred odločitvijo oziroma dejanjem davčnega organa (kar se šteje za prvo uradno obvestilo): davčni organ sprejme zavezujočo informacijo o davčni obravnavi nameravane aktivnosti, Finančna uprava Republike Slovenije poda mnenje oziroma stališče o davčni obravnavi, spremeni se zakon, davčni zavezanec že v okviru oziroma pred dokončanjem davčnega inšpekcijskega nadzora (npr. z izdajo zapisnika) oziroma pred vročitvijo odločbe o odmeri davka predvideva, da bo prišlo do takšnega obdavčenja. V teh primerih mora biti verjetno izkazano, da bo prišlo do obdavčitve, odločitve oziroma dejanja davčnega organa, ki ne bodo skladna z mednarodno pogodbo. Če davčni zavezanec tega dejstva v zahtevi ne bo izkazal, bo pristojni organ njegovo zahtevo zavrgel.  Davčni zavezanec lahko vloži zahtevo ne glede na to, da ni izčrpal vseh pravnih sredstev, ki jih ima za rešitev vprašanja glede obravnave dohodka ali premoženja oziroma vprašanja obdavčitve na voljo po slovenski zakonodaji. Lahko pa vloži zahtevo, četudi je v zvezi z vprašanjem obdavčitve že vložil pravna sredstva, pod pogojem, da o tem vprašanju sodišče še ni izdalo sodbe.  V našem pravnem redu je upravni organ vezan na pravnomočno odločbo sodišča. Zakon o sodiščih[[11]](#footnote-12) v prvem odstavku 2. člena določa, da mora pravnomočno odločbo sodne oblasti spoštovati vsaka fizična in pravna oseba v Republiki Sloveniji. Drugi odstavek tega člena določa, da odločbe sodne oblasti vežejo sodišča in vse druge državne organe v Republiki Sloveniji. Navedeno je treba upoštevati tudi v zvezi s postopkom skupnega dogovarjanja. Davčni organ mora odločitve sodišča spoštovati, zato se pristojni organ tudi do zdaj v postopku skupnega dogovarjanja ne more dogovoriti drugače kot v okviru sprejete pravnomočne odločitve sodišča. Davčni organ pa tudi ne sme uveljaviti dogovora, neskladnega s pravnomočno odločitvijo sodišča, četudi bi ga sprejel naš pristojni organ s pristojnim organom druge države. Do takšne situacije, ko bi pristojni organ sprejel dogovor, neskladen z odločitvijo sodišča, po predlagani ureditvi ne more priti, saj mora sodišče, če se je začel postopek skupnega dogovarjanja, prekiniti postopek do zaključka postopka skupnega dogovarjanja. Če davčni zavezanec sklenjenega dogovora ne želi uveljaviti, se sodni postopek nadaljuje, če pa ga želi uveljaviti, se postopek ustavi. Navedeno velja tudi za primere, kadar teče davčni postopek na drugi stopnji.[[12]](#footnote-13)  Predlagano besedilo drugega odstavka določa, da davčni zavezanec ne more predložiti zahteve, če je glede vprašanja obdavčitve v upravnem sporu že izdana pravnomočna odločba. To je skladno z Direktivo 2017/1852/EU, ki v 16. členu določa, da lahko država članica zavrne zahtevo oziroma dostop do postopka skupnega dogovarjanja, če je sodišče že odločilo o vprašanju obdavčitve, pod pogojem, da od te odločitve v državi članici ni mogoče odstopati. Navedena določba ne velja glede predložene zahteve, v zvezi s katero se na podlagi petega odstavka 256. člena v zvezi z izvajanjem mednarodnih pogodb, sklenjenih med Republiko Slovenijo in državami članicami EU oziroma tretjimi državami in jurisdikcijami, zgolj smiselno uporabljajo določbe 256. b člena, če ni z mednarodno pogodbo ali dogovorom pristojnih organov (v primeru tretjih držav in jurisdikcij) določeno drugače. V primeru, kadar mednarodna pogodba izrecno ne omejuje pravice davčnega zavezanca, da bi predložil zahtevo, če je glede vprašanja obdavčitve v upravnem sporu že izdana pravnomočna odločba, bi bila smiselna uporaba določbe drugega odstavka 256. b člena v neskladju z mednarodno pogodbo.  Predlog tretjega odstavka določa način vložitve zahteve. Davčni zavezanec vloži zahtevo pri pristojnem organu Republike Slovenije. Drugače velja za davčnega zavezanca, ki se po zakonu, ki ureja gospodarske družbe, šteje za veliko gospodarsko družbo. V tem primeru mora davčni zavezanec vložiti zahtevo še pri drugih pristojnih organih držav, na katere se vprašanje obdavčitve nanaša. Poleg tega pa mora davčni zavezanec, ki na zahtevo pristojnega organa predloži podatke, dokaze in dokumente, pomembne za razjasnitev vprašanja obdavčitve, te posredovati tudi drugim pristojnim organom. Predlog četrtega odstavka določa, v katerem jeziku se vlaga zahteva in dokumenti, ki so priloženi zahtevi. Davčni zavezanec mora vložiti zahtevo v slovenskem in angleškem jeziku, priloženim dokumentom, ki niso sestavljeni v angleškem jeziku, pa mora priložiti prevod v angleški jezik. S tem se zagotavlja hitrejša obravnava zahteve.  Zahteva je dopustna oziroma utemeljena, če je iz nje razvidno, da imajo ali bodo imela dejanja ene ali obeh držav pogodbenic za posledico obdavčenje, ki ni skladno z določbami mednarodne pogodbe. V primeru družb so to običajno primeri, povezani s transfernimi cenami (primeri, ko družbam, ki so del skupine multinacionalk, davčni organi ene ali več držav prilagodijo njihov dohodek iz transakcij znotraj skupine – primeri ustreznih prilagoditev dobička) in drugi primeri (obstoj stalne poslovne enote, pripis dobička stalni poslovni enoti, opredelitev dohodka kot poslovni dobiček ali kot dohodek po drugih členih mednarodne pogodbe, uporaba davčnih stopenj po mednarodni pogodbi itd.). V primeru fizičnih oseb so to običajno primeri v zvezi z dvojnim rezidentstvom (kadar se oseba šteje za rezidenta dveh držav pogodbenic, ker izpolnjuje pogoje za status rezidenta po davčnih zakonodajah obeh držav in je v obeh državah obdavčena kot rezident), neprimerno uporabo davčnega odtegljaja od dividend, obresti in licenčnin ter avtorskih honorarjev, obdavčevanjem dohodka iz zaposlitve in pokojnin.  Drugi splošni primeri obdavčevanja, ki niso v skladu z določbami mednarodne pogodbe o izogibanju dvojnega obdavčevanja:   * dohodek, ki se po mednarodni pogodbi ne obdavči (ali se obdavči le deloma) v drugi državi pogodbenici, je tam obdavčen (v celoti ali nad obsegom, ki ga dovoljuje mednarodna pogodba); * davčni zavezanec, ki je v državi pogodbenici, katere rezident je, zavezanec za davek od dohodkov, vključno z dohodkom iz dejavnosti, je v drugi državi pogodbenici obdavčen od v tej drugi državi doseženega dohodka iz dejavnosti, čeprav v tej drugi državi nima stalne baze/stalne poslovne enote; * dvojna obdavčitev je posledica različne opredelitve dohodka po mednarodni pogodbi v državah pogodbenicah; * obdavčitev v drugi državi pogodbenici je v nasprotju s prepovedjo neenake obravnave po mednarodni pogodbi idr.   Predlog petega odstavka določa podatke, ki jih mora vsebovati vsaka zahteva, da se lahko obravnava. Zahteva mora vsebovati:   1. identifikacijske podatke davčnega zavezanca in drugih relevantnih oseb, 2. podatke o davčnih obdobjih, na katera se nanaša vprašanje obdavčitve, 3. dejstva, dokaze in okoliščine, odločilne za presojo o vprašanju obdavčitve, 4. navedbo predpisov in mednarodne pogodbe, ki se uporablja oziroma je pomembna v konkretnem primeru, ki se razlaga in uporablja v povezavi z vprašanjem obdavčitve, 5. podatke v zvezi z zahtevo ter dokazila, s katerimi davčni zavezanec:  * izkazuje razloge, zaradi katerih meni, da ni bil ali ne bo obdavčen v skladu z mednarodno pogodbo, * seznani pristojni organ z obračunom ali odločbo, s katero je bil obračunan ali odmerjen davek, * seznani pristojni organ z vloženimi pravnimi sredstvi in izdanimi upravnimi odločbami in sodbami iz prejšnje alineje, * seznani pristojni organ s tem, da je že bila vložena zahteva oziroma da že teče postopek skupnega dogovarjanja in poda izjavo, da bo postopek skupnega dogovarjanja na podlagi te zahteve zaključen, * seznani pristojni organ s tem, ali je vložil zahtevek pri pristojnem organu druge države, * poda izjavo, s katero se zavezuje, da bo na zahtevo pristojnih organov, svetovalne komisije in komisije za alternativno reševanje sporov v postavljenem roku pravilno navajal dejstva in predlagal dokaze v zvezi z zahtevo, predvsem pa se izjavil o dejstvih, pomembnih za rešitev vprašanja obdavčitve, * poda izjavo, da so vsi podatki v zahtevi resnični, pravilni in popolni, * poda izjavo, da bo v treh mesecih od vročitve zahteve pristojnega organa predložil podatke, dokaze in dokumente, potrebne za razjasnitev vprašanja obdavčitve, * poda izjavo, da bo v zvezi s postopkom skupnega dogovarjanja spoštoval določbe tega poglavja, ki urejajo prekinitev postopka, ki je v teku oziroma da bo sprožil postopke za prekinitev postopkov, ki tečejo v zvezi z reševanjem vprašanja obdavčitve.   Podrobnejši podatki, dokazila in dokumenti, ki jih mora vsebovati zahteva, bodo predpisani s pravilnikom (predlog sedmega odstavka). Na hitrost reševanja zahteve vplivajo tudi informacije, dokazila, dokumenti, ki jih predloži davčni zavezanec, s katerimi izkazuje dopustnost zahteve.  Predlog v šestem odstavku določa upravičenje pristojnega organa, Ministrstva za finance, ki lahko od davčnega zavezanca v treh mesecih od prejema zahteve zahteva predložitev specifičnih informacij, to je podatkov, dokazov in dokumentov, pomembnih za razjasnitev obravnavane zadeve oziroma za odločitev glede obstoja vprašanja obdavčitve, ki ni ali ne bo skladno z mednarodno pogodbo. Davčni zavezanec mora zahtevane informacije z dokazili predložiti v treh mesecih od vročitve zahteve pristojnega organa. Te podatke lahko pristojni organ, svetovalna komisija ali komisija za alternativno reševanje sporov zahteva tudi v postopku skupnega dogovarjanja. Davčni zavezanec se s priloženo izjavo k zahtevi zavezuje, da bo na zahtevo pristojnih organov, svetovalne komisije in komisije za alternativno reševanje sporov, v postavljenem roku pravilno navajal dejstva in predlagal dokaze v zvezi z zahtevo, predvsem pa se izjavil o dejstvih, pomembnih za rešitev vprašanja obdavčitve. Postopek skupnega dogovarjanja poteka neposredno med pristojnima organoma obeh držav pogodbenic oziroma pred svetovalno komisijo oziroma komisijo za alternativno reševanje sporov. Četudi se je postopek začel na zahtevo davčnega zavezanca, ta ni stranka v postopku skupnega dogovarjanja. Kljub temu pa mora sodelovati, če je za razumevanje primera to potrebno. Z namenom razjasnitve dejanskega stanja in okoliščin primera, lahko organi, ki rešujejo vprašanje obdavčitve, tudi pozovejo davčnega zavezanca k predstavitvi primera, predložitvi podatkov in dokumentov. Sodelovanje davčnega zavezanca tako prispeva k hitrosti reševanja vprašanja obdavčitve in mu s tem omogoča, da lahko varuje svoj pravni položaj.  Minister za finance bo v pravilniku za namene vodenja postopka po tem poglavju določil obseg in vrsto informacij ter način pošiljanja informacij med Ministrstvom za finance in Finančno upravo Republike Slovenije (predlog osmega odstavka), ker Finančna uprava Republike Slovenije razpolaga s podatki, ki jih za presojo o dopustnosti zahteve potrebuje pristojni organ, Ministrstvo za finance.  Predlog devetega odstavka določa, da se postopek skupnega dogovarjanja, začet po drugih pravnih podlagah, nadaljuje po tem poglavju zakona, če davčni zavezanec to zahteva. Direktiva 1852/2017 v členu 16, odstavek pet, določa, da se z vložitvijo zahteve prekinejo vsi drugi postopki v teku na podlagi postopka medsebojnega dogovarjanja ali postopkov reševanja sporov v okviru sporazuma ali konvencije, ki se razlaga ali uporablja v povezavi z zadevnim vprašanjem spora.  Predlog desetega odstavka določa, da se ta člen smiselno uporablja tudi za zahteve, ki jih prejme pristojni organ od pristojnega organa druge države ali od rezidenta druge države (na primer. če pri pristojnem organu Republike Slovenije vloži zahtevo davčni nerezident, ki se ne šteje po zakonu, ki ureja gospodarske družbe, za veliko gospodarsko družbo).  256.c člen  Predlog 256.c člena določa rok, v katerem mora pristojni organ odločiti o zahtevi, ter upravičenja in obveznosti pristojnega organa. Pristojni organ po vložitvi zahtevka preveri, ali so izpolnjeni formalni pogoji za začetek postopka, in sicer ali je zahtevo vložila upravičena oseba, ali je zahteva vložena pravočasno.  Če zahteva ne vsebuje vseh podatkov, dokumentov in informacij, kot jih določa peti odstavek 256.b člena, ali je poleg teh podatkov treba predložiti še dodatne informacije, dokaze, dokumente, pomembne za razjasnitev vprašanja obdavčitve oziroma utemeljenosti zahteve, pristojni organ pozove davčnega zavezanca k dopolnitvi njegove zahteve in mu postavi rok, v katerem mora predložiti zahtevane informacije, dokaze, dokumente. Davčni zavezanec lahko zaprosi za podaljšanje roka. Pristojni organ na podlagi prejete dokumentacije odloči o upravičenosti oziroma o utemeljenosti zahteve z odločbo, zoper katero je dovoljen upravni spor. Pristojni organ se lahko pred zavrnitvijo zahteve za začetek postopka skupnega dogovarjanja (pred izdajo odločbe o zavrnitvi zahteve) posvetuje s pristojnim organom druge države pogodbenice.  Pristojni organ, Ministrstvo za finance, mora o upravičenosti oziroma utemeljenosti zahteve, ki je temeljno za začetek postopka skupnega dogovarjanja, meritorno odločiti v šestih mesecih od prejema zahteve, če pa je v treh mesecih od prejema zahteve še zahteval predložitev specifičnih informacij, to je podatkov, dokazov in dokumentov, pomembnih za razjasnitev vprašanja obdavčitve (šesti odstavek 256.b člena), pa v šestih mesecih od prejema specifičnih informacij. Pristojni organ z odločbo ne ugodi zahtevi za začetek skupnega dogovarjanja, če na podlagi podatkov in dokazil ter drugih informacij davčnega zavezanca ugotovi, da ne gre za vprašanje obdavčitve po mednarodni pogodbi (ni nastala obdavčitev, ki je neskladna z mednarodno pogodbo). Če pristojni organ v zgoraj navedenem roku ne odloči, se šteje, da je zahtevi davčnega zavezanca ugodeno (sedmi odstavek). V tem delu zakon molk organa drugače ureja kot ZUP, ki molk organa opredeljuje kot fikcijo negativne odločitve.  Ko odloča o zahtevi, lahko pristojni organ:   * Zahtevo s sklepom zavrže, ker je ni vložila upravičena oseba ali ni bila pravočasno vložena (na podlagi določil Zakona o splošnem upravnem postopku. * Zahtevo z odločbo zavrne, ker se ne nanaša na obdavčitev po mednarodni pogodbi (ugotovi, da dejanja ene ali obeh držav pogodbenic za zavezanca nimajo oziroma ne bodo imela za posledico obdavčenje, ki ni v skladu z določbami mednarodne pogodbe.   Davčni zavezanec lahko zoper sklep o zavrženju ali odločbo o zavrnitvi zahteve za začetek postopka skupnega dogovarjanja v 30 dneh od vročitve sklepa ali odločbe vloži tožbo pri Upravnem sodišču Republike Slovenije (28. člen Zakona o upravnem sporu).[[13]](#footnote-14)   * Sam (enostransko) reši vprašanje v zvezi z zahtevo z uporabo pravnih sredstev po slovenski zakonodaji. Določi se tudi posebno pravno sredstvo, če je odločba o odmeri davka, na katero se nanaša zahteva, že dokončna ali pravnomočna, pa te odločbe ni mogoče odpraviti z obnovo ali odpravo in razveljavitvijo odločbe po nadzorstveni pravici. Davčni organ z novo odločbo, v kateri upošteva napotilo pristojnega organa iz tretjega odstavka, nadomesti dokončno ali pravnomočno odločbo. Ta odločba učinkuje od dneva vročitve odločbe. Davek, izračunan v odločbi, mora biti plačan v 30 dneh od vročitve odločbe. Če je bil z novo odločbo ugotovljen premalo plačan oziroma neplačan davek, začnejo teči zamudne obresti po preteku roka za plačilo. Davčnemu zavezancu obresti za preveč odmerjen in plačan davek ne pripadajo, če je z novo odločbo ugotovljeno preplačilo davka. Z dnem, ko je davčni zavezanec seznanjen, da bo o njegovi zahtevi glede vprašanja obdavčitve odločal davčni organ, se postopek na podlagi tega poglavja zakona konča. Če se davek izračuna v obračunu davka, pa se postopek skupnega dogovarjanja konča, ko da je seznanjen, da lahko predloži davčni obračun oziroma popravek davčnega obračuna. * Davčni zavezanec predloži davčni obračun oziroma popravek davčnega obračuna, v katerem upošteva odločilna dejstva. Pristojni organ s sprejeto odločitvijo, da je zahteva glede vprašanja obdavčitve utemeljena in bo rešena enostransko (brez postopka skupnega dogovarjanja), seznani pristojni organ druge države. * Izda odločbo, s katero ugodi zahtevi davčnega zavezanca za začetek skupnega dogovarjanja s pristojnim organom druge države. Če pristojni organ v šestmesečnem roku ne odloči, se šteje, da je zahtevi ugodil. O sprejeti odločitvi mora pristojni organ brez odlašanja obvestiti davčnega zavezanca in pristojni organ druge države.   Predlog sedmega odstavka določa, da če o vprašanju obdavčitve že teče postopek pred sodiščem, se utemeljena zahteva glede vprašanja obdavčitve kljub temu ne more rešiti enostransko. V tem primeru se bo začel postopek skupnega dogovarjanja.  Predlog desetega odstavka določa, da davčni organ po sprejemu odločitve, s katero ugotovi, da je zahteva glede vprašanja obdavčitve utemeljena, po uradni dolžnosti odloži plačilo davka oziroma davčno izvršbo. Predlog zakona razlikuje rok, do katerega se odloži in je odvisen od vrste različnih dejavnikov. Po sprejemu odločitve, s katero pristojni organ ugotovi, da je zahteva glede vprašanja obdavčitve utemeljena in da ni potreben postopek skupnega dogovarjanja, davčni organ po uradni dolžnosti do predložitve davčnega obračuna oziroma popravka davčnega obračuna iz četrtega odstavka tega člena oziroma do izdaje odločbe iz petega odstavka tega člena odloži plačilo davka oziroma davčno izvršbo. Če pristojni organ ugotovi, da je zahteva glede vprašanja obdavčitve utemeljena, davčni organ odloži plačilo davka oziroma davčno izvršbo do uveljavitve doseženega dogovora oziroma do poteka roka iz drugega odstavka 258. člena tega zakona (v 60 dneh od dneva, ko je bil davčni zavezanec obveščen o doseženem dogovoru), če davčni zavezanec ne zahteva uveljavitve dogovora oziroma po poteku 50 dni od vročitve obvestila iz tretjega odstavka 256.e člena (od vročitve obvestila, s katerim je davčni zavezanec seznanjen z razlogi, zaradi katerih dogovor ni bil dosežen), če dogovor ni dosežen in davčni zavezanec ni predlagal ustanovitev svetovalne komisije. Za čas odloga se davčnemu zavezancu ne obračunajo obresti.  256.č člen  Predlagani 256.č člen ureja umik zahteve pred začetkom in med začetim postopkom skupnega dogovarjanja ter njegove posledice.  Davčni zavezanec ima pravico umakniti svojo zahtevo vsak čas pred začetim in že med začetim postopkom skupnega dogovarjanja. Če davčni zavezanec umakne zahtevo v času, ko pristojni organ, Ministrstvo za finance, o njej še ni odločilo, se postopek s sklepom ustavi. Zoper sklep o ustavitvi ni dovoljena pritožba.  Davčni zavezanec lahko umakne zahtevo tudi med postopkom skupnega dogovarjanja. Če je bil postopek skupnega dogovarjanja že začet, pa se z umikom zahteve končajo vsi postopki skupnega dogovarjanja. Pristojni organ seznani drug pristojni organ, da se je postopek skupnega dogovarjanja končal.  O umiku zahteve pristojni organ obvesti davčni organ in sodišče, če je zaradi postopka skupnega dogovarjanja prišlo do prekinitve postopka skupnega dogovarjanja v skladu z 256.č členom.  256.d člen  V predlaganem 256.d členu se uredi institut prekinitve davčnega ali sodnega postopka. Če je pristojni organ izdal odločbo, s katero je ugodil zahtevi davčnega zavezanca, se prekinejo davčni in sodni postopki, ki so povezani z vprašanjem obdavčitve, o katerem je bil začet postopek skupnega dogovarjanja. Razlog prekinitve je v nesmotrnosti vodenja dveh postopkov hkrati, upoštevajoč, da pristojni organ ne more odstopati od odločitve, ki jo sprejme sodišče. Postopek skupnega dogovarjanja se začne s tem, ko pristojni organ obvesti pristojni organ druge države, da je zahteva davčnega zavezanca za začetek postopka skupnega dogovarjanja dopustna, pod pogojem, če tudi pristojni organ druge države odloči, da je zahteva dopustna.  Ministrstvo za finance nemudoma obvesti davčni organ in sodišče, pred katerim teče postopek glede vprašanja obdavčitve, da je o tem vprašanju začet postopek skupnega dogovarjanja. V primerih, ko svetovalna komisija odloča, ali so izpolnjeni pogoji za začetek postopka skupnega dogovarjanja, se davčni in sodni postopek še ne prekine. Gre za primere, ko je eden izmed pristojnih organov druge države članice zavrnil zahtevo za začetek skupnega dogovarjanja.  Davčni organ (na drugi stopnji) ali sodišče izda sklep o prekinitvi postopka takoj, ko je obveščen, da je bil začet postopek skupnega dogovarjanja. Zoper sklep o prekinitvi ni dovoljena pritožba.  V predlaganem četrtem odstavku se določi, da s prekinitvijo prenehajo teči vsi roki, ki so določeni za procesna dejanja.  Prekinjenemu postopku sledi nadaljevanje, če davčni zavezanec umakne svojo zahtevo ali če ne uveljavlja dogovora. Če želi davčni zavezanec uveljaviti dogovor, dosežen v postopku skupnega dogovora, mora pred organi v Republiki Sloveniji umakniti vsa pravna sredstva, vložena v zvezi z vprašanjem obdavčitve (ta pogoj je urejen v predlaganem 258. členu).  256.e člen  V predlogu tega člena so določeni roki, v katerih mora biti dosežen dogovor o vprašanju obdavčitve.  Po predlogu prvega odstavka tega člena mora pristojni organ v dveh letih od vročitve odločbe davčnemu zavezancu, s katero je ugodil njegovi zahtevi, doseči dogovor. Ta rok se lahko na predlog enega izmed pristojnih organov podaljša za največ eno leto. Za sprejem dogovora velja rok iz prvega odstavka tudi, če pristojni organ začne postopek na podlagi mnenja, ki ga je podala strokovna komisija glede vprašanja izpolnjevanja pogojev za postopek skupnega dogovarjanja. Rok iz prvega odstavka začne teči z dnem, ko je pristojni organ obvestil svetovalno komisijo o svojem predlogu (drugi odstavek 257.d člena).  Če je sodišče v upravnem sporu odločalo o odločbi, s katero pristojni organ ni ugodil zahtevi davčnega zavezanca, in ugodilo tožbi davčnega zavezanca, začne teči rok za sprejem skupnega dogovora iz prvega odstavka tega člena z dnem, ko je pristojni organ seznanjen z odločitvijo sodišča.  Pristojni organ, Ministrstvo za finance, mora seznaniti davčnega zavezanca z razlogi, zaradi katerih dogovor v zakonsko določenem roku ni bil dosežen. Hkrati ga mora seznaniti tudi z možnostjo, da lahko predlaga ustanovitev svetovalne komisije, ter pogojih, ki morajo biti izpolnjeni v zvezi s takšnim predlogom.  K 31. členu  Postopek skupnega dogovarjanja z drugim pristojnim organom se začne, če oba pristojna organa ugodita zahtevi davčnega zavezanca. Če nobeden izmed pristojnih organov ni ugodil zahtevi, lahko davčni zavezanec uporabi pravna sredstva po nacionalnem pravu obeh držav. V Republiki Sloveniji vloži tožbo zoper odločbo, s katero je pristojni organ zavrnil njegovo zahtevo. Dokler teče oziroma ni končan postopek pred upravnim sodiščem, zahteve za ustanovitev svetovalne komisije ni mogoče vložiti.  Predlog 257. člena ureja možnosti, ki jih ima na voljo davčni zavezanec za rešitev vprašanja obdavčitve, če se postopek skupnega dogovarjanja pred pristojnimi organi ne začne. Za rešitev tega vprašanja lahko davčni zavezanec predlaga ustanovitev svetovalne komisije.  Predlog 257. člena ureja pogoje za ustanovitev svetovalne komisije, ki lahko poda mnenje glede izpolnjevanja pogojev za začetek postopka skupnega dogovarjanja. Če pristojni organ ni dosegel dogovora, lahko svetovalna komisija sprejme tudi vsebinsko odločitev glede vprašanja obdavčitve, ki zavezuje pristojni organ, če se ta ne dogovori drugače. Svetovalna komisija se ustanovi samo na predlog davčnega zavezanca, ki ga v pisni obliki poda pri pristojnem organu.  Pogoji za ustanovitev svetovalne komisije so:   * če je samo eden izmed pristojnih organov ugodil zahtevi davčnega zavezanca, pri čemer pa v zvezi z zavrnjeno zahtevo pri drugem pristojnem organu, ki ne more odstopati od sodnih odločitev, ni bila sprejeta odločitev, s katero je sodišče pritrdilo odločitvi pristojnega organa, torej ugotovilo, da vložena zahteva ne izpolnjuje pogojev. Če ponazorimo s primerom: pristojni organ druge države je ugodil zahtevi davčnega zavezanca, slovenski pristojni organ, Ministrstvo za finance, pa njegovi zahtevi ni ugodil. Če davčni zavezanec zoper odločbo, s katero je bila zavrnjena njegova zahteva, ni vložil tožbe, je izpolnjen pogoj za ustanovitev svetovalne komisije, če pa je sprožil upravni spor, pa je sodišče odločilo, da je izdana odločba pristojnega organa pravilna in zakonita, pogoji za ustanovitev svetovalne komisije niso izpolnjeni. Slovenski pristojni organ je vezan na odločitve sodišča, zato v tem primeru niso izpolnjeni pogoji za ustanovitev svetovalne komisije. Ti pogoji bi bili izpolnjeni, če je davčni zavezanec vložil tožbo zoper odločbo iz drugega odstavka 256.c člena, pa sodišče ugodi njegovi zahtevi, * če dogovor ni bil dosežen v dveh letih od vročitve odločbe, s katero je pristojni organ ugodil zahtevi davčnega zavezanca. Če pa je bil ta rok na predlog pristojnega organa podaljšan, pa se ta dveletni rok podaljša še za čas podaljšanja.   V drugem odstavku predlog določa razloge, ki preprečujejo vložitev predloga za ustanovitev svetovalne komisije. Med temi so nekateri, ki določajo časovne omejitve za vložitev. Ustanovitve ni mogoče predlagati, dokler je mogoče vložiti tožbo zoper odločbo zavrnitvi zahteve (to je v 30 dneh od vročitve odločbe), ali dokler teče postopek pred sodiščem zoper odločbo, s katero pristojni organ zavrne zahtevo (drugi odstavek 256.c člena). Povedano drugače, dokler sodišče ne odloči o zahtevi davčnega zavezanca, ki s tožbenim zahtevkom izpodbija odločbo pristojnega organa, s katero ni bilo ugodeno njegovi zahtevi, ni mogoče vložiti predloga za ustanovitev svetovalne komisije. Če pa je bila v zvezi z zavrnjeno zahtevo sprejeta odločitev sodišča, ta veže pristojni organ ali organ druge države. Vložitev predloga za ustanovitev svetovalne komisije ni več mogoča, če je sodišče potrdilo odločitev pristojnega organa.  Predlog tretjega odstavka določa dodatni pogoj, ki preprečuje vložitev predloga za ustanovitev svetovalne komisije, če je bil davčni zavezanec pravnomočno kaznovan za hujši davčni prekršek ali pravnomočno obsojen za kaznivo dejanje davčne zatajitve, četudi gre za vprašanje obdavčitve, ki ni v skladu z mednarodno pogodbo. Obsodba za kaznivo dejanje davčne zatajitve ima pravne posledice, če je storilec pravnomočno obsojen za kaznivo dejanje davčne zatajitve na kazen zapora in tudi, če mu je bila izrečena denarna kazen, pogojna obsodba ali sodni opomin ali če mu je bila kazen odpuščena.[[14]](#footnote-15) Takšni pogoji so skladni z Direktivo 2017/1852/EU, ki v členu 16, odstavku 6, določa, da lahko država članica zavrne dostop do postopka reševanja spora prek svetovalne komisije, če so bile v državi članici naložene kazni zaradi prirejenega dohodka ali kapitala kot posledice davčne goljufije, namernega neplačila ali hude malomarnosti. Kadar so se začeli sodni ali upravni postopki, ki bi lahko privedli do takih kazni, in ti postopki potekajo hkrati s katerim koli postopkom iz te direktive, lahko pristojni organ postopke iz te direktive prekine od dne prejeta pritožbe do dne, ko je znan izid navedenih postopkov. Namen določbe je onemogočiti dostop do postopka skupnega dogovarjanja davčnim zavezancem, ki huje kršijo davčne obveznosti, pa je do dvojne obdavčitve prišlo ravno zaradi te kršitve. Če so postopki iz prvega stavka še v teku, se postopek skupnega dogovarjanja prekine, dokler niso pravnomočno končani.  Predlog četrtega odstavka določa, da lahko pristojni organ v posameznem primeru nasprotuje ustanovitvi svetovalne komisije, če ne gre za vprašanje dvojne obdavčitve in je to določeno z mednarodno pogodbo. O zavrnitvi zahteve za ustanovitev svetovalne komisije mora pristojni organ nemudoma obvestiti pristojni organ druge države in davčnega zavezanca.  V predlogu petega odstavka se določi rok, v katerem se vloži predlog za ustanovitev svetovalne komisije. Pred rokom, določenim v tem odstavku, zahteve ni mogoče vložiti. Če je bila zahteva ugodena samo s strani enega pristojnega organa (gre za primere, urejene v prvi alineji prvega odstavka), se vloži predlog v 50 dneh od prejema odločbe iz drugega odstavka 256.c člena tega zakona, če zoper njo ni bila vložena tožba. Če pa je bila zoper to odločbo vložena tožba, se lahko vloži predlog v 50 dneh od prejema odločbe, s katero je sodišče ugodilo tožbi. Predlog ureja tudi rok za vložitev predloga za ustanovitev svetovalne komisije, če pristojni organ v zakonsko določenem roku ni dosegel dogovora. Če dogovor ni bil dosežen, se lahko vloži predlog za ustanovitev svetovalne komisije v 50 dneh od prejema obvestila, s katerim je pristojni organ obvestil davčnega zavezanca o razlogih, zaradi katerih ni bil dosežen dogovor (tretji odstavek 256.e člena).  Predlog šestega odstavka določa časovno obdobje, v katerem se mora ustanoviti svetovalna komisija. Ta se mora ustanoviti najpozneje v štirih mesecih od prejema pisne zahteve, pod pogojem, da so za to izpolnjeni pogoji, določeni v tem členu. Z ustanovitvijo predsednik svetovalne komisije nemudoma seznani davčnega zavezanca.  K 32. členu  257.a člen  Predlagani 257.a člen ureja vsebino glede sestave svetovalne komisije, pogojev za imenovanje uglednih neodvisnih oseb ter razlogov za njihovo razrešitev. Ta vsebina bo podrobneje urejena s pravilnikom, v katerem se bo uredil tudi način imenovanja in razrešitve uglednih neodvisnih oseb ter upravljanje podatkov za seznam uglednih neodvisnih oseb, ki ga vzpostavi in vodi Evropska komisija. Direktiva 2017/1852/EU določa, da svetovalno komisijo, ki jo ustanovijo pristojni organi na zahtevo davčnega zavezanca, sestavljajo predsednik, predstavnik pristojnega organa in ugledna neodvisna oseba, ki jo določi pristojni organ s seznama uglednih neodvisnih oseb. Minister za finance imenuje in razrešuje ugledne neodvisne osebe.  Svetovalno komisijo sestavljajo predsednik, predstavnik pristojnega organa in ugledni neodvisni osebi, ki ju določita pristojna organa s seznama uglednih neodvisnih oseb, ki ga vzpostavi in vodi Evropska komisija. Ugledne osebe imajo svojega namestnika, ki ju na enak način kot ugledne neodvisne osebe določita pristojna organa za primere, če ugledna neodvisna oseba ne bi mogla opravljati svojih dolžnosti. Direktiva 2017/1852/EU določa, da se število predstavnikov pristojnega organa in ugledne neodvisne osebe lahko poveča za eno osebo, če se pristojni organ tako dogovori.  V predlogu tega člena so določeni pogoji glede izobrazbe, strokovnosti, delovnih izkušenj, znanja jezika, ki jih mora izpolnjevati ugledna neodvisna oseba. Pri tej osebi ne sme biti nobenih okoliščin, ki vzbujajo dvom o njeni nepristranskosti za reševanje vprašanja obdavčitve. Predlog v osmem odstavku določa, da je lahko ugledna neodvisna oseba razrešena, če sama zahteva razrešitev ali če se ugotovi, da obstajajo okoliščine, ki vzbujajo dvom o njeni neodvisnosti in nepristranskosti za reševanje vprašanja obdavčitve. Razrešena je tudi, če se ugotovi, da so okoliščine, ki vzbujajo dvom o njeni neodvisnosti in nepristranskosti, nastopile v enem letu od podaje mnenja iz 257. člena tega zakona.  Seznam uglednih neodvisnih oseb in njihovih namestnikov je javen v delu, ki obsega podatke o osebnem imenu ugledne neodvisne osebe in njen znanstveni ali strokovni naziv. Te podatke objavi Ministrstvo za finance na svoji spletni strani.  Predlog šestega odstavka določa, da lahko pristojni organ nasprotuje imenovanju ugledne neodvisne osebe ali nasprotuje, da bi bila še naprej na seznamu uglednih neodvisnih oseb, na način in po postopku, ki ga določa Direktiva Sveta 2017/1852/EU. Ta vsebina direktive, ki se ne prenaša, je urejena v členu 8 Direktive 2017/1852. Pristojni organ (Ministrstvo za finance) lahko na podlagi direktive nasprotuje imenovanju ugledne neodvisne osebe, ki jo imenuje pristojni organ druge države, zaradi razlogov, o katerih sta se pristojna organa vnaprej dogovorila, ali če meni, da oseba ne izpolnjuje pogojev za imenovanje, ali meni da so v enem letu od podaje mnenja svetovalne komisije nastopile okoliščine, ki vzbujajo dvom o njeni neodvisnosti in nepristranskosti za reševanje vprašanja obdavčitve. Če je ugledno neodvisno osebo imenovalo sodišče ali nacionalni organ za imenovanje, pa pristojni organ ne more nasprotovati imenovanju ugledne osebe, ki jo je imenoval pristojni organ druge države.  Če pristojni organ utemeljeno domneva, da določena oseba, ki jo je imenoval pristojni organ druge države, ni neodvisna in zato nasprotuje, da bi bila še naprej na seznamu uglednih neodvisnih oseb, o tem obvesti Evropsko komisijo in v ta namen predloži dokaze. Pristojni organ lahko od ugledne neodvisne osebe, imenovane v skladu z drugim odstavkom tega člena, ali njenega namestnika, zahteva, da razkrije vse svoje interese, razmerja ali druge zadev, ki bi lahko vplivali na njeno neodvisnost ali nepristranskost ali ki bi lahko utemeljeno ustvarjali vtis pristranskosti v postopkih.  Po Direktivi 2017/1852 imajo glede imenovanja uglednih neodvisnih oseb pristojni organi obveznosti, vsebina teh določb pa ni predmet prenosa. Na podlagi direktive se pristojna organa dogovorita o pravilih za imenovanje ugledne neodvisne osebe s seznama uglednih neodvisnih oseb. Če se ne dogovorita, se imenujejo ugledne neodvisne osebe s seznama uglednih neodvisnih oseb z žrebom. Predstavniki pristojnih organov in ugledne neodvisne osebe izmed uglednih neodvisnih oseb s seznama uglednih neodvisnih oseb izvolijo predsednika. Če se ne dogovorijo drugače, je predsednik sodnik.  Evropska komisija vzpostavi in vodi seznam uglednih neodvisnih oseb, ki jih pristojni organi priglasijo Evropski komisiji. Pristojni organ za namene vzpostavitve in upravljanja sporoča podatke o imenovanju in razrešitvi uglednih neodvisnih oseb. Tudi ta vsebina ni predmet prenosa.  257.b člen  Predlog 257.b člena ureja dolžnost pristojnega organa, da seznani davčnega zavezanca s pravili delovanja svetovalne komisije (v nadaljnjem besedilu: pravila delovanja), datumom, do katerega bo sprejeto mnenje glede vprašanja obdavčitve, in pravno podlago, na podlagi katere bo sprejeta odločitev glede vprašanja obdavčitve (odločitev se sprejme na podlagi veljavne pravne določbe nacionalnega prava države članice, veljavnega sporazuma ali konvencije ipd.). Predlog drugega odstavka določa, da se pristojni organ s pristojnim organom druge države organa dogovori o pravilih delovanja, ki določajo opis in značilnosti vprašanja obdavčitve, mandatu, o katerem se pristojni organ dogovori v zvezi s pravnimi in dejanskimi vprašanji, ki jih je treba rešiti, kateri organ bo reševal spor, o časovnem okviru za pripravo mnenja, sestavi svetovalne komisije, vključno s številom in imeni članov, podrobnostmi o njihovi usposobljenosti in kvalifikacijah ter nasprotji interesov, ki so jih razkrili, pravilih za udeležbo davčnega zavezanca in tretjih strani v postopku, izmenjavi memorandumov, podatkov in dokazov, stroških, vrsti postopka reševanja sporov in drugih ustreznih postopkovnih ali organizacijskih vidikih ter ostalih zahtevah v zvezi s postopkom za podajo mnenja.  V predlogu tretjega odstavka se določijo vrste informacij, če je svetovalna komisija ustanovljena za podajo mnenja glede vprašanja izpolnjevanja pogojev za začetek postopka skupnega dogovarjanja.  Če so pravila delovanja svetovalne komisije nepopolna ali pristojni organ o pravilih delovanja ne obvesti davčnega zavezanca, se uporabljajo standardna pravila o delovanju, ki jih je sprejela Evropska komisija.  Direktiva 2017/1852/EU določa, da se lahko davčni zavezanec v primerih, če se člani svetovalne komisije niso dogovorili o pravilih delovanja, obrne na pristojno sodišče, da bi sodišče odredilo sprejem pravil o delovanju (četrti odstavek 11. člena). Upoštevati je tudi treba, da Direktiva 2017/1852/EU v 7. členu ureja pristojnosti sodišč, če svetovalna komisija ni bila ustanovljena v roku ali če pristojni organ ni imenoval ugledne neodvisne osebe. V tem primeru se za imenovanje neodvisnih oseb uporablja isti postopek, kot se uporablja v skladu z nacionalnimi pravili pri arbitraži v civilnih in gospodarskih zadevah, ki se uporablja, kadar sodišče ali nacionalni organ za imenovanje imenuje arbitra v primerih, v katerih se stranki o tem ne moreta dogovoriti. Zato se predlagana ureditev glede pristojnosti sodišča in postopka odločanja v teh primerih zgleduje po Zakonu o arbitraži (Uradni list RS, št. [45/08](http://www.uradni-list.si/1/objava.jsp?sop=2008-01-1979)). Predlog tretjega odstavka ureja možnosti davčnega zavezanca, ki jih ima v primeru, če se predsednik in neodvisne osebe niso dogovorili o pravilih delovanja ali če davčni zavezanec o njih ni bil obveščen. V tem primeru sodišče v nepravdnem postopku, sproženem na predlog davčnega zavezanca, naloži svetovalni komisiji, da v določenem roku sprejme pravila delovanja in jih sporoči davčnemu zavezancu. Za vprašanja tega postopka se smiselno uporablja Zakon o arbitraži. Če bo davčni zavezanec vložil tožbo, bo o teh primerih odločalo pristojno Okrožno sodišče v Ljubljani. O pritožbi zoper odločitev sodišča odloča Vrhovno sodišče Republike Slovenije. Izredna pravna sredstva pa niso dovoljena.  257.c člen  Predlog prvega odstavka tega člena ureja ukrepe za ustanovitev svetovalne komisije, če ta ni bila ustanovljena v zakonsko določenem roku (v štirih mesecih od vložitve pisnega predloga za ustanovitev svetovalne komisije). V tem primeru lahko davčni zavezanec zahteva, da sodišče sprejeme ukrepe za ustanovitev svetovalne komisije.  Predlog drugega odstavka določa, da sodišče na zahtevo davčnega zavezanca imenuje ugledno neodvisno osebo in njenega namestnika, če teh pristojni organ ni imenoval. V tem primeru je sodišče vezano, da te osebe imenuje s seznama uglednih neodvisnih oseb. Sodišče na zahtevo davčnega zavezanca tudi imenuje s seznama uglednih neodvisnih oseb dve ugledni neodvisni osebi, če nobeden od pristojnih organov ne imenuje ugledne neodvisne osebe.  V predlogu tretjega odstavka je določen rok za vložitev zahteve na sodišče. Zahteva iz tega člena se vloži na pristojno sodišče v 30 dneh po preteku roka iz četrtega odstavka 257. člena tega zakona.  Direktiva 2017/1852/EU v tretjem odstavku 7. člena, ki ureja imenovanje s strani pristojnih sodišč, določa, da se pred pristojnim sodiščem za imenovanje neodvisnih oseb, kadar teh ne imenujejo države članice, uporablja isti postopek, kot se uporablja v skladu z nacionalnimi pravili pri arbitraži v civilnih in gospodarskih zadevah, ki se uporablja, kadar sodišče ali nacionalni organ za imenovanja imenuje arbitra v primerih, v katerih se stranki o tem ne moreta dogovoriti. Zato se predlagana ureditev glede določitve sodišča in postopka odločanja zgleduje po Zakonu o arbitraži (Uradni list RS, št. [45/08](http://www.uradni-list.si/1/objava.jsp?sop=2008-01-1979)). Za odločanje o zadevah iz tega člena je pristojno Okrožno sodišče v Ljubljani. Za vprašanja tega postopka se smiselno uporablja zakon, ki ureja arbitražo. O pritožbi zoper odločbo sodišča odloča Vrhovno sodišče Republike Slovenije. Izredna pravna sredstva niso dovoljena.  Po Direktivi 2017/1852 ugledne osebe, ki jih imenuje sodišče, s seznama uglednih neodvisnih oseb imenujejo z žrebom predsednika. Ta vsebina ni predmet prenosa.  257.č člen  Predlog prvega odstavka tega člena določa, da se lahko pristojni organ s pristojnim organom druge države dogovori, da namesto svetovalne komisije poda mnenje o vprašanju obdavčitve komisija za alternativno reševanje sporov, in sicer v okviru, določenem v 257.d členu tega zakona. Pristojna organa se lahko dogovorita, da komisija poteka pred stalnim ali začasnim telesom. Glede pristojnosti komisije za alternativno reševanje sporov smiselno veljajo določbe 257.d člena, ki ureja naloge pristojnega organa v zvezi z odločitvami svetovalne komisije.  Mnenje komisije za alternativno reševanje sporov je prav tako kot mnenje svetovalne komisije zavezujoče, če se pristojna organa o rešitvi vprašanja spora ne dogovori drugače v šestih mesecih od prejema mnenja komisije. Komisija pripravi mnenje na podlagi mednarodne pogodbe in nacionalnega prava.  Pristojni organ se lahko s pristojnim organom druge države dogovori o drugačni sestavi in obliki komisije za alternativno reševanje sporov, pravilih o delovanju ter stroških postopka, kot veljajo za svetovalno komisijo. Kljub temu pa ga vežejo pravila glede pogojev za imenovanje in razrešitev uglednih neodvisnih oseb, ki so določeni v drugem in tretjem odstavku 257. člena tega zakona. Glede imenovanja in razrešitve uglednih neodvisnih oseb, ki so člani komisije za alternativno reševanje sporov, ne veljajo drugačna pravila, kot veljajo za člane uglednih neodvisnih oseb strokovne komisije.  257.d člen  Predlog člena ureja naloge pristojnega organa v zvezi z odločitvami svetovalne komisije.  Predlog prvega odstavka določa, da se postopek skupnega dogovarjanja, za katerega je svetovalna komisija podala mnenje, da zahteva davčnega zavezanca izpolnjuje pogoje, začne na predlog enega od pristojnih organov. Pristojni organ, ki je podal predlog za začetek postopka skupnega dogovarjanja, o svojem predlogu obvesti svetovalno komisijo in davčnega zavezanca. Z dnem prejema obvestila o mnenju svetovalne komisije glede izpolnjevanja pogojev za postopek skupnega dogovarjanja, začne za pristojni organ teči rok za sprejem dogovora iz prvega odstavka 256.e člena tega zakona.  Če se pristojna organa v šestih mesecih od prejema mnenja svetovalne komisije o vprašanju obdavčitve ne dogovorita drugače, je mnenje, ki ga poda komisija na podlagi mednarodne pogodbe in nacionalnega prava, za pristojni organ zavezujoče za odločitve po mednarodni pogodbi.  Kadar svetovalna komisija poda mnenje zaradi razloga iz druge alineje prvega odstavka 257. člena tega zakona (vsebinsko odloči o vprašanju obdavčitve), lahko pristojni organ z pristojnim organom druge države sklene dogovor, ki se razlikuje od mnenja svetovalne komisije. Če v šestih mesecih od prejema mnenja svetovalne komisije pristojna organa ne skleneta dogovora, je mnenje, ki ga poda komisija na podlagi mednarodne pogodbe in nacionalnega prava, za pristojni organ zavezujoče.  Vsebina določb Direktive 2017/1852, ki za svetovalno komisijo določa roke za podajo mnenja glede vprašanja izpolnjevanja pogojev za postopek skupnega dogovarjanja (glede procesnih predpostavk) ali za podajo mnenja o vsebini spora, ter način odločanja, ni predmet prenosa. Svetovalna komisija se opredeli do odločitve pristojnega organa, ki ni ugodil zahtevi zavezanca za začetek postopka skupnega dogovarjanja s pristojnim organom druge države. Svetovalna komisija mora v šestih mesecih od ustanovitve podati mnenje glede vprašanja izpolnjevanja pogojev za postopek skupnega dogovarjanja, če:   * je samo pristojni organ ugodil njegovi zahtevi, pri čemer pa v zvezi z zavrnjeno zahtevo pri drugem pristojnem organu ni bila sprejeta odločitev sodišča, ki veže ta pristojni organ, oziroma * je drug pristojni organ, pristojni organ druge države, ugodil njegovi zahtevi, pri čemer pa v zvezi z zavrnjeno zahtevo pri pristojnem organu sodišče z odločbo tožbe zoper sklep iz drugega odstavka 256.c člena tega zakona ni kot neutemeljeno zavrnilo.   Svetovalna komisija mora pristojni organ obvestiti o mnenju v 30 dneh od njegovega sprejema.  Svetovalna komisija poda mnenje glede vprašanja obdavčitve, če nobeden od pristojnih organov v 60 dneh od prejema njenega mnenja o izpolnjevanju pogojev oziroma dopustnosti za začetek postopka skupnega dogovarjanja ne predlaga postopka skupnega dogovarjanja. V drugem primeru pa svetovalna komisija sama poda vsebinsko mnenje o načinu rešitve vprašanja obdavčitve, če med pristojnima organoma ni bil dosežen dogovor v roku iz prvega odstavka 256.e člena tega zakona. Svetovalna komisija mora upoštevati določila mednarodne pogodbe in nacionalnega prava. Rok za pripravo mnenja začne teči v šestih mesecih od ustanovitve, ki se lahko podaljša za tri mesece, če svetovalna komisija še ne more podati mnenja. S podaljšanjem roka svetovalna komisija seznani pristojni organ in davčnega zavezanca.  Svetovalna komisija odloči o mnenju z navadno večino svojih članov. Če pa večine ni mogoče doseči, o končnem mnenju odloči glas predsednika.  K 33. členu  Predlog tega člena v zvezi z uveljavitvijo sklenjenega dogovora določa dolžnosti oziroma način ravnanja pristojnega organa in davčnega zavezanca.  Pristojni organ mora o doseženem dogovoru nemudoma obvestiti davčnega zavezanca. Davčni zavezanec lahko pri pristojnem organu zahteva njegovo predložitev, če o dogovoru ni bil seznanjen, in sicer v 30 dneh od sprejema dogovora.  Davčni zavezanec mora v 60 dneh od dneva, ko je bil obveščen o dogovoru, sprejetem v postopku skupnega dogovarjanja, od davčnega organa zahtevati uveljavitev dogovora. Predlog zakona določa, da se šteje, da davčni zavezanec ne uveljavlja dogovora, če v 60 dneh od dneva, ko je bil obveščen o sprejetem dogovoru, ne zahteva njegove uveljavitve oziroma če v 60 dneh, ko je bil obveščen o sprejetem dogovoru, davčnemu organu ne predloži dokazila o umiku pravnega sredstva.  Pristojni organ, Ministrstvo za finance, mora obvestiti davčni organ oziroma sodišče o tem, da davčni zavezanec ne uveljavlja dogovora. Predlog zakona določa, da z dnem obvestila prenehajo razlogi, zaradi katerih je bil postopek prekinjen.  Dogovor se ne more uveljaviti le deloma, temveč se lahko uveljavi le v celoti. Dogovor, dosežen v postopku skupnega dogovarjanja, se izvaja ne glede na roke v domačem pravu držav pogodbenic. Pri uveljavitvi dogovora se tako ne upoštevajo zastaralni roki oziroma določbe 125. in 126. člena ZDavP-2.  Za uveljavitev doseženega dogovora predlog zakona poleg rokov določa tudi druge pogoje. Če želi davčni zavezanec uveljaviti dogovor, mora umakniti pritožbo, tožbo ali drugo pravno sredstvo, vloženo v zvezi z vprašanjem obdavčitve. Dokazilo o umiku tožbe mora predložiti davčnemu organu v 60 dneh od obvestila pristojnega organa o doseženem dogovoru.  Če se davek ugotavlja z odločbo o odmeri davka, davčni organ z novo odločbo, v kateri upošteva dogovor, nadomesti odločbo o odmeri davka ne glede na to, ali je bila odločba o odmeri davka oziroma ni bila izpodbijana v upravnem ali sodnem postopku. Če je bila izpodbijana v sodnem postopku in o tem že izdana sodba, se tega pravnega sredstva ne more uporabiti. Zoper novo odločbo ima davčni zavezanec pravico pritožbe, s katero ne more izpodbijati vsebine dogovora. S tem predlogom četrtega odstavka se določi izredno pravno sredstvo, ki v navedenih primerih, torej če se davek ugotavlja z odločbo o odmeri davka, omogoča uveljavitev doseženega dogovora. Če se je postopek skupnega dogovarjanja začel po tem, ko je davčni organ že izdal odločbo o odmeri davka in je ta postala pravnomočna, pod pogojem, da o njej še ni odločilo sodišče, davčni organ uporabi to pravno sredstvo, ki omogoča uveljavitev doseženega dogovora. Nova odločba je podlaga za doplačilo premalo odmerjenega in plačanega davka ali vračilo preveč odmerjenega in plačanega davka (97. člen). Zoper novo odločbo ima davčni zavezanec pravico pritožbe. Če se davčna obveznost izpolni na podlagi obračuna davka, davčni zavezanec predloži obračun ali popravek obračuna, v katerem upošteva odločitev, sprejeto v postopku skupnega dogovarjanja.  Če se davek izračuna v obračunu davka, davčni zavezanec hkrati z zahtevo za uveljavitev doseženega dogovora predloži davčni obračun ali popravek davčnega obračuna, v katerem upošteva skupni dogovor. S popravkom davčnega obračuna davčni zavezanec odpravlja predhodno predloženi davčni obračun v delu, v katerem ga spreminja. V predloženem davčnem obračunu ali popravku davčnega obračuna mora izkazati razloge, zaradi katerih je predložil popravek davčnega obračuna ter predložiti dokazilo o umiku tožbe. Razlika v davčni obveznosti med predloženim in popravljenim obračunom, ki učinkuje od dneva predloženega popravljenega obračuna, je izvršilni naslov.  Če davčni organ ni sprejel odločitve, s katero bi upošteval doseženi dogovor, se lahko davčni zavezanec v zvezi z izvršitvijo sklenjenega dogovora obrne na upravno sodišče. Na podlagi tretjega odstavka 5. člena Zakona o upravnem sporu je upravni spor dopusten tudi, če upravni akt tožniku ni bil izdan ali mu ni bil vročen v predpisanem roku. Če je davčni zavezanec izpolnil pogoje glede uveljavitve dogovora, pa davčni organ odločbe o odmeri davka ni izdal v šestih mesecih od dneva, ko je zahteval uveljavitev dogovora, lahko vloži tožbo v upravnem sporu.  K 34. členu  258.a člen  Predlog tega člena ureja objavo mnenja, ki ga je podala svetovalna komisija ali komisija za alternativno reševanje sporov. O načinu in vsebini objave se pristojni organ dogovori s pristojnim organom druge države. Dogovor se lahko objavi v celoti ali v obliki povzetka. Pred objavo pa je treba pridobiti soglasje davčnega zavezanca, če se ta objavi v celoti.  Predlog drugega odstavka določa elemente povzetka. Ta mora vsebovati opis in bistvene elemente vprašanja obdavčitve, datum, davčna obdobja, pravno podlago za sprejem odločitve, gospodarsko panogo, kratek opis dogovora ter uporabljene metode.  Predlog tretjega odstavka določa dolžnost pristojnega organa, ki mora z vsebino nameravane objave dogovora seznaniti davčnega zavezanca. V predlogu četrtega odstavka je določen rok, v katerem lahko davčni zavezanec zahteva izločitev podatkov. Davčni zavezanec lahko zahteva, da se izločijo podatki, ki bi privedli do razkritja poslovne skrivnosti ali razkritja podatkov, ki bi bilo v nasprotju z javnim redom. Direktiva 2017/1852/EU v zvezi z varovanjem podatkov poleg poslovne skrivnosti omenja tudi trgovinsko, industrijsko, obrtniško in poklicno skrivnost, naš pravni red pa za vse te skrivnosti uporablja izraz poslovna skrivnost.  Direktiva 2017/1852 pristojnemu organu nalaga obveznost, da nemudoma seznani Evropsko komisijo z vsebino nameravane objave. Ta vsebina ni predmet prenosa.  258.b člen  Stroški postopka, ki nastanejo pristojnemu organu med postopkom ali zaradi postopka skupnega dogovarjanja, krije pristojni organ, stroške svetovalne komisije ali komisije za alternativno reševanje sporov pa si države članice med seboj porazdelijo po enakih delih, razen če se niso dogovorile drugače.  Davčnega zavezanca bremenijo vsi stroški, ki jih ima zaradi postopka skupnega dogovarjanja, kot so stroški za zamudo časa, izgubljeni zaslužek, pravno zastopanje, strokovno pomoč ter druge stroške v zvezi z izpolnjevanjem zahtev svetovalne komisije ali komisije za alternativno reševanje sporov.  Davčnega zavezanca na podlagi 79. člena Zakona o davčnem postopku bremenijo tudi stroški, nastali v davčnem postopku, to je postopku pred začetkom in po koncu postopka skupnega dogovarjanja (stroški davčnega postopka). Davčni zavezanec plača stroške uglednih neodvisnih oseb, članov svetovalne komisije ali komisije za alternativno reševanje sporov, če v postopku skupnega dogovarjanja umakne zahtevo ali če zaradi zavrnitve zahteve predlaga ustanovitev svetovalne komisije, ta pa ugotovi, da niso podani pogoji za začetek skupnega dogovarjanja (s takšnim mnenjem svetovalna mnenja pritrdi pristojnemu organu, ki je izdal sklep o zavrnitvi zahteve). Pristojni organ izda odločbo, s katero naloži davčnemu zavezancu stroške postopka.  Ugledni neodvisni osebi pripada povračilo dejanskih stroškov, ki jih je imela zaradi sodelovanja v postopku skupnega dogovarjanja, in nadomestilo za sodelovanje v postopku skupnega dogovarjanja. Višina nadomestila bo urejena v pravilniku. V njem bo urejen tudi način evidentiranja stroškov, ki so podlaga za dogovor o delitvi stroškov iz prvega odstavka 258.b člena in izdajo odločbe iz tretjega odstavka tega člena.  K 35. členu  Predlog v drugem odstavku 265. člena ZDavP-2 črta besedilo »o izogibanju dvojnega obdavčevanja«. Veljavni drugi odstavek 265. člena ZDavP-2 določa, da je pristojni organ Republike Slovenije za postopke skupnega dogovora s pristojnimi organi drugih držav po mednarodnih pogodbah o izogibanju dvojnega obdavčevanja, ki obvezujejo Republiko Slovenijo, ministrstvo, pristojno za finance. Ministrstvo za finance je pristojni organ Republike Slovenije za postopke skupnega dogovarjanja s pristojnimi organi drugih držav tudi po Konvenciji o odpravi dvojnega obdavčevanja v zvezi s preračunom dobička povezanih podjetij.  K 36. členu  Rok za sporočanje informacij iz četrtega odstavka 266.c člena in prvega, tretjega ter četrtega odstavka 266.č člena se za poročevalske finančne institucije Slovenije zaradi naknadnega preverjanja in zagotovitve kakovostnejših informacij, ki jih mora pristojni organ posredovati, zamakne s 30. junija na 31. maj leta, ki sledi koledarskemu letu, na katero se informacije nanašajo.  K 37. členu  Določa se globa za prekršek za kršitve obveznosti poročanja za zadevne davčne zavezance, kadar gre za prekrške posameznikov (255.š člen). S predpisano globo se sankcionira kršitev obveznosti poročanja in ne morda kršitev drugih obveznosti, ne gre torej za sankcijo po izvedenem davčnemu nadzoru.  K 38. členu  S predlogom se dopolnjuje 396. člen, ki ureja izjeme od prekrška pri vložitvi davčne napovedi. Za jasno določene primere se določi, da se ne glede na kršitev obveznosti, za katere je predpisana globa, za prekršek ne kaznuje pravna oseba, samostojni podjetnik posameznik, posameznik, ki samostojno opravlja dejavnost, in odgovorne osebe teh oseb ter posameznik, če je davek plačan na podlagi samoprijave v skladu s 63. členom tega zakona.  Zaradi jasnosti se določi, da se ne kaznuje za prekršek, če davčni zavezanec popravlja davčno napoved v skladu s 64. členom ZDavP-2 (po vzoru 399. člena, ki ureja izjeme od prekrška pri predložitvi davčnega obračuna. Med temi izjemami so v 399. členu zaradi jasnosti vključeni tudi popravki iz 53., 54. in 57. člena ZDavP-2.). Druga sprememba, črtanje 7. točke prvega odstavka 397. člena ZDavP-2, je redakcijske narave, ker je bila z novelo ZDavP-2F ta točka črtana.  K 39. členu  Predlog določa globe za storjeni prekršek, ki ga stori davčni zavezanec, če ne vloži davčne napovedi na predpisan način ali v predpisanem roku (obveznost glede vlaganja davčne napovedi je predpisana v veljavnem četrtem odstavku 61. člena ZDavP-2; nova 1.a točka prvega odstavka) in če v poročilu ali obvestilu iz 14.c člena ne navede resničnih, pravilnih in popolnih podatkov (dopolnitev 44. točke prvega odstavka).  Določa se globa za prekršek kršitve obveznosti poročanja za posrednike in zadevne davčne zavezance, kadar gre za prekrške v zvezi z opravljanjem dejavnosti (255.p člen). S predpisano globo se sankcionira kršitev obveznosti poročanja in ne morda kršitev drugih obveznosti, ne gre torej za sankcijo po izvedenem davčnemu nadzoru.  Določa se tudi prekršek za kršitev obveznosti notifikacije za posrednika (255.s člen).  K 40. členu  399. člen ZDavP-2 določa izjeme od prekrška v zvezi s predloženim davčnim obračunom. Na podlagi te določbe se za prekršek ne kaznuje zavezanec za davek, ki je predložil davčni obračun v skladu z določili 53., 54., 55., 57. ali 140.a člena zakona. Predlog, ki dopolnjuje veljavni člen, določa, da se za prekršek ne kaznuje zavezanec, ki je predložil davčni obračun na podlagi novega 54.a člena.  K 41. členu  Določa se prehodno obdobje za prvo poročanje in prvo izmenjavo podatkov o aranžmajih, o katerih se poroča, saj je obveznost poročanja v skladu z Direktivo 2018/822/EU določena tudi za aranžmaje, ki so se začeli izvajati od dne uveljavitve direktive, do začetka njene uporabe (torej od 25. junija 2018 do 1. julija 2020). Te informacije morajo posredniki sporočiti v dveh mesecih po začetku uporabe, torej do 31. avgusta 2020, pristojni organi pa si jih izmenjajo v nadaljnjih dveh mesecih, torej do 31. oktobra 2020.  K 42. členu  Zadeve, glede katerih je postopek ob začetku uporabe tega zakona v teku in zadeve, glede katerih je bilo ob začetku uporabe tega zakona že vloženo pravno sredstvo oziroma sprožen upravni spor, se končajo po Zakonu o davčnem postopku (Uradni list RS, št. [13/11](http://www.uradni-list.si/1/objava.jsp?sop=2011-01-0553) – uradno prečiščeno besedilo, [32/12](http://www.uradni-list.si/1/objava.jsp?sop=2012-01-1402), [94/12](http://www.uradni-list.si/1/objava.jsp?sop=2012-01-3643), [101/13](http://www.uradni-list.si/1/objava.jsp?sop=2013-01-3676) – ZDavNepr, [111/13](http://www.uradni-list.si/1/objava.jsp?sop=2013-01-4127), [25/14](http://www.uradni-list.si/1/objava.jsp?sop=2014-01-0961) – ZFU, [40/14](http://www.uradni-list.si/1/objava.jsp?sop=2014-01-1619) – ZIN-B, [90/14](http://www.uradni-list.si/1/objava.jsp?sop=2014-01-3647), [91/15](http://www.uradni-list.si/1/objava.jsp?sop=2015-01-3571), [63/16](http://www.uradni-list.si/1/objava.jsp?sop=2016-01-2685), [69/17](http://www.uradni-list.si/1/objava.jsp?sop=2017-01-3269) in [13/18](http://www.uradni-list.si/1/objava.jsp?sop=2018-01-0544) – ZJF-H).  K 43. členu  Člen vsebuje pooblastilno določbo ministru za finance za izdajo podzakonskega akta, ki ga mora izdati do 1. julija 2019.  K 44. členu  V prvem odstavku se določa splošni vacatio legis, in sicer se predlaga, da začne zakon veljati petnajsti dan po objavi v Uradnem listu Republike Slovenije, uporabljati pa se začne 1. julija 2019, razen novega III.C poglavja zakona in novega 248.c člena zakona, ki se nanašata na čezmejne aranžmaje in se začneta uporabljati 1. julija 2020.  Drugi odstavek določa, da se do začetka uporabe tega zakona uporablja Zakon o davčnem postopku (Uradni list RS, št. 13/11 – uradno prečiščeno besedilo, 32/12, 94/12, 101/13 – ZDavNepr, 111/13, 25/14 – ZFU, 40/14 – ZIN-B, 90/14, 91/15, 63/16, 69/17 in 13/18 – ZJF-H).  Tretji odstavek določa, da IV. poglavje zakona glede postopka skupnega dogovarjanja velja za vse zahteve, vložene od 1. julija 2019 za davčna obdobja, ki so se začela 1. januarja 2018, in v tem delu sledi Direktivi 2017/1852/EU.   |  | | --- | |  | |  | |  | |  | |

IV. BESEDILO ČLENOV, KI SE SPREMINJAJO

1. člen

(vsebina zakona)

(1) Ta zakon ureja:

* obračunavanje, odmero, plačevanje, vračilo, nadzor in izvršbo davkov (v nadaljnjem besedilu: pobiranje davkov),
* pravice in obveznosti zavezancev ali zavezank za davek (v nadaljnjem besedilu: zavezanci za davek), državnih in drugih organov, ki so v skladu z zakonom pristojni za pobiranje davkov, ter drugih oseb v postopku pobiranja davkov,
* varovanje podatkov, pridobljenih v postopku pobiranja davkov, ter
* medsebojno pomoč pri pobiranju davkov in izmenjavi podatkov z drugimi državami članicami Evropske unije (v nadaljnjem besedilu: države članice EU), s tretjimi državami in ozemlji.

(2) S tem zakonom se v pravni red Republike Slovenije prevzema vsebina naslednjih predpisov Evropske unije:

* Direktiva Sveta 2010/24/EU z dne 16. marca 2010 o vzajemni pomoči pri izterjavi terjatev v zvezi z davki, carinami in drugimi ukrepi, UL L 84, 31. 3. 2010 – s I. poglavjem četrtega dela tega zakona;
* Direktiva Sveta 2011/16/EU z dne 15. februarja 2011 o upravnem sodelovanju na področju obdavčevanja in razveljavitvi Direktive 77/799/EGS (UL L št. 64 z dne 11. 3. 2011, str. 1), spremenjena z Direktivo Sveta 2014/107/EU z dne 9. decembra 2014 o spremembi Direktive Sveta 2011/16/EU glede obvezne avtomatične izmenjave podatkov na področju obdavčenja (UL L št. 359 z dne 16. 12. 2014, str. 1; v nadaljnjem besedilu: Direktiva 2014/107/EU), Direktivo Sveta 2015/2376/EU z dne 8. decembra 2015 o spremembi Direktive 2011/16/EU glede obvezne avtomatične izmenjave na področju obdavčenja (UL L št. 332/1 z dne 18. 12. 2015, str. 1; v nadaljnjem besedilu: Direktiva 2015/2376/EU), Direktivo Sveta 2016/881/EU z dne 25. maja 2016 o spremembi Direktive 2011/16/EU glede obvezne avtomatične izmenjave podatkov na področju obdavčenja (UL L št. 146 z dne 3. 6. 2016, str. 1; v nadaljnjem besedilu: Direktiva 2016/881/EU) in Direktivo Sveta 2016/2258/EU z dne 6. decembra 2016 o spremembi Direktive 2011/16/EU glede dostopa davčnih organov do informacij o preprečevanju pranja denarja (UL L št. 342/1 z dne 16. 12. 2016, str. 1; v nadaljnjem besedilu: Direktiva 2016/2258/EU) z 39. členom ter II. in III.B poglavjem četrtega dela tega zakona;
* Direktiva Sveta 2015/2060/EU z dne 10. novembra 2015 o razveljavitvi Direktive Sveta 2003/48/ES o obdavčevanju dohodka od prihrankov v obliki plačil obresti (UL L št. 301 z dne 18. 11. 2015, str. 1) – z II. poglavjem četrtega dela in 10. podpoglavjem I. poglavja petega dela tega zakona;
* Direktiva Sveta 2003/49 z dne 3. junija 2003 o skupnem sistemu obdavčevanja plačil obresti ter licenčnin med povezanimi družbami iz različnih držav članic, UL L 157 z dne 26. junija 2003, zadnjič spremenjena z Direktivo Sveta 2004/76/ES z dne 29. aprila 2004 o spremembi Direktive 2003/49/ES glede možnosti določenih držav članic, da uporabijo prehodna obdobja za uvedbo skupnega sistema obdavčevanja plačil obresti ter licenčnin med povezanimi družbami iz različnih držav članic, UL L 157, 30. 4. 2004 – s členi 379, 380 in 381 tega zakona.

**14.c člen**

**(poročanje v času veljavnosti APA sporazuma)**

(1) Davčni zavezanec enkrat letno davčnemu organu poroča o veljavnosti kritičnih predpostavk in prilagoditvah, opravljenih skladno z merili, določenimi z APA sporazumom.

(2) Davčni zavezanec o spremembi kritičnih predpostavk, ki niso skladne z merili, določenimi z APA sporazumom, v roku 30 dni pisno obvesti davčni organ.

39. člen

(obveznost dajanja podatkov)

(1) Osebe iz 31. člena tega zakona ter druge osebe, ki so z zakonom pooblaščene, da vzpostavijo, vodijo in vzdržujejo zbirke podatkov, registre ali druge evidence, morajo davčnemu organu dati na razpolago vse podatke, potrebne za pobiranje davkov, ter omogočiti davčnemu organu vpogled v svojo dokumentacijo. Na razpolago morajo dati tudi vso dokumentacijo, ki jo vodijo, in zbirke podatkov, ki jih vodijo v obliki registrov, evidenc ali zbirov podatkov, ne glede na to, ali so z zakonom predpisane kot obvezne, in informacije, ki so pomembne pri odmeri davka, vključno s svojo davčno številko in davčnimi številkami drugih oseb, s katerimi morajo razpolagati v skladu s tem zakonom ali zakonom o obdavčenju.

(2) Davčni organ pridobiva podatke v skladu s prvim odstavkom tega člena:

1.     avtomatično, če je tak način dajanja podatkov in vrsta zahtevanih podatkov določena s tem zakonom, zakonom, ki ureja finančno upravo, in zakonom o obdavčenju,

2.     na pisno zahtevo, če ni s tem zakonom drugače določeno, ali

3.     na kraju samem.

55. člen

(predložitev davčnega obračuna na podlagi samoprijave)

(1) Davčni zavezanec lahko najpozneje do začetka davčnega inšpekcijskega nadzora oziroma do vročitve odmerne odločbe oziroma do začetka postopka o prekršku oziroma kazenskega postopka predloži davčni obračun oziroma popravljen davčni obračun.

(2) Na posebni prilogi, ki je sestavni del tako predloženega davčnega obračuna, prikaže tudi premalo obračunane davke, skupaj z obrestmi iz tretjega odstavka tega člena, in hkrati plača tako izkazan davek.

(3) Pravna oseba, samostojni podjetnik posameznik ali posameznik, ki samostojno opravlja dejavnost, od premalo plačanega oziroma neplačanega davka obračuna in plača obresti od poteka roka za plačilo do predložitve davčnega obračuna na podlagi samoprijave. Obrestna mera za izračun obresti znaša 3 % letno.

(4) Davčni zavezanec ne more vložiti nove samoprijave glede obveznosti, v zvezi s katerimi je predhodno že vložil samoprijavo.

(5) Če po predložitvi davčnega obračuna na podlagi samoprijave davčni organ ugotovi, da pogoji za samoprijavo iz prvega do četrtega odstavka tega člena niso izpolnjeni, s sklepom zavrne posebno prilogo iz drugega odstavka tega člena, predloženi davčni obračun pa obravnava kot davčni obračun, predložen po izteku predpisanega roka.

58. člen

(plačnik davka)

(1) Pravna oseba oziroma združenje oseb (vključno z družbo civilnega prava) po tujem pravu, ki je brez pravne osebnosti, samostojni podjetnik posameznik ali posameznik, ki samostojno opravlja dejavnost, se šteje za plačnika davka, če je v skladu z zakonom o obdavčenju rezident Republike Slovenije ali nerezident Republike Slovenije (ki ima v skladu z zakonom o obdavčenju poslovno enoto nerezidenta v Republiki Sloveniji ali ima v skladu s predpisi, ki urejajo ustanovitev in poslovanje v Republiki Sloveniji, podružnico v Republiki Sloveniji), ter če je hkrati:

1.     oseba, ki v svoje breme izplača dohodek, od katerega se v skladu s tem zakonom ali zakonom o obdavčenju izračunava, odteguje in plačuje davčni odtegljaj;

2.     družba za upravljanje ali drug upravljavec investicijskega sklada, ki izplača dohodek iz investicijskega sklada, od katerega se v skladu s tem zakonom ali zakonom o obdavčenju izračunava, odteguje in plačuje davčni odtegljaj;

3.     borznoposredniška družba, družba za upravljanje ali drug upravljavec, ki na podlagi pogodbe o gospodarjenju s finančnimi instrumenti za račun stranke prejme dohodek od naložb denarnega dobroimetja stranke v finančne instrumente, ki ni dohodek iz 7. točke tega odstavka, od katerega se v skladu s tem zakonom ali zakonom o obdavčenju izračunava, odteguje in plačuje davčni odtegljaj;

4.     upravnik večstanovanjske stavbe, ki za račun etažnih lastnikov stavbe prejme dohodek, od katerega se v skladu s tem zakonom ali zakonom o obdavčenju izračunava, odteguje in plačuje davčni odtegljaj;

5.     organizator prireditve, in sicer tudi če dohodka, od katerega se v skladu s tem zakonom ali zakonom o obdavčenju izračunava, odteguje in plačuje davčni odtegljaj (oziroma bi se izračunaval, odtegoval in plačeval, če bi dohodek izplačala oseba iz 1. točke tega odstavka), ne izplača v svoje breme;

6.     oseba, ki za tuj račun prejme dohodek, od katerega se v skladu s tem zakonom ali zakonom o obdavčenju izračunava, odteguje in plačuje davčni odtegljaj (oziroma bi se izračunaval, odtegoval in plačeval, če bi dohodek izplačala oseba iz 1. točke tega odstavka), če oseba, ki jo dohodek bremeni, ni plačnik davka v skladu s predhodnimi točkami tega odstavka ali dvanajstim odstavkom tega člena;

7.     oseba, ki za tuj račun prejme dohodek iz finančnih instrumentov, izdanih v nematerializirani obliki (v nadaljnjem besedilu: nematerializirani finančni instrumenti), od katerega se v skladu s tem zakonom ali zakonom o obdavčenju izračunava, odteguje in plačuje davčni odtegljaj, ali

8.     druga oseba, ki za tuj račun prejme dohodek, od katerega se v skladu s tem zakonom ali zakonom o obdavčenju izračunava, odteguje in plačuje davčni odtegljaj, ko oseba, ki jo tak dohodek bremeni, ne pozna in glede na okoliščine primera ne more poznati upravičenca do dohodka, če tako predpiše minister, pristojen za finance.

(2) Ne glede na prejšnji odstavek se, če:

1.     oseba iz 1. točke prvega odstavka tega člena izplača dohodek osebi iz 4., 5. ali 8. točke prvega odstavka tega člena, za plačnika davka šteje oseba iz 4., 5. ali 8. točke prvega odstavka tega člena;

2.     oseba iz 1. ali 6. točke prvega odstavka tega člena izplača dohodek iz nematerializiranih finančnih instrumentov osebi iz 7. točke prvega odstavka tega člena, za plačnika davka šteje oseba iz 7. točke prvega odstavka tega člena;

3.     oseba iz 7. točke prvega odstavka tega člena izplača dohodek iz nematerializiranih finančnih instrumentov drugi osebi iz 7. točke prvega odstavka tega člena, za plačnika davka šteje druga oseba;

4.     oseba iz 1. ali 2. točke prvega odstavka tega člena izplača dohodek osebi iz 3. točke prvega odstavka tega člena, za plačnika davka šteje oseba iz 3. točke prvega odstavka tega člena.

(3) Ne glede na prvi odstavek tega člena se za plačnika davka ne šteje diplomatsko‑konzularno predstavništvo tuje države v Republiki Sloveniji in predstavništvo mednarodne organizacije v Republiki Sloveniji. Diplomatsko‑konzularno predstavništvo tuje države v Republiki Sloveniji ali predstavništvo mednarodne organizacije v Republiki Sloveniji se lahko odloči, da prevzame obveznosti plačnika davka. O takšni odločitvi mora obvestiti davčni organ in davčne zavezance, ki jim izplačuje dohodke.

(4) Plačnik davka lahko pooblasti pravno osebo oziroma združenje oseb (vključno z družbo civilnega prava) po tujem pravu, ki je brez pravne osebnosti, samostojnega podjetnika posameznika in posameznika, ki samostojno opravlja dejavnost – razen nerezidenta Republike Slovenije v skladu z zakonom o obdavčenju, ki v skladu z zakonom o obdavčenju nima poslovne enote nerezidenta v Republiki Sloveniji, ali v skladu s predpisi, ki urejajo ustanovitev in poslovanje v Republiki Sloveniji, nima podružnice v Republiki Sloveniji – da v njegovem imenu izpolni obveznost iz 59. člena tega zakona. Za ravnanje druge osebe odgovarja plačnik davka, kot da bi obveznost izpolnjeval sam.

(5) Osebe, ki so plačniki davka po 2., 3. in 4. točki drugega odstavka tega člena, morajo izplačevalcem dohodka pred izplačilom dohodka predložiti izjavo o tem, da bodo s prejemom dohodka postali plačniki davka. V izjavi morajo navesti tudi količino finančnih instrumentov iz katerih pravice izvršujejo za tuj račun. Če pravice iz finančnih instrumentov izvršujejo tudi za svoj račun, morajo v izjavi navesti tudi količino finančnih instrumentov iz katerih pravice izvršuje zase. Za plačnika davka se štejejo le za dohodek, ki ga prejmejo za tuj račun.

(6) Izjave iz prejšnjega odstavka mora prejemnik izjav hraniti najmanj deset let po poteku leta, v katerem je bil izplačan dohodek, na katerega se izjava nanaša.

(7) Oseba, ki se po drugem odstavku tega člena ne šteje za plačnika davka, mora davčnemu organu hkrati s plačilom dohodka dostaviti podatke o plačilu dohodka osebi, ki se po drugem odstavku tega člena šteje za plačnika davka, vključno s podatki za identifikacijo obeh oseb. Minister, pristojen za finance, predpiše podrobnejše določbe glede vrste, oblike in načina dajanja podatkov na tej podlagi. Obveznost dostave podatkov po tem odstavku ne velja za izdajatelja nematerializiranega finančnega instrumenta v primeru, ko dohodek iz nematerializiranega finančnega instrumenta, ki ima vir v Republiki Sloveniji, plača na fiduciarni denarni račun Centralne klirinško depotne družbe s sedežem v Republiki Sloveniji, ki ga prejme za tuji račun. Obveznost dostave podatkov po tem odstavku v primeru, ko Centralna klirinško depotna družba s sedežem v Republiki Sloveniji dohodek plača svojim posamičnim članom, ki ga prejmejo za tuj račun, zajema tudi podatke o izdajatelju in dohodku, prejetem od izdajatelja.

(8) Ne glede na 6. točko prvega odstavka tega člena se oseba, ki za račun fizične osebe prejme dohodek od fizične osebe, šteje za plačnika davka le, če je:

1.     oseba, ki za račun fizične osebe nerezidenta prejme dohodek z virom v Sloveniji;

2.     oseba, ki za račun fizične osebe rezidenta prejme dohodek z virom izven Slovenije;

3.     upravnik večstanovanjske stavbe, ki za račun etažnih lastnikov stavbe, ki so fizične osebe, prejme dohodek, ki bremeni fizično osebo.

(9) Plačniki davka po 6. točki prvega odstavka ter po 1. in 2. točki osmega odstavka tega člena se ne štejejo za plačnika davka po II. poglavju petega dela tega zakona.

(10) Ne glede na peti odstavek tega člena lahko minister, pristojen za finance, upoštevaje vrsto dejavnosti, ki jo opravljajo plačniki davka, ter način izplačevanja dohodka, predpiše primere, ko predlaganje izjav pred izplačilom dohodka ni obvezno.

(11) Če se družba za upravljanje ali upravljavec druge države članice EU ali tretje države ne šteje za plačnika davka po prvem odstavku tega člena, vendar upravlja v Republiki Sloveniji oblikovani oziroma ustanovljeni investicijski sklad, in izplača dohodek iz investicijskega sklada, od katerega se v skladu s tem zakonom ali zakonom o obdavčenju izračunava, odteguje in plačuje davčni odtegljaj, se za plačnika davka šteje skrbnik premoženja investicijskega sklada, ki za sklad opravlja skrbniške storitve. Družba za upravljanje ali upravljavec mora skrbniku zagotoviti vse podatke, ki jih skrbnik potrebuje za izpolnjevanje obveznosti plačnika davka in z njimi ne razpolaga. Družba za upravljanje ali upravljavec in skrbnik morata določiti, kdo od njiju se šteje za plačnika davka, in ko se za plačnika šteje skrbnik, določiti tudi način zagotavljanja podatkov v pogodbi, ki jo skleneta še preden začne skrbnik opravljati skrbniške storitve za sklad.

(12) Za plačnika davka od dohodkov iz zaposlitve se šteje tudi fizična oseba, ki te dohodke izplača kot delodajalec po zakonu, ki ureja delovna razmerja, če je rezident Republike Slovenije.

**62. člen**

**(predložitev davčne napovedi po izteku predpisanega roka)**

(1) Davčni zavezanec, ki je iz opravičljivih razlogov zamudil rok za predložitev davčne napovedi, lahko pri davčnem organu vloži predlog za naknadno predložitev davčne napovedi. V predlogu mora obraz­ložiti razloge za zamudo in predložiti dokaze za svoje ­navedbe.

(2) Davčni zavezanec mora vlogi za naknadno vložitev davčne napovedi priložiti davčno napoved, ki ni bila vložena v roku, oziroma navesti rok, v katerem jo bo lahko predložil.

(3) Predlog za naknadno predložitev davčne napovedi mora davčni zavezanec vložiti v osmih dneh po prenehanju razlogov iz prvega odstavka tega člena, vendar najpozneje v treh mesecih po izteku roka za predložitev davčne napovedi.

(4) Za opravičljive razloge iz prvega odstavka tega člena se štejejo okoliščine, ki jih davčni zavezanec ni mogel predvideti oziroma odvrniti, in preprečujejo sestavo oziroma vložitev davčne napovedi v predpisanem roku.

(5) Če davčni zavezanec zamudi rok za vložitev predloga za naknadno predložitev davčne napovedi, se zaradi zamude tega roka ne more vložiti predloga za naknadno vložitev davčne napovedi.

(6) Če davčni zavezanec ne predloži napovedi hkrati s predlogom iz prvega odstavka tega člena, davčni organ v primeru dovolitve rok za predložitev davčne napovedi določi s sklepom.

(7) Davčna napoved, vložena naknadno v skladu z dovoljenjem davčnega organa, se šteje za pravočasno vloženo.

(8) Če davčni organ ne dovoli predložitve davčne napovedi po izteku predpisanega roka, izda o tem sklep, zoper katerega je dovoljena pritožba.

(9) Če davčni organ ne dovoli predložitve davčne napovedi po izteku predpisanega roka, za čas od poteka roka za vložitev davčne napovedi do vložitve davčne napovedi obračuna obresti. Obrestna mera za izračun obresti znaša 3 % letno.

**63. člen**

**(vložitev davčne napovedi na podlagi samoprijave)**

(1) Davčni zavezanec lahko najpozneje do vročitve odmerne odločbe oziroma do začetka davčnega inšpekcijskega nadzora oziroma do začetka postopka o prekršku oziroma kazenskega postopka vloži davčno napoved oziroma popravljeno davčno napoved na podlagi samoprijave v primeru zamude roka za vložitev davčne napovedi oziroma če je v davčni napovedi navedel neresnične, nepravilne ali nepopolne podatke.

(2) Od neplačanega davka davčni organ obračuna obresti za čas od poteka roka za vložitev davčne napovedi do vložitve davčne napovedi na podlagi samoprijave. Obrestna mera za izračun obresti znaša 3 % letno.

(3) Davčni zavezanec ne more vložiti nove samoprijave glede obveznosti, v zvezi s katerimi je predhodno že vložil samoprijavo.

64. člen

(popravljanje davčne napovedi)

Davčni zavezanec lahko popravi davčno napoved najpozneje do izdaje odmerne odločbe.

69. člen

(prijava premoženja)

(1) V primerih iz 68. in 68.a člena tega zakona sme davčni organ pozvati posameznega davčnega zavezanca – fizično osebo, da predloži davčnemu organu podatke o svojem premoženju ali delih premoženja in dohodkih (v nadaljnjem besedilu: prijava premoženja).

(2) V prijavi premoženja mora davčni zavezanec iz prvega odstavka tega člena navesti premoženje, ki ga ima v lasti, in sicer:

1.     nepremičnine;

2.     pravice na nepremičninah in druge premoženjske pravice;

3.     premičnine, ki posamično presegajo vrednost 10.000 eurov;

4.     deleže v gospodarskih družbah, zadrugah in drugih oblikah organiziranja, katerih vrednost presega skupaj 10.000 eurov;

5.     gotovino in denarna sredstva na računih v bankah in hranilnicah;

6.     terjatve in obveznosti iz naslova obligacijskih razmerij, če presegajo 3.000 eurov;

7.     dohodke po zakonu o obdavčenju.

(3) Rezident Republike Slovenije prijavi premoženje iz drugega odstavka tega člena, ki se nahaja v Republiki Sloveniji in izven Republike Slovenije, nerezident Republike Slovenije pa premoženje, ki se nahaja v Republiki Sloveniji.

(4) V prijavi premoženja se navedejo količina oziroma število enot premoženja ter vrednost posamezne enote premoženja ob pridobitvi, čas in pravni temelj pridobitve posamezne enote premoženja. Davčni zavezanec mora premoženje na poziv davčnega organa dokazati.

(5) V prijavi premoženja se lahko navede tudi drugo premoženje, ki ni navedeno v drugem odstavku tega člena.

(6) Davčni organ lahko od istega davčnega zavezanca zahteva predložitev prijave premoženja ali delov premoženja največ enkrat letno.

(7) Če davčni zavezanec iz prvega odstavka tega člena živi v zakonski zvezi oziroma v življenjski skupnosti, ki je po predpisih o zakonski zvezi in družinskih razmerjih v pravnih posledicah izenačena z zakonsko zvezo oziroma v registrirani istospolni partnerski skupnosti, prijavi premoženje tudi zakonec oziroma oseba, ki živi z davčnim zavezancem v življenjski skupnosti, ki je po predpisih o zakonski zvezi in družinskih razmerjih v pravnih posledicah izenačena z zakonsko zvezo oziroma oseba, ki živi z davčnim zavezancem v registrirani istospolni partnerski skupnosti.

(8) Premoženje otroka do 18. leta starosti se prijavi v prijavi premoženja staršev oziroma skrbnikov.

(9) Če prijava premoženja ne zajema predpisanih podatkov, se kot prijavljena vrednost premoženja šteje le vrednost gospodinjske opreme, vrednost običajnih uporabnih predmetov in osebnih predmetov, ki so v lasti fizične osebe, vendar največ do zneska 20.000 eurov.

(10) Za premoženje, ki ga fizična oseba ne prijavi v prijavi premoženja, se šteje, da je pridobljeno v obdobju od zadnje prijave premoženja, če fizična oseba ne dokaže drugače.

(11) Prijavo premoženja iz prvega odstavka tega člena sme davčni organ uporabiti le za oceno davčne osnove za davke od dohodkov fizičnih oseb.

**70. člen**

**(stvarna pristojnost)**

(1) Za odločanje v davčnem postopku na prvi stopnji je stvarno pristojna Finančna uprava Republike Slovenije.

(2) Za odločanje na drugi stopnji je v zadevah iz prvega odstavka tega člena stvarno pristojno Ministrstvo za finance.

(3) Stvarna pristojnost drugih organov, ki postopajo po tem zakonu, je predpisana s posebnim zakonom.

(4) Za odločanje v postopkih izvajanja mednarodnih pogodb o izogibanju dvojnega obdavčevanja, ki obvezujejo Republiko Slovenijo, je stvarno pristojno Ministrstvo za finance, v postopkih izvajanja drugih mednarodnih pogodb, ki obvezujejo Republiko Slovenijo, pa organ, ki je določen z mednarodno pogodbo ali aktom o ratifikaciji.

(5) Stvarna pristojnost tujih davčnih organov je določena z mednarodno pogodbo, ki jo je Republika Slovenija uveljavila z zakonom.

95.a člen

(obračunavanje obresti pri predlaganju obračunov davka in popravkov obračunov davka po izteku zakonskega roka)

Če davčni zavezanec v primerih, ki niso določeni s 55. členom tega zakona predloži obračun davka ali popravek obračuna davka po izteku zakonskega roka, se za čas od poteka roka za plačilo davka do plačila davka obračunajo obresti po 96. členu tega zakona.

**96. člen**

**(zamudne obresti)**

(1) Od davkov, ki jih zavezanec za davek ni plačal v predpisanem roku, se plačajo zamudne obresti po 0,0274 odstotni dnevni obrestni meri.

(2) Vlada lahko spremeni višino obrestne mere iz prvega odstavka tega člena, če se spremenijo gospodarske razmere v državi.

(3) Od zamudnih obresti, ki jih zavezanec za davek ni plačal, in od denarnih kazni, glob ter stroškov postopka pobiranja davka se zamudne obresti ne zaračunavajo.

(4) Od obresti, zaračunanih na podlagi petega odstavka 48. člena, 95. in 104. člena, drugega odstavka 87. člena ter četrtega odstavka 157. člena tega zakona, se od zapadlosti dolga naprej obračunajo obresti po obrestni meri iz prvega odstavka tega člena.

(5) V primeru pobiranja prispevkov za osebe javnega prava znesek, do katerega se zamudne obresti ne zaračunajo, določi prejemnik teh prispevkov.

**97. člen**

**(vračilo davka)**

(1) Če je z odločbo ali v zvezi s predloženim davčnim obračunom ugotovljeno preplačilo davka, se preveč plačani znesek, ki presega 10 eurov, vrne po uradni dolžnosti v 30 dneh od dneva vročitve odločbe oziroma od dneva predložitve davčnega obračuna.

(2) V primeru iz 54. člena tega zakona, razliko med davčno obveznostjo, obračunano in plačano po prvotnem obračunu, in višino obračunane obveznosti po popravku obračuna, davčni organ vrne v 30 dneh po prejemu popravljenega obračuna.

(3) Če je bila odmerna odločba odpravljena ter zadeva vrnjena v ponovni postopek in davek plačan, se preveč plačani davek vrne v 30 dneh po vročitvi odločbe, s katero je v ponovnem postopku ugotovljena drugačna davčna obveznost.

(4) Če preveč plačani znesek davka iz prvega odstavka tega člena ne presega 10 eurov, se vrne na zahtevo zavezanca za davek v roku 30 dni od vložitve zahteve, če z zakonom ni drugače določeno. Če zahteva ni podana, se preveč plačani davek šteje v naslednja plačila ali v plačila druge vrste davkov.

(5) Terjatev zavezanca za davek po tem členu ne more biti predmet razpolaganja v civilnih razmerjih niti predmet izvršbe.

**113. člen**

**(zavarovanje plačila davka v postopku davčne izvršbe)**

Pri dolžnikih, ki so lastniki nepremičnega premoženja ali deleža družbenika, lahko davčni organ predlaga zavarovanje davčnega dolga z vknjižbo zastavne pravice na njihovih nepremičninah oziroma deležu družbenika neposredno pri sodišču, lahko pa tudi prek pristojnega državnega pravobranilstva.

147. člen

(seznam premoženja)

(1) Davčni organ sme zaradi oprave davčne izvršbe zahtevati, da davčni dolžnik predloži seznam svojega premoženja skupaj z dokazili o lastninskih in drugih stvarnih pravicah na tem premoženju (v nadaljnjem besedilu: seznam premoženja).

(2) Dolžnik mora na seznamu premoženja iz prvega odstavka tega člena navesti:

1.     celotno premoženje dolžnika;

2.     vsa odplačna razpolaganja, s katerimi je dolžnik v letu ali po letu, v katerem je nastala obveznost plačila davka, z dejanjem ali opustitvijo razpolagal s svojim premoženjem v korist tretjih oseb, oziroma v korist zakonca oziroma osebe, s katero dolžnik živi v življenjski skupnosti, ki je po predpisih o zakonski zvezi in družinskih razmerjih v pravnih posledicah izenačena z zakonsko zvezo, oziroma v korist osebe, s katero dolžnik živi v registrirani istospolni partnerski skupnosti, krvnega sorodnika v ravni vrsti ali stranski vrsti do vključno četrtega kolena, ali sorodnika v svaštvu do vključno četrtega kolena;

3.     vsa neodplačna razpolaganja, razen običajnih priložnostnih daril, nagradnih daril ali daril iz hvaležnosti, če so sorazmerna premoženjskim možnostim dolžnika, izvršena v letu ali po letu, v katerem je nastala obveznost plačila davka.

(3) Dolžnik mora predložiti seznam premoženja v roku, ki mu ga določi davčni organ. Davčni organ mora dolžnika opozoriti na posledice, če ne predloži seznama premoženja, oziroma ne navede popolnih in resničnih podatkov o svojem premoženju.

148. člen

(poroštvo)

(1) Če davka ni bilo mogoče izterjati iz premoženja dolžnika, se ta izterja iz premoženja povezanih oseb, ki so to premoženje neodplačno oziroma po nižji ceni od tržne pridobile od dolžnika v letu oziroma po letu, v katerem je davčna obveznost nastala, do vrednosti tako pridobljenega premoženja. Davek se lahko izterja tudi od druge osebe, na katero je bila prenesena dejavnost dolžnika izven statusnega preoblikovanja z namenom, da bi se dolžnik izognil plačilu davka.

(2) Davek se lahko izterja tudi od članov kmečkega gospodinjstva, če ugotavlja davčno osnovo v skladu z drugim odstavkom 47. člena ZDoh-2, za katere se v skladu z 69. členom ZDoh-2 šteje, da opravljajo osnovno kmetijsko in osnovno gozdarsko dejavnost ali so lastniki osnovnih sredstev, ki se uporabljajo za opravljanje dejavnosti kmečkega gospodinjstva, ali so obvezno pokojninsko in invalidsko zavarovani iz naslova kmetijske in dopolnilne dejavnosti. Ta odstavek se uporablja za davke, ki se nanašajo na osnovno kmetijsko in osnovno gozdarsko dejavnost, drugo kmetijsko dejavnost ter dopolnilno dejavnost kmečkega gospodinjstva, razen za poračun dohodnine na letni ravni, če kmečko gospodinjstvo ugotavlja davčno osnovo na podlagi dejanskih prihodkov in dejanskih odhodkov.

(3) Povezana oseba po tem zakonu je družinski član, za katerega se šteje: zakonec dolžnika, oseba, s katero dolžnik živi v dalj časa trajajoči življenjski skupnosti, ki ima po zakonu, ki ureja zakonsko zvezo in družinska razmerja, enake pravne posledice kot zakonska zveza, ali partner oziroma partnerica, s katerim dolžnik živi v registrirani istospolni partnerski skupnosti po zakonu, ki ureja registracijo istospolne partnerske skupnosti, otrok, posvojenec in pastorek ali otrok osebe, s katero dolžnik živi v dalj časa trajajoči življenjski skupnosti, ki ima po zakonu, ki ureja zakonsko zvezo in družinska razmerja, enake pravne posledice kot zakonska zveza ali otrok partnerja, s katerim fizična oseba živi v registrirani istospolni partnerski skupnosti po zakonu, ki ureja registracijo istospolne partnerske skupnosti, prednik ali potomec dolžnika ali njegovega zakonca, zakonec prednika ali potomca zavezanca ali njegovega zakonca, bratje in sestre oziroma polbratje in polsestre ter posvojenci in posvojitelji.

(4) Poleg oseb iz prejšnjega odstavka, sta povezani osebi tudi:

-       pravni osebi, ki sta povezani v kapitalu, upravljanju ali nadzoru tako, da ima ena pravna oseba neposredno ali posredno v lasti najmanj 25% vrednosti ali števila delnic ali deležev v kapitalu, upravljanju ali nadzoru oziroma glasovalnih pravic v drugi pravni osebi ali obvladuje drugo pravno osebo na podlagi pogodbe na način, ki se razlikuje od razmerij med nepovezanimi osebami;

-       pravni osebi, če imajo iste pravne osebe, fizične osebe ali njihovi družinski člani v obeh pravnih osebah neposredno ali posredno v lasti najmanj 25% vrednosti ali števila delnic ali deležev v kapitalu, upravljanju ali nadzoru oziroma glasovalnih pravic ali ju obvladujejo na podlagi pogodbe na način, ki se razlikuje od razmerij med nepovezanimi osebami;

-       pravna oseba in fizična oseba, ki opravlja dejavnost, če ima fizična oseba, ki opravlja dejavnost ali njen družinski član v pravni osebi najmanj 25% vrednosti ali števila delnic ali deležev v kapitalu, upravljanju ali nadzoru oziroma glasovalnih pravic ali obvladuje pravno osebo na podlagi pogodbe na način, ki se razlikuje od razmerij med nepovezanimi osebami;

-       pravna oseba in njen družbenik, član organa vodenja ali nadzora in njihov družinski član.

(5) Davek se izterja iz premoženja povezane osebe, ki je imela ta položaj v času pridobitve premoženja.

(6) Če je dolžnik z namenom, da bi se izognil plačilu davka, odtujil premoženje, se tak pravni posel lahko izpodbija pred sodiščem v skladu z zakonom, ki ureja obligacijska razmerja, v dveh letih od dejanja za odplačne pravne posle in petih letih od dejanja za neodplačne pravne posle.

196. člen

(udeležba na javni dražbi)

(1) Javne dražbe se lahko udeleži vsakdo, če ni s tem zakonom drugače določeno. Če so s posebnimi predpisi za promet ali posedovanje določenih premičnin predpisani posebni pogoji, mora oseba, ki želi sodelovati na javni dražbi, pred začetkom javne dražbe dokazati, da izpolnjuje predpisane pogoje.

(2) Dolžnik ali njegov družinski član lahko nastopa na javni dražbi, vendar ne more zarubljenih premičnin kupiti pod ocenjeno vrednostjo po rubežnem zapisniku.

(3) Na javni dražbi ne smejo nastopiti kot ponudniki osebe, zaposlene pri davčnem organu, njihovi zakonci oziroma osebe, s katerimi živijo v življenjski skupnosti, ki je po predpisih o zakonski zvezi in družinskih razmerjih v pravnih posledicah izenačena z zakonsko zvezo oziroma osebe, s katerimi živijo v registrirani istospolni partnerski skupnosti, ter njihovi družinski člani, s katerimi so v krvnem sorodstvu v ravni ali stranski vrsti ali v svaštvu do vštetega tretjega kolena.

(4) Pred začetkom javne dražbe morajo ponudniki vplačati varščino ali predložiti ustrezen instrument za zavarovanje plačila varščine, ki znaša 10% izklicne cene zarubljenih premičnin, ki jih želi dražiti, vendar pa znesek ne more biti nižji od 40 eurov.

(5) Na javni dražbi sme sodelovati samo tisti ponudnik, ki se izkaže s potrdilom o vplačani varščini ali s potrdilom o predložitvi ustreznega instrumenta za zavarovanje plačila varščine.

**208. člen**

**(davčna izvršba na dolžnikovo nepremično premoženje in delež dolžnika v družbi)**

(1) Davčna izvršba na dolžnikovo nepremično premoženje in delež dolžnika v družbi (v nadaljnjem besedilu: delež družbenika) ter iz premoženjskih pravic se lahko opravi le, če davkov ni bilo mogoče izterjati iz njegovih prejemkov, sredstev na računih, terjatev ali iz njegovega premičnega premoženja, ali če tako določa zakon.

(2) Davčno izvršbo na dolžnikovem nepremičnem premoženju in deležu družbenika ter iz premoženjskih pravic opravi sodišče v skladu z zakonom, ki ureja izvršbo in zavarovanje.

(3) Davčni organ pošlje predlog za izvršbo državnemu pravobranilstvu.

**243.a člen**

**(opredelitev pojmov)**

Izrazi, uporabljeni v tem poglavju, pomenijo:

1.     država prosilka je država članica EU, ki vloži zaprosilo za pomoč;

2.     upravno sodelovanje pri obdavčevanju je skupni pojem, ki se nanaša na izmenjavo podatkov, prisotnost v davčnih uradih, sočasni davčni nadzor, zaprosilo za vročitev, vse to zaradi pravilne odmere davka;

3.     zaprosilo za sodelovanje je skupni pojem, ki se nanaša na vse oblike upravnega sodelovanja iz prejšnje točke;

4.     centralni urad za zvezo je organ, ki je po tem zakonu pristojen za stike z drugimi državami članicami EU na področju upravnega sodelovanja in stike z Evropsko komisijo v zvezi z izvajanjem Direktive Sveta 2011/16/EU;

5.     omrežje CCN je skupna platforma, ki temelji na skupnem komunikacijskem omrežju (CCN), ki ga je razvila Evropska unija za zagotavljanje vseh prenosov z elektronskimi sredstvi med pristojnimi organi na področju carin in obdavčevanja;

6.     avtomatična izmenjava podatkov je sistematično pošiljanje vnaprej opredeljenih podatkov o rezidentih drugih držav članic brez njenega predhodnega zaprosila v vnaprej določenih rednih časovnih presledkih in sistematično sporočanje vnaprej opredeljenih podatkov rezidentov in drugih podatkov drugi državi članici brez predhodnega zaprosila v vnaprej določenih rednih časovnih presledkih;

7.     vnaprejšnje davčno stališče s čezmejnim učinkom pomeni vsako pisno informacijo, ki jo davčni organ izda ali spremeni za določeno osebo ali skupino oseb, ki ima pravico, da se nanj sklicuje, ne glede na to, ali se dejansko uporabi. Pisna informacija vsebuje razlago davčne zakonodaje v zvezi s čezmejno transakcijo ali vprašanjem, ali gre pri dejavnostih, ki jih oseba opravlja v drugi jurisdikciji, za stalno poslovno enoto, ter se izda pred izvedbo transakcij ali dejavnosti v drugi jurisdikciji, pri katerih bi lahko šlo za stalno poslovno enoto, ali pred vložitvijo davčne napovedi za obdobje, v katerem je bila izvedena transakcija ali niz transakcij ali so bile izvedene dejavnosti;

8.     vnaprejšnji cenovni sporazum pomeni vsak dogovor, kot je opredeljen v 14.a členu tega zakona, ki ga izda ali spremeni davčni organ za določeno osebo ali skupino oseb, ki ima pravico, da se nanj sklicuje, ne glede na to, ali se dejansko uporabi;

9.     osrednja podatkovna zbirka je zbirka držav članic za upravno sodelovanje na področju obdavčevanja, kjer se za izpolnitev obveznosti glede avtomatične izmenjave podatkov o vnaprejšnjih davčnih stališčih s čezmejnim učinkom in vnaprejšnjih cenovnih sporazumih beležijo podatki.

III. poglavje  
Izmenjava podatkov med članicami EU

254. člen

(pristojnost za izmenjavo podatkov na področju posrednih davkov)

Pristojni organ za izvajanje nalog izmenjave podatkov med državami članicami EU glede obdavčevanja blaga in storitev z davkom na dodano vrednost med državami članicami EU in obdavčevanja dobav trošarinskih izdelkov v prometu med državami članicami EU je Finančna uprava Republike Slovenije.

**255.f člen**

**(sporočanje informacij pristojnemu organu)**

(1) Minister, pristojen za finance, predpiše način in obliko sporočanja informacij iz prvega in tretjega odstavka 255.č člena tega zakona.

(2) Poročevalska finančna institucija Slovenije informacije iz prvega in tretjega odstavka 255.č člena tega zakona sporoči pristojnemu organu najpozneje do 30. junija leta, ki sledi koledarskemu letu, na katero se informacije nanašajo.

IV. poglavje  
Izvajanje mednarodnih pogodb o izogibanju dvojnega obdavčevanja

1. podpoglavje  
Postopek skupnega dogovora v skladu z mednarodno pogodbo o izogibanju dvojnega obdavčevanja

**256. člen**

**(postopek skupnega dogovora na zahtevo davčnega zavezanca)**

Kadar davčni zavezanec meni, da ni bil obdavčen v skladu z mednarodno pogodbo o izogibanju dvojnega obdavčevanja (v nadaljnjem besedilu: mednarodna pogodba), in predlaga pristojnemu organu Republike Slovenije, da začne postopek skupnega dogovora s pristojnim organom druge države, se lahko odločitev, ki je sprejeta v takšnem postopku, uveljavi, ne glede na odločitve, ki so že bile sprejete v skladu s tem zakonom.

**257. člen**

**(uveljavitev odločitve, sprejete v postopku skupnega dogovora)**

Davčni zavezanec, na katerega se nanaša odločitev, sprejeta v postopku skupnega dogovora, lahko v 12 mesecih od dneva, ko je bil obveščen o odločitvi, ki sta jo pristojna organa sprejela v postopku skupnega dogovora, od davčnega organa zahteva, da se odločitev, ki je bila sprejeta v postopku skupnega dogovora, uveljavi.

**258. člen**

**(postopek skupnega dogovora na pobudo pristojnega organa druge države)**

(1) Kadar se postopek skupnega dogovora začne na pobudo pristojnega organa druge države, pristojni organ Republike Slovenije o tem obvesti davčnega zavezanca, na katerega se postopek nanaša. V tem primeru se postopek skupnega dogovora začne ne glede na roke zastaranja, določene v tem zakonu.

(2) Glede uveljavitve odločitve, sprejete v postopku skupnega dogovora, se smiselno uporablja 257. člen tega zakona.

265. člen

(pristojni organ)

(1) Pristojni organ za opravljanje nalog:

* izmenjave podatkov po mednarodnih pogodbah o izogibanju dvojnega obdavčevanja in mednarodnih pogodbah o izmenjavi informacij za davčne namene;
* v okviru nudenja pomoči pri pobiranju davkov po mednarodnih pogodbah o izogibanju dvojnega obdavčevanja in
* v okviru nudenja pomoči pri davčnih zadevah po Konvenciji o medsebojni upravni pomoči pri davčnih zadevah in Protokola o spremembi Konvencije o medsebojni upravni pomoči pri davčnih zadevah (Uradni list RS, št. 109/10 – MP, št. 22/10)

je v Republiki Sloveniji ministrstvo, pristojno za finance. Minister, pristojen za finance, lahko pooblasti Finančno upravo Republike Slovenije za opravljanje posameznih nalog izmenjave podatkov in nudenja pomoči po teh pogodbah.

(2) Pristojni organ Republike Slovenije za postopke skupnega dogovora s pristojnimi organi drugih držav po mednarodnih pogodbah o izogibanju dvojnega obdavčevanja, ki obvezujejo Republiko Slovenijo, je ministrstvo, pristojno za finance. Minister, pristojen za finance, lahko pooblasti Finančno upravo Republike Slovenije za opravljanje (posameznih ali vseh) nalog v zvezi s postopki skupnega dogovora s pristojnimi organi drugih držav.

266.g člen

(sporočanje informacij pristojnemu organu)

(1) Minister, pristojen za finance, predpiše način in obliko sporočanja informacij iz četrtega odstavka 266.c člena in prvega, tretjega ter četrtega odstavka 266.d člena tega zakona pristojnemu organu.

(2) Poročevalska finančna institucija Slovenije informacije iz četrtega odstavka 266.c člena in prvega, tretjega ter četrtega odstavka 266.d člena tega zakona sporoči pristojnemu organu najpozneje do 30. junija leta, ki sledi koledarskemu letu, na katero se informacije nanašajo. Informacije se sporočajo na način in v obliki, ki jo predpiše minister, pristojen za finance.

**394. člen**

**(davčni prekrški posameznikov)**

Z globo 250 do 400 eurov se kaznuje za prekršek posameznik, če:

1.     ne vloži davčne napovedi v predpisanem roku ali na predpisani način (četrti odstavek 61. člena, šesti odstavek 267. člena, tretji odstavek 270. člena, 288., 318., 323. in 326. člen);

2.     **(črtana)**;

3.     na zahtevo davčnega organa ne predloži ali ne predloži v določenem roku ali na predpisan način seznama premoženja ali na seznamu navede nepopolne ali neresnične podatke (147. člen);

4.     ne omogoči davčnemu organu vpogleda v sef (185. člen);

5.     uporablja zarubljeno premičnino v nasprotju z zakonom (prvi in tretji odstavek 186. člena);

6.     razpolaga z zarubljenimi premičninami (prvi odstavek 187. člena).

**396. člen**

**(izjema od prekrška pri predložitvi davčne napovedi na podlagi samoprijave)**

Ne glede na 1. točko 394. člena, 1. točko 395. člena, 7. in 8. točko prvega odstavka 397. člena tega zakona se za prekršek ne kaznuje pravna oseba, samostojni podjetnik posameznik, posameznik, ki samostojno opravlja dejavnost, in odgovorne osebe teh oseb ter posameznik, če je davek plačan na podlagi samoprijave v skladu s 63. členom tega zakona.

397. člen

(davčni prekrški v zvezi z opravljanjem dejavnosti)

(1) Z globo od 800 do 10.000 eurov se kaznuje za prekršek samostojni podjetnik posameznik ali posameznik, ki samostojno opravlja dejavnost, z globo od 1.200 do 15.000 eurov se kaznuje za prekršek pravna oseba, če pa se pravna oseba po zakonu, ki ureja gospodarske družbe, šteje za srednjo ali veliko gospodarsko družbo, pa se za prekršek kaznuje z globo od 3.200 do 30.000 eurov, če:

1.     ne predloži davčnega obračuna ali ne predloži davčnega obračuna na predpisan način oziroma v predpisanih rokih (tretji do peti odstavek 51. člena, 297., 297.a, 297.b, 307. člen in 356. do 369. člen);

2.     ne predloži obračuna davčnega odtegljaja ali ne predloži obračuna davčnega odtegljaja na predpisan način oziroma v predpisanih rokih (četrti, peti in deveti odstavek 57. člena, 284., 307.g, 336. člen, drugi in tretji odstavek 352. člena, drugi odstavek 353. člena, 374. člen);

3.     ne predloži izjave oziroma ne navede ali ne navede pravilno količine finančnih instrumentov (peti odstavek 58. člena);

4.     izjave ne hrani do poteka predpisanega roka (šesti odstavek 58. člena in četrti odstavek 383.c člena);

5.     prejemnik izjave ne dostavi davčnemu organu podatkov o prenosu obveznosti plačnika davka ali podatkov ne dostavi v zakonsko določenem roku (sedmi odstavek 58. člena);

6.     kot plačnik davka ne izračuna, odtegne ali ne plača davčnega odtegljaja za davčnega zavezanca v skladu z zakonom (59., 260. člen, prvi odstavek 283. člena, 285. člen, prvi odstavek 305. člena, četrti odstavek 313. člena, prvi odstavek 317. člena, prvi odstavek 321. člena, prvi, tretji in četrti odstavek 325. člena, drugi in tretji odstavek 352. člena, 353., 374. člen, drugi odstavek 383.c člena in drugi odstavek 383.e člena);

**7.     (črtana)**

8.     v davčni napovedi ali obračunu davka navede neresnične, nepravilne ali nepopolne podatke (prvi odstavek 10. člena);

9.     ne vodi ali ne hrani poslovnih knjig in evidenc v skladu s tem zakonom ali jih ne vodi dobro in pravilno oziroma na način, ki zagotavlja podatke za ugotovitev davčnih obveznosti (31. in 32. člen ter peti odstavek 308. člena);

10.  kot plačnik davka ne vodi evidenc o dohodkih in o odtegnjenih davkih po posameznem davčnem zavezancu (tretji odstavek 31. člena);

10.a ne vzpostavi, vodi ali hrani seznama izdanih računov pri prodaji lastnih izdelkov iz predelave lastnih pridelkov ali ga ne vodi dobro in pravilno oziroma na način, ki zagotavlja nadzor izpolnjevanja pogojev za obravnavo dohodkov kot dohodkov v zvezi z osnovno kmetijsko in osnovno gozdarsko dejavnostjo ali ne predloži ustreznih zbirnih podatkov iz seznama izdanih računov ali jih ne predloži davčnemu organu v predpisanem roku in na predpisan način (drugi, tretji in četrti odstavek 316.a člena);

10.b ne izdaja ustreznih računov (prvi odstavek 316.a člena);

11.  ne obvesti davčnega organa, kje se po prenehanju davčnega zavezanca hrani dokumentacija oziroma kdo hrani dokumentacijo (šesti odstavek 32. člena);

12.  ne navede davčne številke na davčni napovedi ali obračunu davka (34. člen);

13.  v nasprotju s tem zakonom izplača dohodek fizični osebi, ki ni predložila svoje davčne številke, oziroma ne zagotovi potrebnih podatkov o nerezidentu (drugi in šesti odstavek 35. člena);

14.  v nasprotju z zakonom ne nakazuje plačila za dobavljeno blago ali opravljene storitve ter druga plačila na transakcijske račune prejemnikov (prvi odstavek 36. člena);

14.a v nasprotju z zakonom oseba iz 31. člena tega zakona pri ponudniku plačilnih storitev nima odprtega transakcijskega računa (tretji odstavek 37. člena);

15.  ne zagotovi na predpisan način izpisov iz elektronsko vodenih poslovnih knjig ali evidenc oziroma ne omogoči dostopa ali vpogleda v svoje elektronsko vodene knjige ali evidence ali v programsko ter strojno opremo ali v baze podatkov ali ne zagotovi pristnosti izdanih dokumentov izdajatelja ter celovitosti vsebine izdanih dokumentov (prvi do tretji odstavek in peti odstavek 38. člena zakona);

16.  davčnemu organu na njegovo zahtevo ne da na razpolago dokumentacije o elektronskem sistemu za vodenje poslovnih knjig in evidenc ali ne dokumentira vsake spremembe elektronske rešitve v časovnem zaporedju na predpisan način (šesti in sedmi odstavek 38. člena);

17.  davčnemu organu v nasprotju z zakonom ne da na razpolago podatkov iz evidenc, zbirk podatkov, registrov ali drugih evidenc, ki jih vodi, ali ne omogoči davčnemu organu vpogleda v svojo dokumentacijo ali dokumentacijo, s katero razpolaga povezana oseba (prvi in drugi odstavek 39. člena in 40. člen);

18.  v nasprotju z zakonom razkrije podatke, ki so davčna tajnost, ali jih sporoči tretjim osebam ali jih uporablja oziroma omogoči, da jih uporablja tretja oseba (16. člen);

19.  **(črtana)**;

20.  na poziv davčnega organa ne predloži ali ne predloži v predpisanem roku in na predpisan način seznama premoženja ali na seznamu navede nepopolne in neresnične podatke (147. člen);

21.  ne omogoči davčnemu organu vpogleda v sef (185. člen);

22.  uporablja zarubljeno premičnino v nasprotju z zakonom (prvi in tretji odstavek 186. člena);

23.  odtuji, poškoduje, uniči ali kako drugače onemogoči unovčitev zarubljene premičnine (prvi odstavek 187. člena);

24.  ne izračuna ali ne predloži izračuna akontacije davka davčnemu organu v skladu z zakonom (drugi odstavek 298., 307.a člen in sedmi odstavek 371. člena);

25.  ne priglasi sprememb članov kmečkega gospodinjstva, uporabnikov kmetijskih in gozdnih zemljišč ali panjev ali jih ne priglasi v predpisanem roku (peti odstavek 304. člena);

26.  **(črtana)**;

27.  **(črtana)**;

28.  uveljavlja oprostitev od katastrskega dohodka v nasprotju z odločbo davčnega organa ali ne sporoči razlogov za prenehanje oprostitve od katastrskega dohodka (šesti odstavek 314. člena);

28.a v nasprotju z zakonom ne prijavi kmetijskih in gozdnih zemljišč ter pridelka vina izven Republike Slovenije, jih ne prijavi v predpisanem roku ali prijavi neresnične, nepravilne ali nepopolne podatke (316.b člen);

29.  zavezanca ne obvesti pisno o tem, da odlog ugotavljanja davčne obveznosti po zakonu, ki ureja dohodnino, ni odobren (sedmi odstavek 331. člena);

30.  zavezanca ne obvesti pisno o odložitvi ugotavljanja davčne obveznosti (deveti odstavek 331. člena);

31.  lastnikom ne pošlje vseh podatkov, ki so potrebni za ugotavljanje njihovih morebitnih davčnih obveznosti iz preoblikovanja (332. člen);

32.  davčnemu zavezancu ob unovčitvi investicijskega kupona podsklada pri krovnem skladu oziroma ob prejemu izplačila sorazmernega dela likvidacijske mase ob likvidaciji podsklada ne dostavi izpisa iz evidence spremljanja prehodov med podskladi istega krovnega sklada s potrebnimi podatki (332.a člen);

33.  davčnemu organu ali davčnemu zavezancu v nasprotju z zakonom ne dostavi podatkov, potrebnih za pobiranje dohodnine, ali ne dostavi teh podatkov v predpisanih rokih ali na predpisan način ali v dostavljenih podatkih navede neresnične, nepravilne ali nepopolne podatke (prvi odstavek 10. člena, osmi odstavek 331. člena, prvi, drugi, četrti in sedmi odstavek 337. člena, 338. člen ter prvi in tretji odstavek 339. člena);

34.  **(črtana)**;

35.  **(črtana)**;

36.  ne predloži obračuna prispevkov za socialno varnost ali ne predloži obračuna prispevkov za socialno varnost na predpisan način oziroma v predpisanih rokih (prvi in tretji odstavek 353. člena);

37.  davčnega organa ne obvesti o nameravani spremembi davčnega obdobja (prvi in drugi odstavek 372. člena);

38.  davčnemu organu ne predloži dokazil in dokumentov ali jih ne predloži na predpisan način oziroma v predpisanih rokih (prvi odstavek 375. člena);

39.  zavezanec ne zagotovi in na zahtevo davčnega organa ne predloži zahtevanih dokazil (376.a člen);

40.  ne predloži dokumentacije o povezanih osebah, obsegu in vrsti poslovanja z njimi ter o določitvi primerljivih tržnih cen oziroma tega ne predloži na predpisan način oziroma v določenih rokih (382. člen);

41.  družba za upravljanje skrbniku ne zagotovi podatkov, ki jih skrbnik potrebuje za izpolnjevanje obveznosti plačnika davka in z njimi ne razpolaga (enajsti odstavek 58. člena);

42.  družba za upravljanje in skrbnik ne določita, kdo od njiju se šteje za plačnika davka, oziroma ne določita tudi načina zagotavljanja podatkov v pogodbi (enajsti odstavek 58. člena);

43.  pred izdajo vezanih knjig računov od davčnega organa ne pridobi identifikacijske oznake za namene izdaje vezanih knjig računov ali pred izdajo vezanih knjig računov davčnemu organu ne posreduje podatkov o serijskih številkah vezanih knjig računov (drugi odstavek 31.a člena);

44.  davčnemu organu ne poroča o veljavnosti in spremembah kritičnih predpostavk in prilagoditvah, opravljenih skladno z merili, določenimi z APA sporazumom (14.c člen);

45.  poročevalec ne predloži poročila po državah ali ga ne predloži na predpisani način oziroma v predpisanih rokih (drugi odstavek 255.i člena).

(2) Z globo v višini od 400 do 4.000 eurov se za prekrške iz prejšnjega odstavka kaznuje tudi odgovorna oseba samostojnega podjetnika posameznika ali odgovorna oseba posameznika, ki samostojno opravlja dejavnost.

(3) Z globo v višini od 600 do 4.000 eurov se za prekrške iz prvega odstavka tega člena kaznuje tudi odgovorna oseba pravne osebe, če pa se pravna oseba po zakonu, ki ureja gospodarske družbe, šteje za srednjo ali veliko gospodarsko družbo, pa se odgovorna oseba pravne osebe za prekrške iz prvega odstavka tega člena kaznuje z globo 800 do 4.000 eurov.

**399. člen**

**(izjema od prekrška pri predložitvi davčnega obračuna)**

Ne glede na 1., 4., 5. in 7. točko 395. člena ter 1., 2., 6., 8. in 24. točko prvega odstavka 397. člena in 398. člen tega zakona se za prekršek ne kaznujejo pravna oseba, samostojni podjetnik posameznik, posameznik, ki samostojno opravlja dejavnost, in odgovorne osebe teh oseb ter posameznik, če predložijo davčni obračun v skladu s 53., 54., 55., 57. ali 140.a členom tega zakona.

|  |
| --- |
| V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU  (razlogi in posledice, zaradi katerih se predlaga nujni ali skrajšani postopek, razen za predlog zakona o ratifikaciji mednarodne pogodbe, ki se v skladu s 169. členom Poslovnika državnega zbora obravnava po nujnem postopku) |
|  |
| VI. PRILOGE |
| * MSP-test (za celovito presojo posledic na gospodarstvo, predvsem za mala in srednje velika podjetja, je pri pripravi vseh predlogov zakonov, z izjemo zakonov iz petega odstavka 8.b člena Poslovnika Vlade Republike Slovenije, obvezna uporaba MSP-testa) * Priloga 2 (medresorsko usklajevanje) * Priloga 4 (minimalni standardi za pripravo osnutkov podzakonskih aktov, ki morajo biti priloženi k predlogu zakona v skladu z 8.b členom Poslovnika Vlade Republike Slovenije) * Tabela: Pripombe in predlogi zainteresirane javnosti na predlog novele ZDavP-2L (javna obravnava) |

1. SSKJ: ozíroma vez. (ȋ) publ., v ločnem priredju 1. za vezanje (dveh) stavkov ali stavčnih členov, ki sta vsebinsko porazdeljena na dve prej omenjeni osebi, stvari ali skupini oseb, stvari: moja otroka sta stara deset oziroma štirinajst let; prileteli sta dve letali, in sicer z nemško oziroma francosko oznako / zaposleni se lahko upokojijo, ko dopolnijo moški štirideset oziroma [oz.] ženske petintrideset let delovne dobe in 2. za popravek ali dopolnitev prej povedanega: gledališče je oziroma naj bi bilo središče kulturnega življenja; [↑](#footnote-ref-2)
2. Prvi odstavek 63 člena ZUP, ki se v davčnem postopku subsidiarno uporablja, določa, da so z vlogami mišljene zahteve, predlogi, prijave, prošnje, pritožbe, ugovori in druga dejanja, s katerimi se posamezniki ali pravne osebe oziroma organizacije obračajo na organe. [↑](#footnote-ref-3)
3. Sodba Upravnega sodišča, št. I U 768/2015. [↑](#footnote-ref-4)
4. Sodba Vrhovnega sodišča, št. X Ips 76/2014. [↑](#footnote-ref-5)
5. Na drugi strani pa, zlasti v povezavi s prepoznavno značilnostjo A3 (standardna dokumentacija), aranžmaji, ki vsebujejo pogodbe ali npr. druge bančne produkte, ki so standardizirani in se množično sklepajo (na primer hipotekarne kreditne pogodbe), ki so sicer davčno najugodneje sestavljene, ne izpolnjujejo tega kriterija, saj glavna korist kreditne pogodbe ni pridobitev davčne ugodnosti, ta je celo zanemarljiva v primerjavi z glavno koristjo, to je pridobitev finančnih sredstev za investicijo. [↑](#footnote-ref-6)
6. V državah članicah EU so ureditve poklicne molčečnosti urejene različno, tako na primer v Avstriji obveznost varovanja zaupnosti v smislu Direktive 2018/822/EU velja tudi za revizorje, računovodje in davčne svetovalce. [↑](#footnote-ref-7)
7. Drugi cilj direktive pa je odvrnilni učinek poročanja, da bi torej obveznost poročanja o aranžmajih posrednike odvračala od ustvarjanja in ponujanja agresivnih davčnih aranžmajev, o katerih bi bilo kasneje treba poročati. [↑](#footnote-ref-8)
8. 6. člen ZOdv določa, da mora odvetnik kot tajnost varovati, kar mu je zaupala stranka. Vsebinsko enako določbo vsebuje tudi kodeks, ki v 51., 52. in 53. členu določa, da mora odvetnik varovati kot tajnost, kar mu je stranka zaupala ali kar je kot zaupno zanjo zvedel. Tudi sam mora vestno oceniti, kaj stranka želi varovati kot tajno. Dolžnost varovanja poklicne tajnosti velja tudi za vsebino odvetnikovega spisa in to tudi po prenehanju zastopanja in pri uničenju arhiva končanih zadev. Varovanje poklicne tajnosti zavezuje odvetnika, da odkloni podatke o tem, ali je nekomu nudil pravno pomoč. Izjemoma je odvetnik razrešen dolžnosti varovanja tajnosti, če ga stranka odveže varovanja tajnosti, če je odkritje tajnosti v očitno korist stranke, če je to potrebno zaradi varovanja njegovih pomembnih osebnih interesov. Odvetnik pa tudi v interesu stranke ne sme odkriti tajnosti, če mu stranka izrecno prepove, razen če to terjajo izredne okoliščine v osebnem interesu stranke. [↑](#footnote-ref-9)
9. Varstvo in meje odvetniške poklicne tajnosti v kazenskem postopku, dr. Primož Gorkič, članek; portal IUS-INFO. [↑](#footnote-ref-10)
10. V Republiki Sloveniji na dan 1. januarja 2018 velja in se uporablja 59 konvencij o izogibanju dvojnega obdavčevanja, od katerih jih je 31 sklenjenih z državami, ki niso države članice EU. Seznam konvencij je dostopen na spletni strani: <[http://www.fu.gov.si/fileadmin/Internet/Davki\_in\_druge\_dajatve/Podrocja/Mednarodno\_obdavcenje/Zakonodaja/Seznam\_veljavnih\_MP.pdf> (20](http://www.fu.gov.si/fileadmin/Internet/Davki_in_druge_dajatve/Podrocja/Mednarodno_obdavcenje/Zakonodaja/Seznam_veljavnih_MP.pdf%3e%20%20(20). 11. 2018). [↑](#footnote-ref-11)
11. Uradni list RS, št. [94/07](http://www.uradni-list.si/1/objava.jsp?sop=2007-01-4686) – uradno prečiščeno besedilo, [45/08](http://www.uradni-list.si/1/objava.jsp?sop=2008-01-1982), [96/09](http://www.uradni-list.si/1/objava.jsp?sop=2009-01-4178), [86/10](http://www.uradni-list.si/1/objava.jsp?sop=2010-01-4655) – ZJNepS, [33/11](http://www.uradni-list.si/1/objava.jsp?sop=2011-01-1589), [75/12](http://www.uradni-list.si/1/objava.jsp?sop=2012-01-2849) – ZSPDSLS-A, [63/13](http://www.uradni-list.si/1/objava.jsp?sop=2013-01-2514), [17/15](http://www.uradni-list.si/1/objava.jsp?sop=2015-01-0624), [23/17](http://www.uradni-list.si/1/objava.jsp?sop=2017-01-1205) – ZSSve in [22/18](http://www.uradni-list.si/1/objava.jsp?sop=2018-01-0944) – ZSICT. [↑](#footnote-ref-12)
12. V zvezi z uveljavitvijo skupnega dogovora v primerih, ko o vprašanju obdavčitve v zvezi s sklenjeno mednarodno pogodbo teče tudi sodni postopek, navajamo dve sodbi. Vrhovno sodišče je v zadevi X Ips 288/2012 postavilo vprašanje, ali bi moralo sodišče prve stopnje do zaključka postopka sporazumevanja sodni postopek prekiniti, saj ni jasno, kako bi moral ravnati davčni organ v primerih, ko bi sodišče razsodilo drugače, kot pa bi se v isti zadevi dogovorila pristojna organa držav pogodbenic, oziroma katera odločitev je za davčni organ zavezujoča zavzelo stališče. Po mnenju Vrhovnega sodišča so glede na nacionalno pravno ureditev davčni organi v Republiki Sloveniji, vključno s pristojnim organom v postopku skupnega dogovora, vezani na odločitev, ki jo v konkretnem primeru sprejme sodišče. Upoštevaje nacionalno ureditev in hkrati namen mednarodne pogodbe o izogibanju dvojnemu obdavčevanju, bi moralo sodišče prve stopnje v primerih, kot je obravnavani, v skladu z eno od možnih razlag sklenjenega Sporazuma o izogibanju dvojnega obdavčevanja, prekiniti sodni postopek do zaključka postopka sporazumevanja pred Ministrstvom za finance.

    Drugačno stališče glede prekinitve postopka in z njo povezano uveljavitvijo skupnega dogovora je zavzelo Upravno sodišče v zadevi št. IU 18558/2013. Ta meni, da odločitev o začetku postopka skupnega dogovora oziroma odločitev, sprejeta v takšnem postopku, ne predstavlja (predhodnega) vprašanja, od katerega bi bila odvisna odločitev o tožbi v upravnem sporu zoper odmerno odločbo. Razloga za prekinitev postopka po določbah ZUS-1 in ZPP tudi ne predstavlja predlog stranke pristojnemu organu, da začne postopek skupnega dogovora s pristojnim organom druge države. Po določbah Arbitražne konvencije in Sporazuma o izogibanju dvojnega obdavčevanja namreč predložitev zadeve pristojnemu organu in postopek skupnega dogovora ni ovira za začetek ali nadaljevanje postopkov s pravnimi sredstvi, kar jasno sledi tudi iz priročnika OECD za učinkovite postopke skupnega dogovora in iz Komentarja OECD k 25. členu Vzorčnega sporazuma o davkih na dohodek in na premoženje. Obenem pa, glede na ureditev v notranji zakonodaji, presoja zakonitosti odmerne odločbe v upravnem sporu oziroma odločitev sodišča o vloženi tožbi ne preprečuje uveljavitve kasneje sprejete odločitve v postopku skupnega dogovora. Skladno z 256. členom ZDavP-2 se lahko odločitev, sprejeta v postopku skupnega dogovora, uveljavi ne glede na odločitve, ki so že bile sprejete v skladu s tem zakonom. Ker zakon uveljavitve odločitve, sprejete v postopku skupnega dogovora, v primerih, ko je odmerna odločba postala pravnomočna, ne izključuje, navedene določbe ni mogoče razumeti drugače kot posebno izredno pravno sredstvo. [↑](#footnote-ref-13)
13. Uradni list RS, št. [105/06](http://www.uradni-list.si/1/objava.jsp?sop=2006-01-4487), [107/09](http://www.uradni-list.si/1/objava.jsp?sop=2009-01-4788) – odl. US, [62/10](http://www.uradni-list.si/1/objava.jsp?sop=2010-01-3388), [98/11](http://www.uradni-list.si/1/objava.jsp?sop=2011-01-4210) – odl. US, [109/12](http://www.uradni-list.si/1/objava.jsp?sop=2012-01-4319) in [10/17](http://www.uradni-list.si/1/objava.jsp?sop=2017-01-0463) – ZPP-E. [↑](#footnote-ref-14)
14. 78. člen Kazenskega zakonika (Uradni list RS, št. Uradni list RS, št. [50/12](http://www.uradni-list.si/1/objava.jsp?sop=2012-01-2065) – uradno prečiščeno besedilo, [6/16 – popr.](http://www.uradni-list.si/1/objava.jsp?sop=2016-21-0263), [54/15](http://www.uradni-list.si/1/objava.jsp?sop=2015-01-2227), [38/16](http://www.uradni-list.si/1/objava.jsp?sop=2016-01-1628) in [27/17](http://www.uradni-list.si/1/objava.jsp?sop=2017-01-1445)) določa: (1) Obsodbe za posamezna kazniva dejanja ali posamezne kazni imajo lahko za pravno posledico prenehanje oziroma izgubo posameznih pravic ali prepoved pridobitve posameznih pravic. (2) Pravne posledice obsodbe ne morejo nastati, če je bila storilcu za kaznivo dejanje izrečena denarna kazen, pogojna obsodba ali sodni opomin ali če mu je bila kazen odpuščena. (3) Pravne posledice obsodbe se smejo predpisati samo z zakonom in nastanejo po samem zakonu, s katerim so predpisane.(4) Za storilca se sme uporabiti samo tista pravna posledica obsodbe, ki je bila z zakonom določena ob storitvi kaznivega dejanja. [↑](#footnote-ref-15)